Anhenunge dhuvahugai libunu rah finifemmaa - AO News Anhenunge dhuvahugai libunu rah finifemmaa\nއަންހެނުންގެ ދުވަހުގައި ލިބުނު ރަތް ފިނިފެންމާ\nގަޑީގެ އެލާމުގެ އަޑު އިވުމުން އަލުން ބާލީސް ނަގާ ކަންފަތުގައި އަޅައި އެ އަޑަށް ފިލޭތޯ ބެލީމެވެ. ކުޑަމީހާގެ ކަންތައް ހުރިގޮތުން ރޭގައި ރަނގަޅަށް ހަމަނިންޖެއް ނުލިބެއެވެ. އިރުއިރުކޮޅާ ތެދުވެ ކުސްތަޅާތީ އަހަރެންވެސް ޖެހުނީ ތެދުވާށެވެ.. ކުރާނެ ކަމެއް ނެތެވެ. އަހަންނަކީ މަންމައެކެވެ. ޒިންމާގިނަ އަންހެނަކީމެވެ!\nކިތަންމެ ތެދުވާހިތް ނުވިޔަސް ތެދުވުމަކީ މަޖުބޫރުކަމެކެވެ. ހެނދުނު ސްކޫލަށް ފޮނުވަން ޖެހޭ ތިން ކުދިން ތިބެއެވެ. ފިރިމީހާ އޮފީހަށް ދިއުމުގެ ކުރިން އޭނަގެ ހުރިހާ ކަމެއް ހަމަޖައްސަން ޖެހެއެވެ. ގޭތެރެ ރަމަތަކޮށް ތަރުތީބު ކުރުމަށްފަހު މައިދައިތައަށް ބޭނުންވާ ހުރިހާ ކަމެއް ހަމަޖައްސަން ޖެހެއެވެ. އަހަންނަށް އޮފީހަށް ދެވެނީ ކުރަން ޖެހޭ ހުރިހާ މަސައްކަތެއް ކޮށް ނިންމުމަށް ފަހުގައެވެ.\nގަދަކަމުން ދެފައި ދަމަމުން ފާޚާނާއާއި ދިމާއަށް ދިޔައީމެވެ. އޭރު ފަތިސް ނަމާދުގެ ބަންގީގެ އަޑު އިވެމުންދިޔައެވެ. އަވަސްކޮށްލައިގެން ފާޚާނާއިން ނިކުމެ ނަމާދުކޮށްލީމެވެ. އެހާ ހިސާބުން ވެފައި ހުރި ލޮޑުކަން ފިލައިގެން ދިޔަ ކަހަލައެވެ. ކުރިމަތީގައި އޮންނަ އާ ދުވަހަށް އަހަރެން ހިތްވަރު ހޯދަނީ އަބަދުވެސް މިގޮތަށެވެ. ފަތިސް ނަމާދުން ސިކުނޑިއާއި ހަށިގަނޑު ތާޒާކޮށްދެއޭ ބުނާ ބުނުމަކީ ހަގީގަތެއްކަން ޚުދު އަހަރެންވެސް ގަބޫލު ކުރަމެވެ.\nނަމާދުން ނިމިގެން ދޮށީދަރިފުޅު ނަވާޒަށް ގޮވާލީމެވެ. 12 އަހަރުވިޔަސް އޭނާ އަކީ އަދިވެސް ހަމަ ޅަ ކުއްޖެކެވެ. ބުނެކިޔައިގެން ނޫނީ އެއްވެސް ކަމެއް ކުރާކަށް ނޫޅޭނެއެވެ. ހޭލަނީވެސް އެހާ އުނދަގުލުންނެވެ. ފާޚާނާއަށް ވައްދާފައި އިރުއިރުކޮޅާ އަވަސް ކުރާށޭ ބުނަން ޖެހެއެވެ. ނޫނީ އެތަނުގައި އިނދެގެންވެސް ނިދާފާނެއެވެ. ކުދިންގެ ކޮޓަރީގައި ހުންނަ ފާޚާނާއިން3މީހުން ތައްޔާރުވާން ގިނަ ވަގުތު ބޭނުންވެއެވެ. އެއިން އެކަކުވެސް ގޭގެ އެހެން ފާޚާނާއަކަށް ނުވަންނާނެއެވެ. ކުދިންގެ މިކަހަަލަ އާދަތަކުން ބައެއްފަހަރު ބޯހަލާކުވާވަރު ވެއެވެ. ނަމަވެސް ކުރާނެ ކަމެއް ނެތެވެ. ޖެހެނީ ކެތްކުރާށެވެ. އަންހެނުންގެ ދެވަނަ ނަމަކީ ކެތްތެރިކަމޭ މީހުން ކިޔައި އުޅެނީ މިހެންވެގެންނެވެ.\nނަވާޒަށް ގޮވައި ނަގައި ފާޚާނާއަށް ވައްދާފައި އަވަހަށް ދުއްވައިގަތީ ބަދިގެއާ ދިމާއަށެވެ. ބަދިގެ ތެރެއަށް ވަދެވުމުން ސިކުނޑިއަށް ކުޑަ ލުއިކަމެއް ލިބިގެން ދިޔައެވެ. ކިތަންމެ ދަންވިޔަސް ބަދިގެ އެއްކޮށް ސާފުކޮށް ވަސް މީރުކޮށްފައި ނޫނީ އަހަރެން ނުނިދަމެވެ. އެއީ ކުޑައިރުއްސުރެ މަންމަ ދަސްކޮށްދިން ރީތި އާދައެކެވެ. ބަދިގޭގެ އެއްކަނުގައި ހުންނަ ލެމަން ގްރާސް ގަހަކީ އަހަރެން ވަރަށް ލޯބިން ގެންގުޅޭ ގަހެކެވެ. އޭގެ ވަސް ބަދިގެ ތެރޭގައި ހުންނަ އެހެން ގަދަވަސް ކަނޑުވާލައި ތާޒާ ކޮށްދޭތީއެވެ. މިވެސް މަންމަ ދަސްކޮށްދިން ކަމެކެވެ.\nފެން ހޫނުކުރަން ޖައްސާލަމުން އަދި އެއްފަހަރު ނަވާޒުގެ ޚަބަރެއް ބަލާލުމަށް ކޮޓަރިއަށް ދިޔައީމެވެ. ދެތިން ފަހަރު ގޮވާލުމުން އޯއި އޭ ބުނެލި އަޑު އިވުނެވެ. އަވަސްކުރާށޭ ކިޔަމުން ނިހާދަށް ވެސް ގޮވީމެވެ. އޭނާއަށް އަދި މިވީ9އަހަރެވެ. ހިކި ތޮޅިއެއްހެން ހުއްޓަސް އޭނަ ވެސް އެހާ ކަންނެތްވާނެއެވެ. ގަދަކަމުން އެނދުން ވައްޓާލައިގެން ނޫނީ އެއްމެ ދުވަހަކުވެސް ހޭލާ ގޮތެއް ނުވެއެވެ. ސްކޫލަށް ދާ ކޮންމެ ދުވަހަކު މި ހަނގުރާމަ ކުރަން އަހަންނަށް އޮޮންނަނީ ޖެހިފައެވެ.\nއަވަހަށް ތައްޔާރުވާން ބުނެފައި ބަދިގެއަށް ދުއްވައިގަތީމެވެ. ސްކޫލަށް ދިއުމުގެ ކުރިން ދޭ ނާސްތާ ތައްޔާރުކުރުމަށާއި އިންޓަވަލަށް ދޭން އެއްޗެއް ތައްޔާރުކުރުމަށެވެ. މި މަސައްކަތް ކުރަމުންދާއިރު ވެސް ދޭތެރެ ދޭތެރެއިން ކޮޓަރިއަށް ގޮސް ކުދިވެރިން ތައްޔާރުވާ ރޭޓު ބަލަން ޖެހެއެވެ. ކޮޓަރިއާއި ބަދިގެ އާއި ދޭތެރޭ ހިނގަން ޖެހޭވަރު ގިނަކަމުން ހެނދުނު އިތުރު ކަސްރަތެއް ނުކުރިއަސް މިހާވަރު އެންމެ ރަނގަޅޭ އަހަރެންގެ ހިތަށް އަރައެވެ.\nނަވާޒާއި ނިހާދު ތައްޔާރުވެ ނިމޭއިރަށް ކުޑަކުޑަ ނަމްސާއަށް ހޭލައްވަން ޖެހެއެވެ.7އަހަރުގެ ނަމްސާ އެހެންމީހުންނަށް ވުރެ ކަންތައް ބޮޑެވެ. އޭނާއާއި ދިމާއަށް މީހަކު ބަލާލިއަސް ހީވާނީ އެހެންކަމެއްހެންނެވެ. އަޑުގައި ނެތްތަނަށް މަންމައަށް ގޮވާއިރު ތަނެއްގައި ރޯވެގެން ވެސް މީހަކު ނުވާހާ ވަރުވާނެއެވެ. ދެންތިބެނީ ދެފިރިހެން ކުދިންނަށް ވުމުން ނަމްސާ ރުޅިއަރުވާލެވުމަކީ އެމީހުންނަށް ބޮޑު މަޖާގަނޑަކަށް އޮންނަނީ ވެފައެވެ. ހުރިހާ ކަމެއް މަސަލަސް ކުރަން ދެކޮޅަށް ދުވަން ޖެހެނީ އަހަރެން ފަކީރަށެވެ. ކުރާނީ ކީއްހެއްޔެވެ. އަހަންނަކީ މަންމައަކީމެވެ. ބައެއްފަހަރު ހިތަށް އަރައެވެ. ގޭތެރޭގައި އުޅޭއިރު ފުރޮޅި ލައްވާފައި ހުންނަ ބޫޓަކަށް އަރަންވީއެވެ!\n3 މީހުން ތައްޔާރުކޮށް ހެނދުނުގެ ނާސްތާ ދީ އެމީހުންގޮވައިގެން ސްކޫލަށް ގޮސް ނިމޭއިރު އަހަރެން ހުންނަނީ ވަރުބަލިވެ މާނޭވާ ލެވިފައެވެ. ހަށިގަނޑަށް އަރާމެއް ހޯދާލަން ތަނެއްގައި ޖައްސާލާނަމޭ ހިތަށް އެރިޔަސް އެކަމެއް ކުރެވެން ނޯންނާނެކަން ހިތަށް އެރުމުން ވެފައި ހުންނަ ވަރުބަލި ހަނދާން ނައްތާލަނީއެވެ. އަވަސް ވެގަންނަނީ އޮފީހަށް ދިއުމުގެ ކުރިން މެންދުރަށް ކާނެ އެއްޗެއް ތައްޔާރުކޮށް މައިދައިތައާއި ފިރިމީހާއަށް ނާސްތާ ތައްޔާރުކުރުމަށެވެ. ހަފްތާގެ ބަންދުދުވަހު ހުރިހާ އެންމެންގެ ހެދުން އިސްތިރިކޮށްފައި ހުއްޓަސް ފިރިމީހާ ސަމީރު ގެ ގޮތެއް ނޭނގޭނެއެވެ. ހެނދުނު ހޭލާއިރު މޫޑު ހުންނަ ގޮތަކުން ތައްޔާރުކޮށްފައި ހުންނަ ހެދުން ނޫން ހެދުމެއް ބޭނުން ވެދާނެއެވެ. މަސައްކަތުގައި ކިތަންމެ އަވަދިނެތި އަހަރެން ހުއްޓަސް އަދި ރުޅިގަދަ ވިޔަސް އެބުނާ ކަމެއް ކުރަން ޖެހެއެވެ. ފިރިމީހާ ވީމައެވެ. އަހަންނަކީ އަންބަކަށް ވީމައެވެ!\nއަހަންނަކީ ސާފުތާހިރުކަމަށް ލޯބި ކުރާމީހަކީމެވެ. ގޭތެރެ ތަރުތީބު ކޮށް ރީތިކުރުމާއި މީރުވަސް ދުވާ މަލުން ޒީނަތްތެރިކޮށް ބެހެއްޓުަމީ ގޭގައި ދިރިއުޅޭ މީހުންނަށް އުފާވެރިކަން ލިބޭނެ ކަމެއްކަމުގައި މަންމަ އަބަދުވެސް ކިޔައިދެއެވެ. މަންމަ އަބަދުވެސް ބުނާ ވާހަކައެއް އޮވެއެވެ.\n“ގެއެއް އެއީ އުފާވެރި ސުވަރުގެއަކަށް ހަދަނީ އެގެއެއްގައި ދިިރިއުޅޭ އަންހެން މީހާ. އޭނާއަކީ ފާޑުވެރިކަމެއްނެތް އަންހެނަކަށް ވެއްޖެއްޔާ އެގެއަކުން މާބޮޑު އުފަލެއް ހިތްހަަމަ ޖެހުމެއް ނުލިބޭނެ” މިއީ މަންމަ ދިން ފިލާވަޅުތަކުގެ ތެރެއިން އަހަރެން އެންމެ ބޮޑަށް ހަނދާނުގައި ބަހައްޓާ ފިލާވަޅެވެ. އެކަމަކު އަހަރެންގެ ފިރިމީހާ ސަމީރަށް ފެންނާނީ އަހަންނަށް ހަނދާން ނެތިގެންވެސް ނުކުރެވި ހުންނަ ކުޑަކުޑަ ކަންކަމެވެ. އަހަރެން ކުރާ ރަނގަޅު އެއްވެސް ކަމެއް އޭނާއަށް ފެންނަ ކަމަކަށް ނުވެއެވެ. ހިތަށް އަރައެވެ. ތައުރީފު ކުރުމުގައި ފިރިހެނުން އެހާ ދަހިވެތީ ކީއްވެބާވައެވެ. އަންހެނުންނަކީ ތައުރީފު ކުރުމާއި އުފާވާކަހަލަ ބަސްތައް އިވުމަށް ބޭނުން ބައެއްކަން އެމީހުންނަށް ނުވިސްނެނީ ކީއްވެ ބާވައެވެ. އެފަދަ އެންމެ ލަފުޒަކުން ވެސް ލިބޭނެ ހިތްހަމަޖެހުމާއި އުފާވެރިކަން އިހްސާސް ނުވަނީ ކީއްވެ ބާވައެވެ….ކުރާނެ ކަމެއް ނެތެވެ. އެމީހުން ގަބޫލުކުރާ ގޮތުގައި މިއީ އަންހެނުން ކުރަން ޖެހޭ މަޖުބޫރު ކަންތައްތަކެވެ!\nކުދިވެރިންނެކޭ އެއްފަދައިން ސަމީރުވެސް ހޭލާނީ އަހަރެން ގޮވީމައެވެ. އަހަންނަކީ އެންމެންގެ އެލާމު ގަޑިއެވެ. ބަލިވެގެން އަހަންނަށް ނުތެދުވެވޭ ދުވަސްދުވަހު މުޅި ގޭތެރެ އޮންނަނީ ހުއްޓިފައެވެ. ގަޑީގެ މައިކަށި ހުއްޓުމުން އެހެން ކަށިތައް މަސައްކަތް ނުކުރާ ބީދައިންނެވެ.\nސަމީރަށް ގޮވައި ހޭލެއްވުމަށްފަހު މައިދައިތަގެ ޚަބަރެއް ބަލާލުމަށް އެކޮޓަރިއަށް ބޯދިއްކޮށްލީމެވެ. ނަސީބަކުން މައިދައިތަ އިނީ ހޭލައިގެން ފޮތެއް ކިޔާށެވެ. އެއީ މަދުން ފެންނަ މަންޒަރެކެވެ. މައިދައިތަ އަކީ ޝަކުވާ ގިނަ މީހެކެވެ. އަހަރެން ދެކެ މައިދައިތަ ލޯބި ނުވެއެކޭ ނުބުނާނަމެވެ. ނަމަވެސް އަހަންނަށް ނުކުރެވި ހުންނަ ގިނަ ކަންކަން ސަމީރަށް އަންގައިދޭން މައިދައިތަ ވަރަށް ހުޝިޔާރުވާނެއެވެ.\n“މަންމަ އަށް ސައި ތައްޔާރުކުރަން ވީތަ” އަހަރެން އަހާލީމެވެ.\n“ހުންނާނެ ދޮންނަން ޖެހޭ ބައެެއްހެދުން. މިއަދު އޮފީހަށް ދިއުމުގެ ކުރިން އެހެދުން ދޮވެލަބަލަ” އަހަރެންގެ ސުވާލަށް ޖަވާބު ދިނުމުގެ ބަދަލުގައި މައިދައިތަ ހަވާލުކުރީ އިތުރު މަސައްކަތެކެވެ. ގޭގައި ހުންނަނީ އޮޓޯ މެޝިނެއް ކަމުން އެއާ ކުޅެން މައިދައިތައަކަށް ނޭނގެއެވެ. އަމުދަކުން މެޝިނަށް މައިދައިތަގެ ހެދުން އަޅާކަށް އެއްބަހެއްވެސް ނުވާނެއެވެ. އެހެދުންތައް ދޮންނަން ޖެހޭނީ އަތުންނެވެ. މެޝިނަށް އެޅީމާ ހެދުން ހަލާކުވާލެއް އަވަސްވާނެ ކަމަށް މައިދައިތަ ދެކެއެވެ.\nއާނކޭ ބުނެ އެ ސާމާނުތައް ނަގަމުން އަހަރެން އައީމެވެ. އޭރު އަހަރެން ވެސް އޮފީހަށް ދާ ގަޑި ކައިރިވަނީއެވެ. އެހެންކަމުން މެންދުރުގެ ކެއުމަށް އެއްޗެއް ތައްޔާރުކޮށްލުމުގައި އަވަސް ވެގަތީމެވެ. އަހަރެން އޮފީހަށް ދަނީ ސަމީރު އާ އެކީގައި ކަމުން ސަމީރު ތައްޔާރުވާން ވާއިރަށް އަހަންނަށް ތައްޔާރު ނުވެވިއްޖެނަމަ ކަންތައް ބޮޑުވާނެކަން އެނގެއެވެ. ސަމީރު ހޭލައިގެން ކަސްރަތުކޮށް ނިމި ފެންވަރައިގެން އަންނަން ވާއިރަށް އަހަރެން ކުރަން ޖެހޭ ހުރިހާ ކަމަކުން ނިމި ތައްޔާރުވާންޖެހެއެވެ. ސަމީރު އޮފީހަށް ދާ ގޮތަށް ހަމަޖެހިލައިގެން އަރާމުގައި ހުރެ އަހަންނަށް ވެސް ދެވޭނެ ނަމައޭ ހިތަށް އަރައެވެ. އެކަމަކު އޮފީހަށް ދިއުމުގެ ކުރިން ގޭގެ އޮފީސް ހިންގަން އަހަންނަށް ޖެހެއެވެ. އެ މަސައްކަތުން ނިމިގެން ތައްޔާރުވެގެން ވަޒީފާ އަދާކުރާތަނަށް ދެވޭ އިރު އަހަރެން ހުންނަނީ ވަރުބަލިވެ ނިމިފައެވެ. އެކަމަކު ކުރާނީ ކީއްހެއްޔެވެ. މިއީ ވަޒީފާއަށް ދާން އަންހެނުންގެ ހާލެވެ!\nހުރިހާކަމެއް ނިންމާލުމަށް ފަހު ފެންވަރައި ތައްޔާރުވެގެން އަހަންނަށް ގަޑިއަށް ނިކުމެވުނީ ހަމަ ކިރިޔާއެވެ. އޮފީހަށް ދާން ކާރަށް އަރަމުން ވެސް ސަމީރުކުރީ ޝަކުވާއެވެ. އަހަރެން ލަސްކަމުންނެވެ. ރީތިވާން ގިނައިރު ނަގާވާހަކައެވެ. މިއަށް ވުރެ އަވަހަށް ތައްޔާރުވެގެން ގެއިން ނިކުންނަށް ނޭނގޭ ވާހަކައެވެ. ބައެއްފަހަރު ހިތަށް އަރައެވެ. އަހަންނަކީވެސް ފިރިހެނެއް ނަމައެވެ!\nކިތަންމެ ވަރުބަލިވެފައި ހުރިނަމަވެސް އޮފީހުގައި ދައްކަން ޖެހެނީ އުފާވެރި މޫނެވެ. ބައްދަލުކުރަން ޖެހޭ މީހުންނަށް ދައްކަން ޖެހެނީ ހިނިތުން ވުމެވެ. ކުރެވޭ މަސައްކަތާ މެދު ބޮސް ރުޅިއައިސްގެން ދައްކާ ހުރިހާ ވާހަކަތައް އަޑުއަހަން ޖެހެނީ ކެތްތެރިކަމާއެކުގައެވެ.\nބުރަ ދުވަހަކަށް ފަހު އޮފީސް ނިމިގެން ސަމީރުގެ އިންތިޒާރުގައި ބޭރުގައި މަޑުކޮށްގެން ހުރީމެވެ. ބަނޑުގައި ވެގެންނާއި ސިކުނޑިއަށް ލިބިފައި ހުރި ލޮޑުކަމެއްގެ ސަބަބުން އަހަންނަށް ހުރެވުނީ ސަމީރު އަންނަލެއް ލަސްވެގެން ރުޅިގަދަ ވެފައެވެ. 15 މިނެޓްގެ އިންތިޒާރަކަށް ފަހު ސަމީރުގެ ކާރު ފެނުނެވެ.\n“މިއަދަކީ އަންހެނުންގެ ދުވަހެއްނު. އެހެންވެސް އޮފީހުގެ ހުރިހާ އަންހެން މުވައްޒަފުން ނަށް ތައްޔާރުކުރި ޕާޓީއެއްގައި އުޅެފައި އަންނަން ވީމާ ލަސްވީ. އަހަރެންގެ މޫނަށް ބަލަމުން ސަމީރު ބުންޏެވެ” އެ އަޑު އިވުމުން އަހަރެންގެ ރުޅި އިތުރަށް ގަދަވިއެވެ. ވެފައިވާ ބަނޑުހައިކަން އިތުރުވިއެވެ. އޮފީހުގައި އުޅޭ އަންހެނުންނަށް ޚާއްޞަކޮށްގެން އަންހެނުންގެ ދުވަސް ފާހަގަކޮށް މަޖާ ނެގި އިރު އަމިއްލަ އަނބިމީހާ ގެ މަތިން އެއްފަހަރުވެސް ހަނދާކޮށްނުލީރީ ރުޅިގަދަވިއެވެ. ތުންފިއްތައިގެން ގެއަށް ދާ މަގު ބަލަން އަހަރެން އިނީ އިތުރު އެއްޗެއް ކިޔަން ބޭނުން ނުވީމައެވެ.\nގޭ ދޮށަށް ކާރު މަޑުކޮށްލުމާއެކު އަވަސް އަވަހަށް ގެއަށް ވަނީމެވެ. ބާރު ހިނގުމެއްގައި ކޮޓަރިއަށް ވަދެ ދަބަސް އެނދުމަތީގައި ބަހައްޓާފައި އެނބުރިވަގުތު ކުރިމަތީގައި ހުރި ސަމީރު ފެނިފައި ސިހުނެވެ.\n” އުފާވެރި އަންހެނުންގެ ދުވަހެއް! އައިޝާއަކީ ނަމޫނާ އަންހެނެއް. ނަމޫނާ މަންމައެއް. ނަމޫނާ އަންބެއް. އައިޝާއަށްޓަކައި އަހަރެން ފަޚުރުވެރިވަން” އަތުގައި އޮތް ރަތް ފިނިފެންމާ އަހަންނަށް ދިއްކޮށްލަމުން ސަމީރު ބުނެލިއެވެ.\nފިރިމީހާގެ ދުލުން އޮހިގެން ދިޔަ ތައުރީފުގެ އެ ބަސްތަކުން އަހަރެންގެ ހުރިހާ ވަރުބަލިކަމެއް ފިލައިގެން ދިޔައެވެ. ރަތްކުަލައިގެ ފިނިފެންމަލުގެ ވަސް ބަލާލަމުން ސަމީރުގެ ހަށިގަނޑުގައި ބާރަށް ބައްދާލެވުނީ އަންހެނުން ކުރާ މަސައްކަތްތަކުގެ އަގު ވަޒަންކުރާ އެފަދަ ފިރިއަކު ކޮންމެ އަންހެނަކަށް ވެސް ލިބުން އެދި ދުއާކުރަމުންނެވެ!


ilmveri egge Dhulun Salafi Manhaj - 1 | Dhiislam\nޢިލްމު ވެރިއެއްގެ ދުލުން ސަލަފީ މަންހަޖު (1)\nއައްޝައިޚް މުޙައްމަދު ޠައްޔިބު ބިން ޢަބްދުލް ޙަކީމް ޑިސެމްބަރ 23, 2012\nނޯޓު : މިއީ ސަޢުދީގެ ޢިލްމުވެރިއެއް ކަމަށްވާ އައްޝައިޚް ޢަބްދުލް ޢަޒީޒު އަލް ފައުޒާން ދެއްވާފައިވާ ފަތުވާއެއް އަޞްލަކަށް ބިނާ ކޮށްގެން ލިޔެފައިވާ ލިޔުމެކެވެ.\nމިހާރަކަށް އައިސް އިވެމުން އަންނަ އަޑެއް؛ މިއީ ޚާއްޞަކޮށް ސަލަފުންގެ މަންހަޖަށް ތަބާވެގެންތިބި ބައެއްކަމަށް ދަޢުވާ ކުރާ ބައެއްމީހުންގެ ތެރޭގައި ޢިލްމުވެރީންނާއި ދީނީ ދަޢުވަތުގައި މަސައްކަތް ކުރައްވާ ބޭފުޅުންނަށް ތަފާތު ގޮންޖެހުންތައް ކުރިމަތިވާ ވާހަކަ، އެގޮތުން ދީނީ ދަރުސްތަކަށް މީހުން އައުން މަނާކުރުމާއި ޢިލްމުވެރީންނަށް އެއްޗެހިކިޔުމާއި ފުރައްސާރަކޮށް، ޙުކުމް ޖެހުމުގެ ޘަޤާފަތެއް އެބައިމީހުން މިވަނީ ފަތުރާފައެވެ.\nމިކަމުގެ ޙަޤީޤަތަށް ބަލާއިރު މިއީ މިއަދު އުއްމަތަށް ދިމާވެފައިވާ އެންމެ ބޮޑެތި މުޞީބާތްތަކުގެ ތެރެއިން އެއް މުޞީބާތެވެެ. މާތް ނަބިއްޔާ މުޙައްމަދު صلى الله عليه وسلم ގެ ބަސްފުޅުތަކަށް ނަޒަރު ހިންގާލުމުން މިކަމުގެ ފުރިހަމަ ޖަވާބު ލިބިގެން ދާނެއެވެ. އިތުރު އެކަލޭގެފާނު ޙަދީޘް ކުރައްވާފައިވާ ބަސްފުޅެއްގެ މާނަގައިވެއެވެ. "ޝައިޠާނާ ޢަރަބި ޖަޒީރާގައި ނަމާދު ކުރާމީހުން ފެނިފައި މާޔޫސް ވިއެވެ. ނަމަވެސް މީހުންގެ މެދުގައި ބައިބައިވުން އުފެއްދުމަކުން އޭނާ އުއްމީދު ކަނޑައެއް ނުލައެވެ."\nﷲ ސުބުޙާނަހޫ ވަތަޢާލާ އެންމެހާ މީސްތަކުންނަށް އަންގާވާ އަމުރު ކުރައްވަނީ ޝައިޠާނާގެ ޢަމަލުން ދުރިހެލިވެ ރައްކާތެރިވުމަށެވެ. އެހެނީ ޝައިޠާނާގެ މިފަދަ ފިތުނަވެރި އަމަލުތަކުގެ ސަބަބުން މީސްތަކުންގެ މެދުގައި ޚިލާފާއި ރުޅިވެރިކަމާއި ނަފްރަތު އުފެދި ބައިބައިވެގެން އެބަދެއެވެ. އަދި އެ ބައިބައިވުމާއި ރުޅިވެރިކަން ޢިލްމުވެރިންގެ މަސައްކަތްތަކާއި އެބޭފުޅުންގެ ދައުރަށްވެސް ގިނަގުނަ ހުރަސްތަކެއް ބައެއް ފަހަރު އެޅިގެން ދެއެވެ. އެގޮތުން ޢާއްމުންނާއި ޢިލްމުވެރީންނާއި ދެމެދުގައި އޮންނަ ގުޅުން ހީނަރު ކޮށްލައި އެބޭފުޅުންގެ ދަރުސްތަކުން މީހުން ދުރުކޮށް އެބޭފުޅުންނާއިމެދު މީހުންގެ ހިތްތަކުގައި ރުޅިވެރިކަމާއި ނަފްރަތު އުފެއްދުމުގެ ޙަރާކަތްތަކެއްވަނީ ހިނގަން ފަށާފައެވެ. މިކަމުގެ ސަބަބުން އެބޭފުޅުން ފޯރުކޮށްދޭ ޢިލްމުން އެތައް ބަޔަކު މަޙްރޫމުވެގެން އެބަދެއެވެ.\nމާތް ﷲ ވަޙީ ކުރައްވަނީ " مُنِيبِينَ إِلَيْهِ وَاتَّقُوهُ وَأَقِيمُوا الصَّلَاةَ وَلَا تَكُونُوا مِنَ الْمُشْرِ‌كِينَ مِنَ الَّذِينَ فَرَّ‌قُوا دِينَهُمْ وَكَانُوا شِيَعًا كُلُّ حِزْبٍ بِمَا لَدَيْهِمْ فَرِ‌حُونَ\nމާނައަކީ : އެކަލާނގެއަށް ތިޔަބައިމީހުން توبة ވެ، رجوع ވާ حال ގައެވެ. އަދި އެކަލާނގެއަށް ތިޔަބައިމީހުން تقوى ވެރިވާށެވެ! އަދި ތިޔަބައިމީހުން ނަމާދު قائم ކުރާށެވެ! އަދި مشرك ންގެ ތެރެއިން ތިޔަބައިމީހުން ނުވާށެވެ! އެއުރެންގެ دين ބައިބައިކޮށް، ބައިތަކެއް ކަމުގައިވީ މީހުންގެ ތެރެއިން ތިޔަބައިމީހުން ނުވާށެވެ! ކޮންމެ ބަޔަކުުމެ އެއުރެންގެ ގާތުގައިވާ ގޮތާމެދު އުފާކޮށްކޮށް ތިބެތެވެ.\nއަދިވެސް މާތް ﷲ ވަޙީ ކުރައްވަނީ މިފަދައިންނެވެ. وَاعْتَصِمُوا بِحَبْلِ اللَّـهِ جَمِيعًا وَلَا تَفَرَّ‌قُوا وَاذْكُرُ‌وا نِعْمَتَ اللَّـهِ عَلَيْكُمْ إِذْ كُنتُمْ أَعْدَاءً فَأَلَّفَ بَيْنَ قُلُوبِكُمْ فَأَصْبَحْتُم بِنِعْمَتِهِ إِخْوَانًا މާނައަކީ : "ތިޔަބައިމީހުން އެންމެން ﷲ ގެ دين ގައި ހިފަހައްޓާށެވެ! އަދި، ވަކިވަކިވެ ނުގަންނާށެވެ! އަދި، ﷲ ތިޔަބައިމީހުންނަށް ދެއްވި نعمة ތިޔަބައިމީހުން ހަނދުމަކުރާށެވެ! އެހެނީ، ތިޔަބައިމީހުން عداوة ތެރިން ކަމުގައިވަނިކޮށް، އެކަލާނގެ ތިޔަބައިމީހުންގެ ހިތްތައް އެކުވެރި ކުރެއްވިއެވެ. ދެން، އެކަލާނގެ ދެއްވި نعمة ގެ ސަބަބުން ތިޔަބައިމީހުންނީ أخ ންތަކެއް ކަމުގައި ވެއްޖައީމުއެވެ."\nޝައްކެތް ނެތް ގޮތުގައި މިއަދު އުއްމަތަށް ދިމާވެފައިވާ އެންމެ ބޮޑު އެއް މުޞީބާތަކީ މުސްލިމުންގެ މެދުގައި ބައިބައިވުމާއި ޚިލާފުތައް ގިނަވުމެވެ.\nއިސްވެ ބަޔާން ކުރެވުނު ސަލަފުންގެ މަންހަޖަށް ދަޢުވާކުރާބަޔަކުވަނީ އެބައިމީހުންނަކީ އިސްލާމް ދީނަށް ލޯބިކުރާ އަދި ތަޥްހީދަށާއި ޢަޤީދާއަށް ޣީރަތްތެރިކަން ހުރިބައެއްގެ ގޮތުގައި ބުނެ ދަނީ ދަޢުވާ ކުރަމުންނެވެ. އެމީހުންގެ އެދަޢުވާއަކީ ފަހަރުގައި ތެދު ދަޢުވާއަކަށް ވެދާނެއެވެ. އެއީ އަޤީދާގައި އެމީހުން ސަލަފުންގެ މަންހަޖަށް ތަބާވެއެވެ. ނަމަވެސް އަޚްލާޤާއި މުޢާމަލާތުގައި ސަލަފުންގެ މަންހަޖާ އެހާ ދުރު ބައެއް ނުތިބޭނެއެވެ. އެއީ އެމީހުން ﷲ ގެ އަޅުންނާއި މެދު އެއިލާހަށް ބިރުވެތިއެއް ނުވެއެވެ. ޖާހިލުކަމާއި އަނިޔާވެރިކަމާ ޢަދާވާތްތެރިކަމާއެކު މީސްތަކުންންގެ ހިތްތަކުގައި ޢިލްމުވެރިންނާއި މެދު ނަފްރަތު އުފައްދާ މީހުންނަށް ލިބެމުންދާ ޢިލްމީފައިދާތަކުން މީސްތަކުން ދުރައްޖައްސަމުން ޢިލްމުގެ މަޖިލީސްތަކުން މީހުން ފެޔަށް ޖައްސާ މީސްތަކުންނާއި ޢިލްމުވެރިންނާއި މެދު ނުބައި ހީތަށް ކުރުވުމުގެ ތަފާތު ހަރަކާތްތައް އެބައިމީހުން ކުރިއަށް ގެންދެއެވެ. އަދި ހަމަ އެއާއެކު ޢިލްމުވެރީންގެ މައްޗަށް ދޮގުހެދުމާއި މުޖުތަމަޢުގައި އޮތް އެބޭފުޅުންގެ އަބުރާއި ޢިއްޒަތާއި ކަރާމާތް ނަގާލުމާއި މިނޫންވެސް ތަފާތު ހަޑި ހުތުރުވެގެންވާ ޢަމަލުތައް ކުރިއަށް ނެރެ އެކަމާއި މެދު ފަޚުރުވެފައިވާ ދަރަޖައަކީ އަޖައިބުވެ ހައިރާންވާންޖެހޭ ފަދަ ކަންކަމެވެ.\nއެއްފަހަރަކު މި ފިކުރުގެ މީހަކާއި ޢިލްމުވެރިއަކާއި ދެމެދު ހިނގައިދިޔަ މުޙާވަރާއެއްގައި ޢިލްމުވެރިޔާ ވިދާޅުވި ! ރޯމަނުންނާއި ތިބާ ހަނގުރާމަ ކުރިން ހެއްޔެވެ. ޖަވާބުގައި އޭނާ ބުނި ، ނޫނެކެވެ. ޢިލްމުވެރިޔާ ސުވާލު ކުރެއްވި ! ފާރިސީންނާއި މުޝްރިކުންނާއި ތިބާ ހަނގުރާމަ ކުރިންހެއްޔެވެ. އޭނާ ޖަވާބުގައި ބުނީ ނޫނެކެވެ. ޢިލްމުވެރިޔާ ވިދާޅުވި! ނަޞާރާއިންނަށްވަނީ ތިބާގެ ކިބައިން އަމާން ކަމާއި ސަލާމަތްތެރި ކަމެވެ. މަޖޫސީންނާއި މުޝްރިކުންނަށް ތިބާގެ ކިބައިންވަނީ އަމާންކަމާއި ސަލާމަތްތެރިކަމެވެ. ނަމަވެސް ތިބާގެ މުސްލިމް އަޚާއަށް ތިބާގެ ކިބައިން އަމާން ކަމާއި ސަލާމަތްތެރިކަމެއް ނެތެވެ.\nމިއީ މިބައި މީހުންގެ ހަޤީޤީ ޙާލެވެ. މި މީހުންގެ މަސައްކަތަކީ ދީނީ ދަޢުވަތު ކޮޅަށްޖެހުމެއް ނޫނެވެ. އޭގެ ބަދަލުގައި ދީނީ ދަޢުވަތު ފުނޑު ފުނޑުކޮށް ނެތިކޮށް ލުމެވެ.\nނޯޓު : "ރާއްޖޭގެ ޤުނޫތުގެ މައްސަލާގައި މީހުންގެމެދުގައި ޙައްލެއް ލިބިފައިވަނިކޮށް އެ ޖަމާޢަތަކުގެ މީހުން ކަންތައް ކުރިގޮތް ހަނދާން ހުރި ބޭފުޅުންނަށް މިބަހުގެ ތެދުކަން ބަޔާންވެގެން ދާނެއެވެ."\n23 ޑިސެމްބަރ, 2012 | 11:31\nއާ.. ތި މީހުންގެ ހަގީގަތް މިހާރު ފަޅާ އަރުވަން ވެއްޖެ، ކުއްޖަކު ހަމަ ދީނަށް ވަންނަ އިރަށް ދަމާ ގެންގޮސް ބުނާނެ އަހަރެމެން ނޫން އެންމެންނަކީ ބިދުޢަ ވެރިންނޭ އެމީހުންނާއި ވަހަކަ ނުދައްކާށޭ، އެމީހުންގެ މަޖިލީސްތަކުގައި ނުތިބޭށޭ ކާފަރުވާނޭ ބިދުޢަވެރިވާނޭ، މީވާ ބައެއް އިނގޭ، މަށަށްވެސް ހަމަ އެގޮތަށް ދައުވަތު ދިނީ، އެ ތިނަދޫ ސޮރު އޭގެ ބޮޑު މީހަކީ. އެއީޔޯ ދެން ދުނިޔޭގައިވެސް ހުރި މީހަކީ…މި މީހުންގެ ހުރި ޖާހިލުކަމާއެވެ.\n23 ޑިސެމްބަރ, 2012 | 11:34\nއާ ތިމީހުން ދޯ ޖުއްބާލައިގެން ބޯބާލައިގެން ހުދު ތާކިހާ އަޅައިގެން މި ތިބެނީ، މިއީ ކޮން ސަލަފުންނެއް އުޅުނު ގޮތެއްކަމެއް އަދި ނޭނގޭ، ސޫފީންހެން އަބަދު ބޯބާލައިގެން ތާކިހާ އަޅައިގެން، ގައިމު ޢިލްމުވެރިން ވިދާޅުވޭ ރަސޫލާ ޢާއްމުކޮށް ހުންނެވީ ބޯ ދިގު ކޮށްނޭ، އެކަމު މި މީހުން އެއާ ދިމަ އިދިކޮޅަށް ތިބެ މި ބުނަނީ މީއްޔޭ އަސްލު ބައިގަނޑަކީ.\n23 ޑިސެމްބަރ, 2012 | 11:39\nއޭ ތިޔަ ކިޔާ މީހާގެ ވާހަކަ އެނގިއްޖެ، ތިޔަ މީހާއާއި ބެހޭގޮތުން މުހައްމަދު ރަޝީދު (މުސްތަގިއްލު) އެބައޮތް ފަތުވާ ނެރިފައި، މުސްތަގިއްލުއަށް ގުޅާލީމައި ތި މީހުންގެ ލީޑަރުގެ ފެންވަރު އެނގޭނެ\n23 ޑިސެމްބަރ, 2012 | 11:45\nމަގުފުރެދިފައި ތިބި އެކަހަލަ މީހުންގެ ވާހަކަ ތިޔަ ސައިޓުގައި ނުޖެހުން ވަރަށްބޮޑަށް އެދެން، އެއަށްވުރެ ހެޔޮ ކަމެއް ކުރިއްޔާ ގައިމު ސަވަބެއްވެސް ލިބޭނެ\n25 ޑިސެމްބަރ, 2012 | 10:07\nމުހައްމަދު ރަޝީދު އަކީ ކޮން ބޭފުޅެއް؟؟


vnews - VIA gai record adhadhakah flight jassaifi\nވީއައިއޭގައި ރެކޯޑު އަދަދަކަށް ފްލައިޓް ޖައްސައިފި\nވެލާނާ އިންޓަނޭޝަނަލް އެއާޕޯޓް (ވީއައިއޭ)ގައި ފްލައިމީގެ ފްލައިޓެއް-- ވީފޮޓޯ: ރިފާ ހަލީލް\nވެލާނާ އިންޓަނޭޝަނަލް އެއާޕޯޓް (ވީއައިއޭ)އަށް މިއަހަރު ޖެއްސި ފްލައިޓް ތަކުގެ އަދަދު ރެކޯޑް މިންވަރަކަށް އިތުރުވެފައިވާ ކަމަށް ވީއައިއޭ ހިންގާ މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން މިއަދު ބުނެފި އެވެ.\nއެމްއޭސީއެލް އިން ހާމަކުރާ ގޮތުގައި މިއަހަރުގެ މިހާތަނަށް ފްލައިޓް ހަރަކާތްތައް އެންމެ ގިނަ އަދަދަކަށް ރެކޯޑު ކުރެވިފައިވަނީ މިމަހުގެ ހަތްވަނަ ދުވަހު އެވެ. އެ\nއެ ދުވަހު 644 ފްލައިޓް ހަރަކާތް ރެކޯޑް ކުރެވިފައިވާ ކަމަށް އެމްއޭސީއެލް އިން ބުނެ އެވެ. އަދި މިދިޔަ އަހަރުގެ އެ ދުވަހު ރެކޯޑު ކުރެވުނީ 560 އެއާކްރާފްޓް މޫވްމެންޓް ކަމަށްވެސް އެމްއޭސީއެލް ބުނެ އެވެ.\nއެމްއޭސީއެލްގެ ތަފާސްހިސާބުތައް ދައްކާ ގޮތުން މިމަހުގެ ހަތްވަނަ ދުވަހު ވީއައިއޭއަށް ރެކޯޑް ކުރެވިފައިވާ ފްލއިޓް ހަރަކާތްތަކުގެ ތެރޭގައި ހިމެނެނީ ބައިނަލްއަގްވާމީ މަތިންދާ ބޯޓުތަކުގެ 108 ފްލައިޓާއި ޑޮމެސްޓިކް 94 އަދި ސީޕްލޭންގެ 442 ފްލައިޓް ހަރަކާތެވެ.\nޓޫރިޒަމް ރަނގަޅުވުމުގެ ސަބަބުން ވީއައިއޭއަށް ފްލައިޓްތައް އިތުރުވެފައިވާއިރު މިދިޔަ އަހަރުގެ ފަހުކޮޅު ވަނީ ރާއްޖެއަށް މުޅިން އަލަށް ދެ އެއާލައިނެއްގެ ދަތުރުތައް ވެސް ފަށާފަ އެވެ. މިދިޔަ އަހަރު ފަށާފައިވަނީ އިޓަލީގެ އަލިތާލިއާ އާއި ފްރާންސުގެ އެއާފްރާންސެވެ. އަދި މި އަހަރު އިންޑިޔާގެ ގޯ އެއާގެ ދަތުރުތައް ފަށަން މިހާރު ދަނީ ތައްޔާރުވަމުންނެވެ.\nއާ އަހަރު ފާހަގަކުރުމަށް ރާއްޖެ އައި މަހުޖަނުންގެ 140 ޕްރައިވެޓް ޖެޓް ވެސް މިއަހަރު ވީއައިއޭގެ އޭޕްރަންގައި ޕާކްކުރި ކަމަށް އެމްއޭސީއެލް އިން ވަނީ ބުނެފަ އެވެ.


Ras Online - ކޮވިޑް-19: ރާއްޖެއިން 45 މީހުން ޕޮޒިޓިވްވެ، 50 މީހުން ބަލިން ރަނގަޅުވެއްޖެ\nމާޝާ މިދުހަތު 21 އޮކްޓޯބަރު 2020\nރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް 45 މީހުން ޕޮޒިޓިވްވެ 50 މީހުން ބަލިން ރަނގަޅު ވެއްޖެއެވެ.\nއެޗްޕީއޭގެ ތަފާސް ހިސާބުތައް ދައްކާގޮތުން ރާއްޖެއިން ބަލިޖެހުނު މީހުންގެ ޖުމްލަ އަދަދު މިހާރު ވަނީ 11،316 އަށް އަރާފައެވެ. ރާއްޖެއިން ވޭތުވެދިޔަ 24 ގަޑިއިރުގެ ތެރޭގައި ކޯވިޑް-19 އަށް ޕޮޒިޓިވް ވި މީހުންގެ ތެރޭގައި ހިމެނެނީ 8 ދިވެހިންނާއި 37 ބިދޭސީންނެވެ.\nއެޗްޕީއޭއިން އާންމުކޮށްފައިވާ ހިސާބުތަކަށް ބަލާއިރު އިއްޔެ އިރުއޮއްސި 6:00 އިން މިއަދު އިރުއޮއްސި 6:00 އަށް ބަލިޖެހިފައި ތިބި މީހުންގެ އަދަދު އުޅެނީ 988 ގައެވެ. ވޭތުވެދިޔަ 24 ގަޑިއިރުގެ ތެރޭގައި ބައްޔަށް ޕޮޒިޓިވް ވި މީހުންގެ ތެރޭގައި ހިމެނެނީ ގްރޭޓަރ މާލެ ސަރަހައްދުން ޕޮޒިޓިވްވި 42 މީހަކާއި އެހެނިހެން ސަރަހައްދު ތަކުން ޕޮޒިޓިވްވި3މީހުންނެވެ.\nއެޗްޕީއޭ ގެ ތަފާސްހިސާބުން ދައްކާގޮތުން މިވަގުތު ހޮސްޕިޓަލްގައި އެޑްމިޓްކޮށްގެން ފަރުވާދެމުން ގެންދަނީ 38 މީހުންނަށެވެ. އެޗްޕީއޭއިން ބުނީ ކޯވިޑަށް ޓެސްޓްކުރުމަށް ރާއްޖޭގައި ވޭތުވެދިޔަ 24 ގަޑީއިރުގެ ތެރޭގައި 1،801 ސާމްޕަލް ނަގާފައިވާ ކަމަށެވެ. އަދި މިވަގުތު އައިސޮލޭޝަންގައި ތިބީ 340 މީހުންނެވެ.\nވޭތުވެދިޔަ 24 ގަޑީއިރުގެ ތެރޭގައި 50 މީހަކު މިބަލިން ރަނގަޅުވެފައިވާއިރު، މިހާތަނަށް ރާއްޖެއިން ބަލިޖެހުނު މީހުންގެ ތެރެއިން 10،284 މީހުންވަނީ ބަލިން ރަނގަޅުވެފައެވެ.\nބަލީގެ ނުރައްކާ ރާއްޖޭގައި ބޮޑުވެފައިވާއިރު މިހާތަނަށް 37 މީހަކު ވަނީ ކޯވިޑް-19 ގައި ރާއްޖެއިން މަރުވެފައެވެ.


Ajuru mathiveri vegenvva heyo amaluthah އަޖުރު މަތިވެރިވެގެންވާ ބައެއް ހެޔޮ ޢަމަލު – Ilm Ajuru mathiveri vegenvva heyo amaluthah\nއަޖުރު މަތިވެރިވެގެންވާ ބައެއް ހެޔޮ ޢަމަލު\nއިންސާނުން ދުނިޔެއަށް ފޮނުވާފައިވަނީ ﷲއަށް އަޅުކަން ކުރުމަށްޓަކައި އަޅުކަމަކީ ހަމައެކަނި ނަމާދުކޮށް ކީރިތި ޤުރުއާން ކިޔެވުމެއް ނޫންނެވެ. އިންސާނާ އަމަލުތަށް ﷲ އަންގާފައިވާ ގޮތަށް ބައްޓަންކޮށްގެން ކުރާ ހެޔޮޢަމަލުތަކަކީވެސް އަޅުކަމެވެ. އެގޮތުން މިތާ މިބަޔާންކޮށްލާނީ އަޖުރު މަަތިވެރިވެގެންވާ ބައެއް ހެޔޮ ޢަމަލުތަކެއް ބަޔާންކޮށްފައިވާ ހަދީޘެކެވެ.\nعَنْ أَبِي هُرَيْرَةَ رضي الله عنه قَالَ: قَالَ رَسُولُ اللَّهِ صلى الله عليه وسلم: ((كُلُّ سُلَامَى مِنْ النَّاسِ عَلَيْهِ صَدَقَةٌ، كُلَّ يَوْمٍ تَطْلُعُ فِيهِ الشَّمْسُ تَعْدِلُ بَيْنَ اثْنَيْنِ صَدَقَةٌ، وَتُعِينُ الرَّجُلَ فِي دَابَّتِهِ فَتَحْمِلُهُ عَلَيْهَا أَوْ تَرْفَعُ لَهُ عَلَيْهَا مَتَاعَهُ صَدَقَةٌ، وَالْكَلِمَةُ الطَّيِّبَةُ صَدَقَةٌ، وَبِكُلِّ خُطْوَةٍ تَمْشِيهَا إلَى الصَّلَاةِ صَدَقَةٌ، وَتُمِيطُ الْأَذَى عَنْ الطَّرِيقِ صَدَقَةٌ)) [رواه البخاري ومسلم]\nމާނައީ: އަބޫ ހުރައިރާ رضي اللّه عنه ރިވާކުރެއްވިއެވެ. ﷲގެ ރަސޫލާ ﷺ ޙަދީޘްކުރެއްވިއެވެ.\n“އިރު އަރާ ކޮންމެ ދުވަހަކުވެސް، ކޮންމެ މީހެއްގެ މައްޗަށް ޞަދަޤާތެއްވެއެވެ. (ފަހެ އެމީހެއްގެ) ކޮންމެ ހުޅަކުންވެސް ޞަދަޤާތްކުރާ ހުށިކަމެވެ. ދެމީހެއްގެ ދެމެދުގައި ޢަދުލުވެރިކަމާއެކު ޞުލްޙަކުރުވުމަކީ ޞަދަޤާތެކެވެ. އަދި މީހަކަށް އޭނާގެ ސަވާރީގައި އެހީތެރިވެ، އޭނާ އެއަށް އަރުވައިދީ ނުވަތަ އޭނާގެ ސާމާނު އެއަށް އަރުވައިދިނުމީ ޞަދަޤާތެކެވެ. އަދި ހެޔޮބަހެއް ބުނުމީ ޞަދަޤާތެކެވެ. އަދި ނަމާދަށް އަޅާ ކޮންމެ ފިޔަވަޅަކީ ޞަދަޤާތެކެވެ. އަދި މަގުމަތީގައި މީހުންނަށް އުނދަގޫވާނޭހެން ހުންނަ ތަކެތި އެއްފަރާތްކުރުމަކީ ޞަދަޤާތެކެވެ.”


4 Loabiverin Gengulhunu Firihenakah Hithun Filaigen Nudhaane Adhabeh Dheefi - Vaguthu\nހަތަރު ލޯބިވެރިން ގެންގުޅުނު ފިރިހެނަކަށް ހިތުން ފިލައިގެން ނުދާނެ އަދަބެއް ދީފި\n10 މަސް ކުރިން ( އޭޕްރީލް 7, 2018 )\nއެއް ފަހަރާ ހަތަރު އަންހެނުންނާއި ލޯބީގެ ގޮތުން ގުޅިގެން އުޅުނު ފްރާންސް ފިރިހެނަކު އެންމެ ފަހުން ބޭޒާރުވެ އެއަންހެނުންތަކުގެ އަތްދަށު ވެއްޖެއެވެ.\nއުމުރުން 27 އަހަރުގެ އޭނާ ހަތަރު އަންހެނުންނާއި އެއްފަހަރާ ރައްޓެހިވެގެން އުޅުނު ކަން ހުރިހާ އަންހެނުންނަށް އެނގުމުން އެއަންހެނުންތައް ވަނީ އޭނާގެ ކިބައިން ބަދަލު ހިފަން އެއްބައި ވެފައެވެ. ހަތަރު އަންހެނުން ވަނީ އޭނާ ހުރިތަނަށް ގޮސް ކަތުރަކުން އޭނާ އަށް ހަމަލާދީ އޭނާގެ ބޯ ފަޅާލާ އިތުރު އަނިޔާތަކެއް ވެސް އޭނާ އަށް ދީފައެވެ.\nމީޑިއާ ރިޕޯޓްތައް ބުނާ ގޮތުގައި އަންހެނުންތައް އެމީހުންނަށް ބޭވަފާތެރިވި ލޯބިވެެރިޔާ އަށް ހަމަލާ ދިނުމަށް ހޭދަކުރީ އެންމެ 15 މިނެޓެވެ. ނަމަވެސް ލިބުނު އަނިޔާތަކަށް ފަރުވާ ހޯދަން ތިން ދުވަސް ވަންދެން އޭނާ ހޮސްޕިޓަލްގައި އޮންނަން ޖެހުނެވެ.\nފްރާންސް މީޑިއާތަކުން ބުނާ ގޮތުގައި އަންހެނުންގެ ހަމަލާ އިން ސަލާމަތްވެގެން ފިރިހެން މީހާ ވަނީ ފުލުހުންނަށް ގުޅާފައެވެ. ނަމަވެސް ފުލުހުން އައިއިރު ހަތަރު އަންހެނުން ފިލައިފިއެވެ. އަންހެނުންތައް ފިލައިގެން ދިޔައީ ފިރިހެން މީހާގެ އަންނައުނުތަކާއި އޭނާގެ ފޯނު ވެސް ހިފައިގެންނެވެ.\nނަމަވެސް އޭގެ ދެދުވަސް ފަހުން ހަތަރު އަންހެނުން ހައްޔަރުކޮށް އެމީހުންގެ މައްޗަށް ވަނީ މީހަކަށް ހަމަލާދިނުގެ ދައުވާ އުފުލާފައެވެ. ދައުވާ އުފުލުމަށް ފަހު މިހާރު ވަނީ އެމީހުން ކަފާލާތުގެ ދަށުން ދޫކޮށްލާފައެވެ. މިމައްސަލައިގެ ޝަރީޢަތެއް ދެން އޮންނާނީ ސެޕްޓެމްބަރ މަހުގެ 17 ވަނަ ދުވަހުއެވެ.\nއޭޕްރީލް 7, 2018 06:44\nކުރިވަރު އަދި ކުޑަ\nއޭޕްރީލް 7, 2018 09:14\nއޭޕްރީލް 7, 2018 10:26\nއެ ދެން އެވަރު ކަމެއްތަ؟ މި އަންހެނުން ކަންތައްވެސް މާ ބޮޑީ ދެން...\nއޭޕްރީލް 7, 2018 15:01\nދެން "ފިރި"އަށް އެވަރުކަމެއްނޫންދޯ ތިބާ ރައްޓެހިވެގެން އުޅޭ އަންހެންކުއްޖާ ނުވަތަ އަނބިމީހާ ތިބާގެ އިތުރުން ހައެއްކަ މީހުންނާ ސައިޑު ކަޓް ޖެއްސިޔަސް.ތީ މައްސަލައަކަށް ނުވަންޏާ މިވެސް މައްސަލައަކަށް ނުވާނެ ދޯ..\nއޭޕްރީލް 7, 2018 22:02


SunOnline: އެމްއެންބީސީގެ ހެދުން އެޅުމުގެ ގަވައިދު: ޖަހަންވާނީ އެހެން މީހުނަށް އުނދަގޫ ނުވާ ސެންޓް! ނިޔަފަތީގައި ޖައްސަންވާނީ އެހެން މީހުނަށް އުނދަގޫ ނުވާ ކުލަ!\nމުންޑޫ އާދަމް ހަލީމް 24 Oct 2010, 17:21\n"އަހަރެން ޖަހައިގެން މިހިރަ ސެންޓުން އުނދަގޫވޭތަ؟ ވަސް ގަދަތަ؟" އެމްއެންބީސީގައި އުޅޭ ރައްޓެއްސަކު އަޅުގަނޑާ ދިމާވާ ކޮންމެ ފަހަރަކު މިސުވާލެއް ކުރާތާ ދެހަފުތާއެއް ވެއްޖެ އެވެ. އެކަމު އޮތީ އެ ސުވާލަށް ސަމާލު ކަމެއް ނުދެވި އެވެ. އެހެން އޮއްވައި މީގެ ދެދުވަހެއް ކުރި ދިމާވެގެން "ސިއްރު އެއްޗެއް ދީފާނެ" ކަމަށް ބުނެ ދިނީ އެމްއެންބީސީ އަލަށް ނެރެގެން އުޅޭ އެތާނގެ މުވައްޒަފުން ހެދުން އެޅުމާބެހޭ ގަވައިދެވެ. އޭނާ ބުނީ ފެންނަ ފަހަރު ފަހަރު ސެންޓް ވަސް ދުވާތޯ އާއި ބަބުރު ވަސް ދުވާތޯ އަހާލެވެނީ އާ ގަވައިދަށް ތަންފީޒު ކުރުން ޓެސްޓްކޮށްލުމުގެ ގޮތުން ކަމަށެވެ.\nއެމްއެންބީސީގެ "އެމްއެންބީސީ ވަން" އާއި "ރާއްޖެ ރޭޑިއޯ" އާއި "ޔޫތު ޓީވީ" އާއި "އާރްއެފްއެމްގެ"ގެ ހުރިހާ އިދާރީ މުވައްޒަފުންނާއި އެމްއެންބީސީ ތަމްސީލުކުރާ ޓެކްނިކަލް މުވައްޒަފުން ހެދުން އެޅުމުގައި ލާޒިމުކުރާ ކަންތައްތަކެއް މައްޗަށް ނެރެފައިވާ ގަވައިދު ވަރަށް ސާފެވެ.\nމި ގަވައިދުގައި ރަސްމީ ހެދުމާއި މުވައްޒަފުންގެ ތެރެއިން ފިރިހެނުން ތިބެންވާނެ ގޮތާއި ފިރިހެން މުވައްޒަފުންގެ އިސްތަށިގަނޑު ހުންނަންވާނެ ގޮތާއި މަތިމަހާ ތުނބުޅިއާއި އަތާއި ނިޔަފައްޗާއި ދަތްތަކާއި ޒާތީ ތާޒާ ކަމާއި ގަހަނާ އާއި ހެދުން އެޅުމުގެ އުސޫލުތަކެއް ފާހަގަ ކޮށް އެ މައްޗަށް މުވައްޒަފުން އަމަލު ކުރުމަށް އަންގާފައިވެއެވެ.\nއަންހެން މުވައްޒަފުންނަށް ހާއްސަވެފައިވާ މާއްދާތަކުގެ ތެރޭގައި އިސްތަށިގަނޑާއި އަތާއި ނިޔަފައްޗާއި އަނގައާއި ދަތާއި ގަހަނާ އާއި ހެދުން އެޅުމާއި ތާޒާކޮށް ހުރުމުގެ މައްޗަށް "ކްލޯސް"ތައް ލިޔެފައި ވެއެވެ. މީގެ އިތުރުން ސްމާޓް ކެސުއަލްކޮށް ހެދުން އެޅުމާބެހޭ ބައެއްވެސް ގަވައިދުގައި ވެއެވެ.\n"މިއީ ޑްރެސްކޯޑެއް ނޫން. މީހަމަ ގަވައިދެއް، މިމައްޗަށް އަމަލު ކުރަންޖެހޭ. ނުކޮށްފިމީހަކަށް އަދަބުލިބޭ، މި ގަވައިދު އެމްއެންބީސީން ބޭރު ކުރުމަކީ ވެސް ވަރަށް ބޮޑު އަދަބު ލިބޭ ކުށެއް،" މި ގަވައިދު ސަންއެފްއެމް އޮންލައިނަށް ގެނެސްދިން ޒުވާނާ ބުންޏެވެ.\nއޭނާ ގެނެސްދިން ހަތަރު ސޮފުހާގެ ގަވައިދުގެ ނަމަކަށް ޖަހާފައި އޮންނަނީ ވެސް "މުވައްޒަފުން ހެދުން އެޅުމުގެ ގަވައިދު" އެވެ.\nމި ގަވައިދު ބުނާ ގޮތުން "ފެންނަ ފެނުމަށް ރީތިވާ ގޮތަށް" ފިރިހެން މުވައްޒަފުން އިސްތަށިގަނޑި ޑައިކުރެވޭނެ އެވެ. އެކަމަކު ބޮލުގެ އެކިތަންތަނުގައި (ހައިލައިޓް ކުރުން) ކުލަޖެއްސުމަކީ މަނާ ކަމަކެވެ. އަމުދުން ފްލޮރިސެންޓް ކުލައެއް ނުޖެއްސޭނެ އެވެ. ކުލަ ޖެއްސިއަސް މުޅި އިސްތަށިގަނޑުގައި ޖައްސަންޖެހޭނެ އެވެ. އަދި މުޅި ބޮލުގައި ޖައްސާއިރު ވެސް ރަތްކުލަ އާއި ރީންދޫ ކުލައާއި "ފެހި ކަހަލަ" ކުލަ ޖެއްސުމަކީ މަނާ ކަމެކެވެ.\nއެމްއެންބީސީގެ މުވައްޒަފުންނަށް ދިގު ތުނބުޅިއެއް ނުބެހެއްޓޭނެ އެވެ. ތުނބުޅިއާ މަތިމަސް ހުންނަންޖެހެނީ ކޮށައި ތަރުތީބުކޮށްފަ އެވެ. ބަބުރުވަސް ކަނޑުވާ ޑިއޯޑަރެންޓް ބޭނުން ކުރާން ޖެހޭނެ އެވެ. ފިރިހެން މުވައްޒަފުން ސެންޓް ޖަހާނަމަ ގަޔަށް ސެންޓް ބުރުވައިލަން ވާނީ އެހެން މީހުންނަށް އެ ސެންޓުން އުނދަގުލެއް ނުފޯރާފަދަ ލުއި ލުއި، މަޑުމަޑު ވަސް ހުންނަ ސެންޓެވެ.\n"ދެރަކަމީ އަހަންނަކީ ވަރަށް ވަސަ ގަދަ ސެންޓަށް ލޯބި ކުރާ މީހެއް، އަނެއްކާ ބައެއް މީހުންގެ ގައިގައި ދުވާ ވަހަކީ ވެސް އަހަންނަށް ހަމަ ސެންޓް ވަހެއް،" ގަވައިދުގެ ކޮޕީ ހިފައިގެން އައި މުވައްޒަފު ބުންޏެވެ.\nގަވައިދު ބުނާ ގޮތުން އެއްވެސް ފިރިހެން މުވައްޒަފަކު އެހެން މީހެއްގެ "ބޮލަށް އުނދަގޫވާ ގޮތަށް" ކަރުގައި ފަށެއް ނޭޅޭނެ އެވެ. އަދި ކަންފަތާއި މޫނުގެ ތަންތަން ތޮރުފައި މުދި ލުމަކީ އެމްއެންބީސީ އެދޭ ކަމެއް ނޫނެވެ.\nފިރިހެން އެއް ވެސް މުވައްޒަފަކަށް "އަޅައިގަންނަކަހަލަ" ގޮޅި ބޮޑެތި ގަމީހެއް ނުލެވޭނެ އެވެ. މާޖެހި ގަމީހެއްވެސް ނުލެވޭނެ އެވެ. ލާންވާނީ އެމްއެންބީސީގެ މާހައުލާ ގުޅޭ ޑިޒައިންތަކުގެ ގަމީހެވެ. އޮފީސް ގަޑީގައި ޖީންސެއް ލުމަކީ މަނާ ކަމެކެވެ.\nމި ގަވައިދު ބުނާ ގޮތުން "ފެންނަ ފެނުމަށް ރީތިވާ ކަހަލަ" ކުލަތައް އިސްތަށިގަނޑުގައި ޖެއްސިދާނެ އެވެ. ތަންތަންކޮޅުން ހައިލައިޓްކޮށްގެން ނުވާނެ އެވެ. ފެއްސާއި ރަތާއި ނޫކުލައެއް ނުޖެއްސޭނެ އެވެ.\nނިޔަފަތި ތަކުގައި ކުލަޖައްސާނަމަ ޖައްސަން ޖެހޭނީ އެހެން މީހުންގެ "ބޮލަށް އުނދަގޫ ނުވާނެކަހަލަ" ކުލައެކެވެ. ޑިއޯޑަރެންޓް ބޭނުން ކުރަން ޖެހޭނެމަ ބޭނުން ކުރަން ވާނެ އެވެ. އަންހެން މުވައްޒަފުން ބޮޑަށް ދާހިއްލާނަމަ އެފަދަ ކަންކަމަށް ހުންނަ އެއްޗެހި ބޭނުން ކުރަންވާނެ އެވެ. އަދި ލޮލާއި މޫނުގައި ބޭނުން ކުރަންވާނީ "މާ ކަންތައްގަނޑު ބޮޑުވާކަހަލަ ކުލަތައް ނޫން" ކުލަތަކެވެ. އެއްވެސް އަންހެން މުވައްޒަފަކަށް "އެއްވެސް ހާލެއްގައި ޖިންސެއް ނުލެވޭނެ" އެވެ.\nއަހަރެންގެ ރައްޓެހި މުވައްޒަފު ކުރާ ސުވާލަށް ދޭން އޮތް ޖަވާބަކީ ޖަހައިގެން ހުރި ސެންޓުން އަހަންނަށް އުނދަގުލެއް ނުވެ އެވެ. އެކަމަކު މިވީ ގޮތުން "ބޮލަށް އުނދަގޫވާ މީހުން" ތިބޭނެ އޭ އެވެ.


ދިވެހިބަހުގެ ދުވަސް ފާހަގަކުރުމުގެ ގޮތުން ޚާއްޞަ އެސެމްބްލީއަށް ބާއްވައިފި\nދިވެހިބަހުގެ ދުވަސް ފާހަގަކުރުމުގެ ގޮތުން ޚާއްޞަ އެސެމްބްލީއަށް މިއަދު ބާއްވައިފިއެވެ. މިމިނިސްޓްރީގެ ކޮންފަރެންސްރޫމްގައި ބޭއްވި މިއެސެމްބްލީ ޝަރަފްވެރިކޮށްދެއްވީ ނިޝާން ޢިއްޒުއްދީންގެ ޢިއްޒަތުގެ ވެރިޔާ ޢަބްދުއްރަޝީދު ޙުސައިނެއެވެ.\nމިނިސްޓަރ އޮފް ހޯމްއެފެއާޒް އަޒްލީން އަޙްމަދުގެ މެސެޖު އިއްވަވައިދެއްވީ ސްޓޭޓް މިނިސްޓަރ ފާޠިމަތު ޝީރީނެވެ. ބަހުގެ ދުވަހާއި ގުޅޭ ޚާއްޞަ މެސެޖް އިއްވަވައިދެއްވީ ޑެޕިއުޓީ މިނިސްޓަރ އަޙްމަދު ޞިއްދީޤެވެ. ދުވަހާއި ގުޅޭގޮތުން ވާހަކަފުޅުދެއްކެވީ ޝަރަފްވެރި މެހްމާން ޢަބްދުއްރަޝީދު ޙުސައިނެވެ. މުވައްޒަފުންގެ ޝުޢޫރުފާޅުކުރުމުގެ ގޮތުން އައްޑޫ ބަހާއި ފުވައްމުލަކު އަދި ހުވަދޫބަހުން ވާހަކަދެއްކެވީ އެއަތޮޅުތަކަށް ނިސްބަތްވާ މުވައްޒަފުންނެވެ.\nދިވެހިބަހުގެ ދުވަސްފާހަގަކުރުމަށް ދިވެހިބަހުގެ އެކަޑަމީން ކުރިއަށްގެންދިޔަ އަތުލިޔުމުގެ މުބާރާތުގައި މިމިނިސްޓްރީން ބައިވެރިވެވަޑައިގަތް މުވައްޒަފުންނަށް ސެޓްފިކެޓް ހަވާލުކޮށްދެއްވީ ޝަރަފްވެރި މެހްމާން ޢަބްދުއްރަޝީދު ޙުސައިނެވެ.


SunOnline: Youth championship : Foakaidhoo kairin molhuve Da Gang semi'aa gaathah jehili iru, TC adhi Victory evvaru\nފޯކައިދޫ ކައިރިން މޮޅުވެ ދަ ގޭންގެ ސެމީއާ ގާތަށް ޖެހިލި އިރު ޓީސީ އަދި ވިކްޓަރީ އެއްވަރު\nޢަބްދުﷲ އައިމަން 07 Feb 2019, 10:50\nޓީސީ އަދި ވިކްޓަރީ ބައްދަލު ކުރި މެޗުގެ ތެރެއިން -- ފޮޓޯ / އެފްއޭއެމް\nމިހާރު ކުރިއަށްދާ އެފްއޭއެމް ޔޫތު ޗެމްޕިއަންޝިޕްގައި އިއްޔެ ފޯކައިދޫ މައްޗަށް ދަ ގްރާންޑޭ އަމީގޯސް ނިއު ޖެނެރޭޝަން ސްޕޯޓްސް (ދަ ގޭންގް) ކުރި ހޯދާ ސެމީއާ ގާތަށް ޖެހިލި އިރު ޓީސީ ސްޕޯޓްސް ކުލަބް އަދި ވިކްޓަރީ ބައްދަލު ކުރި މެޗު އެއްވަރު ވެއްޖެއެވެ.\nއިއްޔެ ހަވީރު ދަ ގޭންގް އަދި ފޯކައިދޫ ބައްދަލު ކުރި މެޗު 0-2 ގެ ނަތީޖާ އަކުން ދަ ގޭންގް ކާމިޔާބު ކުރުމާއި އެކު ފޯކައިދޫއަށް ވަނީ ސެމީއަށް ދިއުމުގެ ފުރުސަތު ގެއްލިގައެވެ. ކުޅުނު ދެމެޗުން ފޯކައިދޫ ބަލިވި އިރު ބާކީ އަދި އެއް މެޗު އޮތް ނަމަވެސް ފޯކައިދޫއަށް ސެމީގެ ޖާގަ ވަނީ ގެއްލިފައެވެ.\nދަ ގޭންގް އަދި ފޯކައިދޫ ބައްދަލު ކުރި މެޗުގެ ތެރެއިން -- ފޮޓޯ / އެފްއޭއެމް\nމި މުބާރާތައް އަލަށް މި އަހަރު ކޮލިފައިވި ދަ ގޭންގް ރޭގެ މެޗުގައި ވަނީ މޮޅު ކުޅުމެއް ދައްކާފައެވެ. ގަލޮޅު ދަނޑުގައި ކުޅެވުނު މި މެޗުގެ ދެ ގޯލު ވެސް އެ ޓީމަށް ކާމިޔާބު ކޮށްދިނީ އެ ޓީމުގެ ޖާޒީ ނަންބަރު ނުވައެއް އަހުމަދު ހުޝާމްއެވެ. އޭނާ ވަނީ އެ މެޗުގައި މޮޅު ކުޅުމެއް ދައްކާ މެޗުގެ މޮޅު ކުޅުންތެރިޔާގެ މަގާމު ވެސް ހޯދާފައެވެ.\nގުރޫޕް 'އޭ' ގެ ދެން އޮތް ދެ ޓީމު ކަމަށްވާ ޓީސީ އަދި ވިކްޓަރީ ބައްދަލު ފޯރިގަދަ ކުޅުމަކަށް ފަހު ނިމިގެން ދިޔައީ 1-1 އިން އެއްވަރު ވެގެންނެވެ. މި މެޗުން އެއްވަރު ވުމާއި އެކު ޓީސީއާއި ދަ ގޭންގް ވަނީ ޕޮއިންޓުގެ ގޮތުން އެއްވަރު ވެފައެވެ. އެ ދެ ޓީމަށް ހަތަރު ޕޮއިންޓު ލިބިފައިވާ އިރު ވިކްޓަރީއަށް ލިބުނީ ދެ ޕޮއިންޓެވެ.\nރޭގެ މެޗުގައި ފުރަތަމަ ގޯލު ޖަހާ ލީޑު ނެގީ ޓީސީ އެވެ. މެޗުގެ 22 ވަނަ މިނަޓުގައި ޓީސީގެ 10 ނަަންބަރަށް ކުޅޭ އަކްމަލް މުހައްމަދު ޖަހައިދިން ގޯލު ކެންސަލް ކޮށްލުމުގެ ގޮތުން ވިކްޓަރީގެ އަހުމަދު ޒައުލް ނާޒިމް ވަނީ ދެވަނަ ހާފުގައި ގޯލެއް ޖަހާ ނަތީޖާ ހަމަ ހަމަ ކޮށްފައެވެ.\nދެ ޓީމުގެ ފަރާތުން ވާދަވެރި ކުޅުމެއް ފެނިގެން ދިޔަ އެ މެޗުގެ މޮޅު ކުޅުންތެރިއަކަށް ހޮވފައިވަނީ ޓީސީގެ މުހައްމަދު ޔަޒްދާން ހަސަން އެވެ.\nމި މުބާރާތުގެ ގުރޫޕް 'ބީ' މެޗުތަކެއް މިއަދު ކުޅޭނެއެެވެ. މިއަދު ހަވީރު މާޒިޔާ ނުކުންނާނީ ޔުނައިޓެޑް ވިކްޓަރީ އާއި ދެކޮޅަށެވެ. އަދި މިރޭ ގްރީން ސުޓްރީޓް އާއި ކުލަބް އޭދަފުށި ބައްދަލު ކުރާ މެޗުވެސް ކުޅެވިގެން ދާނެއެވެ.


Social distancing angaidhey faahaga magu thakugai kurahan fashaifi | Mihaaru\nސޯޝަލް ޑިސްޓޭންސިން ފާހަގަތަކެއް މާލޭގައި ކުރަހާފައި: ފިހާރަތަކުގެ ބޭރުގައި އެފަދަ ފާހަގަތައް ދަނީ ކުރަހަމުން -- ފޮޓޯ/މާލޭ ސިޓީ ކައުންސިލް\nސޯޝަލް ޑިސްޓެންސިން އަންގައިދޭން މާލޭ މަގުމަތީގައި ފާހަގަތަކެއް\n16 މެއި 2020 - 19:03 34 comments\nއާންމު ތަންތަނުގައި ސޯޝަލް ޑިސްޓެންސިންގެ މިންގަނޑު ހިފެހެއްޓުމަށް އަންގައިދިނުމުގެ ގޮތުން މާލޭގެ މަގުތަކުގައި ކުރަހަން މާލޭ ސިޓީ ކައުންސިލުން މިއަދު ފަށައިފި އެވެ.\nކޮވިޑް-19 ފެތުރޭތީ މާލެ ސަރަހައްދު ލޮކްޑައުންކޮށް، ރައްކާތެރިކަމުގެ ގިނަ ފިޔަވަޅުތަކެއް އަޅަމުން އަންނައިރު އާންމުން ބޭރަށް ނިކުމެ އުޅުމުގައި އެކަކު އަނެކަކާ މާ ބޮޑަށް ކައިރި ނުވާ ގޮތަށް، ސޯޝަލް ޑިސްޓޭންސިން ހިފަހައްޓަން ކަމާބެހޭ އިދާރާތަކުން އަންނަނީ އިލްތިމާސް ކުރަމުންނެވެ. އެގޮތުން ފިހާރަތަކުން ވިޔަފާރި ކުރާއިރު ވެސް އެހެން މީހުންނާ އެހާ ކައިރި ނުވަން ލަފާދެ އެވެ.\nކޮވިޑް.19 އަށް އަކީ ވަރަށް ފަސޭހައިން ގައިން ގަޔަށް އަރާ ބައްޔަކަށް ވާތީ، އާންމު ސާފުތާހިރުކަމަށް ސަމާލުކަން ދިނުމާ އެކު، އެހެން މީހުންނާ ތިން ފޫޓަށް ވުރެ ދުރުގައި ހުރުމަށް ސިއްހީ މާހިރުން ލަފާ ދެއްވަ އެވެ.\nސިޓީ ކައުންސިލުން ޓްވީޓްކުރި ފޮޓޯއަކުން ފެންނަ ގޮތުގައި އެކަކު އަނެކަކާ ބަހައްޓަންޖެހޭ ދުރުމިން ހިފެހެއްޓުމަށްޓަކައި ފިހާރަތަކާއި ސުޕަ މާކެޓްތަކުގެ ބޭރުގައި ކިއުތަކުގައި ތިބޭއިރު ތިބެންޖެހޭ ދުރުމިން އަންގައިދޭން މަގުތަކުގައި ކުރަހަން ވަނީ ފަށައިފަ އެވެ.\n#SocialDistancing is the primary strategy used to prevent the spread of COVID-19. To help increase the space between one another and to avoid gatherings/crowds we have started drawing Distance markings near Markets and Malls. #StayHome #NewNormal #TogetherWeCan pic.twitter.com/fgeaSEhxMH\n— Male' City Council (@MaleCitymv) May 16, 2020\nސިޓީ ކައުންސިލުން ކުރި ޓްވީޓް\nއެކަކު އަނެކަކާ ބަހައްޓަންޖެހޭ ދުރުމިން އަންގައިދޭން ހުރީ ރީނދޫ ކުލައިން ވަށް ބުރުތަކެއް މަގުމަތީގައި ކުރަހައިފަ އެވެ.\nކޮވިޑް-19 އަށް މާލެއިން ގިނަ ބަޔަކު ޕޮޒިޓިވްވުމާ ގުޅިގެން މާލެ ސަރަހައްދު ލޮކްޑައުން ކުރިޔަސް، ޒަރޫރީ ބޭނުންތަކަށް ފިހާރަތަކަށް ދިއުމުގެ ހުއްދަ އަންނަނީ ދެމުންނެވެ. އެކަމަކު ކުރިއަށް އޮތް ދުވަސްތަކުގަައި ޕޮޒިޓިވްވާ މީހުންގެ އަދަދު އިތުރުވާނެ ކަމަށް ބެލެވޭތީ ފިހާރަތަކަށް ދިއުމަށް ހުއްދަ ދޭ އުސޫލު މިހާރު ވަނީ ހަރުކަށިކޮށްފަ އެވެ.\nކޮވިޑް-19 އަށް ރާއްޖެއިން މިހާތަނަށް 1،000 އަށް ވުރެ ގިނަ މީހުން ޕޮޒިޓިވް ވެފައިވާއިރު، ހަތަރު މީހަކު މިހާތަނަށް ވަނީ މަރުވެފަ އެވެ. ބަލިން އަދި ރަނގަޅުވީ 49 މީހެކެވެ.\nއިތުރު ލިޔުންތައް ފިހާރަ މާލެ ސިޓީ ކައުންސިލް ސިއްހީ ކުއްލި ނުރައްކަލުގެ ހާލަތު


ޖަމީލްގެ ރައްދު ނަޝީދަށް: ކުށެއް ނުކުރާކަން އެނގޭނީ ތަހުގީގު ކުރުމުން – Dhen.mv\nޖަމީލްގެ ރައްދު ނަޝީދަށް: ކުށެއް ނުކުރާކަން އެނގޭނީ ތަހުގީގު ކުރުމުން\nFebruary 18, 2020 - 3:19 pm\nބަލަންވީ ތުހުމަތު ކުރެވޭ ފަރާތުގެ ޖަވާބެއް ނޫން ކަމަށާއި ކުށެއް ނުކުރާކަމަށް ކަނޑައެޅޭނީ ކަމާބެހޭ އިދާރާގެ ތަހުގީގަށް ފަހު ކަމަށް ކުރީގެ ނައިބް ރައީސް ޑރ. މުހައްމަދު ޖަމީލް އަހުމަދު ވިދާޅުވެއްޖެއެވެ.\nޓީއެމްއޭއިން ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް 13 މިލިއަން ޑޮލަރު ދިން ކަމަށް ނޮޅިވަރަމް ދާއިރާގެ މެމްބަރު މުހައްމަދު ނަޝީދު އަބްދުﷲ(މޮސްޓާ) ވަނީ ތުހުމަތު ކުރައްވާފައެވެ.\nމި ތުހުމަތުތަކަށް ރައްދު ދެއްވަމުން މިއަދުގެ އޮތް މަޖިލީހުގެ ޖަލްސާގައި ނަޝީދު ވިދާޅުވީ ޓީއެމްއޭ އިން ވެސް އަދި އެހެން ބަޔަކު ވެސް އެމަނިކުފާނަށް ފައިސާއެއް ނުދެއްވާ ކަމަށާއި އަދި ދެއްވަން ވެސް ނުވެސް އުޅުއްވާނެ ކަމަށާއި އަދި އެކަމާ ބަޔަކު ނުވެސް ވިސްނާނެ ކަމަށެވެ.\nނަޝީދުގެ މި ވާހަކަ ރައްދު ދެއްވައި ޖަމީލް ކުރެއްވި ޓްވީޓެއްގައި ވިދާޅުވީ ތުހުމަތު ރައްދުވާ ފަރާތުގެ ޖަވާބަށް ބަލާ ނަމަ ފަނޑިޔާރުން ވެސް ތިއްބަވާނީ މަގާމުގައި ކަމަށެވެ.\n"ޖިނާއީ ކުށެއް ނުކުރާކަން ގާއިމް ވާނީ ކަމާ ގުޅޭ އިދާރާގެ ތަހުގީގަކުން. ގާނޫން ކުރިމަތީގައި އެންމެން ވެސް ހަމަހަަމަ ވާން ޖެހޭ." ޖަމީލް ވިދާޅުވިއެވެ.\nނަޝީދު ޓީއެމްއޭ އަށް ޓާމިނަލް ދިނުމާއި އެއްކޮޅަށް ވާހަކަ ދައްކަވާ ކަމަށް ގިނަ ބަޔަކު ވަނީ ފާހަގަ ކޮށްފައެވެ.


އިނާޒާ މެދު ހިންގި ދަށުދަރަޖައިގެ އަމަލަކީ އެމްޑީޕީން ހިތްވަރުދޭ އަމަލުތަކެއް ނޫން: އެމްޑީޕީ | Landhooinfo\nއިނާޒާ މެދު ހިންގި ދަށުދަރަޖައިގެ އަމަލަކީ އެމްޑީޕީން ހިތްވަރުދޭ އަމަލުތަކެއް ނޫން: އެމްޑީޕީ\nފިނޭންސް މިނސްޓަރު އަހުމަދު އިނާޒާއި ޕީޕީއެމްގެ ޕާލިމެންޓް ގުރޫޕްގެ ލީޑަރު އަބްދުﷲ ޔާމީން ބައްދަލްކުރި މައްސަލާގައި އެމްޑީޕީގެ އިސް އެކްޓިވިސްޓުން ހިންގާފައިވާ ދަށުދަރަޖައިގެ އަމަލަކީ އެމްޑީޕީން ހިތްވަރުދޭ އަމަލުތަކެއް ނޫން ކަމަށް އެ ޕާޓީން ރޭ ބުނެފި އެވެ.\nއެމްޑީޕީން ބުނީ ޔާމީންގެ ކާރުކޮޅުގައި މާލޭ ދެކުނު ފަރާތު ސްޓޭޑިއަމް ސަރަހައްދުގައި ޕާކްކޮށްގެން އެ ދެ ބޭފުޅުން ކާރުތޭރޭގައި ތިއްބެވިކަމުގެ މައުލޫމާތު އެމްޑީޕީގެ އިސް އެކުޓިވިސްޓުންތަކަށް އެނގުމާ އެކު އެކަމަށް ފާރަލައި އަޑުގަދަކޮށް އީނާޒް ކާރުން ފައިބާ ވަޑައިގަތުމުން އޭނާއާ ދިމާކޮށް ހަޑި ހުތުރުބަހުން ވާހަކަ ދައްކަވައި މަގުމަތީގައި އަޑުގަދަކޮށް އޭނާ ޕާޓީގެ ހަރުގެއަށް ގެންގޮސް ހިންގާފައިވާ އަހުލާގީ ގޮތުން ދަށު ދަރަޖައިގެ އަމަލުތަކަކީ އެމްޑީޕީން ހިތްވަރުދޭ އަމަލުތަކެއް ނޫން ކަމަށާއި ދައުލަތުގެ ވަޒީރަކާ މެދު އެފަދަ އިހްތިރާމް ކުޑަ ގޮތަކަށް ކަންތައް ކުރުމަކީ އެއްވެސް ފަރާތަކުން ކޮށްގެން ވާނެ ކަމެއް ނޫން ކަމަށެވެ.\n“… މި ޕާޓީގެ އެއްވެސް މެންބަރަކު ޕާޓީގެ އުސޫލުތަކާ ހިލާފު އަމަލެއް ހިންގައިފި ނަމަ އެފަދަ ކަންކަމުގައި އަމަލްކުރަން ވީގޮތް ޕާޓީގެ އަސާސީ ގަވާއިދުގައި ސާފުކޮށް ބަޔާން ވެގެންވީ ހިނދު އެފަދަ އުސޫލްތަކާއި ޑިމޮކްރަސީގެ އަމަލުތަކާއި ހިލާފަށް ޕާޓީގެ ނިޒާމުން ބޭރުން އެކަކު އަނެކަކަށް މަގުމަތިން ގޮތް ނިންމާ ހުކުމް ކުރުމަކީ އެމްޑީޕީގެ އުސޫލްތަކަށް ޖާގަ ދޭކަމެއް ނޫން،” އެ ބަޔާނުގައިވެ އެވެ.\nއެމްޑީޕީގެ ބަޔާނުގައި އެ ޕާޓީގެ އިސް އެކްޓިވިސްޓުން ހިންގި އަމަލު ކުށްވެރިކޮށްފައެއް ނުވެ އެވެ.\nއެމްޑީޕީން ބުނެފައި ވަނީ ދިވެހި ޖުމުހުރިއްޔާގެ ގަނޫނު އަސާސީން ފަރުދުންނަށް ކަށަވަރުކޮށްދީފައިވާ އެއްވެސް އަސާސީ ހައްގަކަށް އެއްވެސް ފަރާތަކުން އެއްވެސް މިންވަރަކަށް އަރައިގަތުމަކީ އެ ޕާޓީން ހިތްވަރުދޭނެ ކަމެއް ނޫން ކަމަށާއި އެ ބާވަތުގެ އެއްވެސް އަމަލެއް އެމްޑީޕީގެ މެންބަރުން ތަކުރާރު ނުކުރުމަށް ގޮވާލާ ކަމަށެވެ.\nއަދި ބުނެފައި ވަނީ ޑިމޮކްރަސީގެ ޅަފަތުގައި ހަލަބޮލި ސިޔާސީ ވެއްޓެއްގައި ސިޔާސީ ހަރަކާތް ހިންގާއިރު ވެރިކަން ކުރާ ޕާޓީގެ ފަރާތްތަކާއި އިދިކޮޅު ސިޔާސީ ފިކުރުގެ ފަރާތްތަކާއި ބައްދަލްކޮށް މުއާމަލާތްކުރާ އިރު ދެފުށް ފެންނަ ގޮތަށް މުއާމަލާތް ކުރުމަށް އެމްޑީޕީން އިލްތިމާސްކުރާ ކަމަށެވެ.\nއިއްޔެ ރޭ މާލޭ ޓްރެކް ދަނޑު ކައިރީގައި އިދިކޮޅު ލީޑަރު އަބްދުﷲ ޔާމީންގެ ކާރުކޮޅުގައި އޭނާއާ އެކު ވާހަކަ ދައްކަވަން ފިނޭންސް މިނިސްޓަރު އަހުމަދު އީނާޒް އިންނަވަނިކޮށް އެމްޑީޕީގެ އެކްޓިވިސްޓުން ގޮސް ފިނޭންސް މިނިސްޓަރު އަހުމަދު އިނާޒު އެ ކާރުން ބާލައި އޭނާ ލަވަމުން ކަހަލަ ގޮތަކަށް އެމްޑީޕީގެ ހަރުގެތެރެއަށް ވައްދައިގެން ހަޅެއްލަވާ އެއްޗެހިކިޔާ އެނާގެ އިސްތިއުފާއަށް ވަނީ ގޮވައިފަ އެވެ.


Bar councilun ulhenee gaanoonee dhaairaa ah bayaku nukumedhaanethee: Yaugoob | Mihaaru\nދާންދޫ ދާއިރާގެ މެމްބަރު ޔައުގޫބް އަބްދުﷲ. އޭނާ ތުހުމަތު ކުރެއްވީ ލައިސަންސް ދިނުން ލަސްކުރަން ބާ ކައުންސިލުން މަސައްކަތް ކުރާ ކަމަށް.\nބާކައުންސިލުން އުޅެނީ ގާނޫނީ ދާއިރާ އަށް ބަޔަކު ނުކުމެދާނެތީ: ޔައުގޫބް\n10 ޖޫން 2020 - 11:10 43 comments\nވަކީލުންނަށް ލައިސަންސް ދިނުން ލަސްކުރަން ބާކައުންސިލުން މަސައްކަތްކުރާ ކަމަށާއި އެ ކައުންސިލްގެ މެމްބަރުން މަސައްކަތް ކުރައްވަނީ ގާނޫނީ ދާއިރާ އަށް އާ ބަަޔަނު ނުކުމެދާނެތީ އެކަމަށް ހުރަސް އަޅަން ކަމަށް ރައްޔިތުންގެ މަޖިލީހުގެ ދާންދޫ ދާއިރާގެ މެމްބަރު ޔައުގޫބް އަބްދުﷲ ތުހުމަތު ކުރައްވައިފި އެވެ.\n"އަޅުގަނޑަށް މީގެން މީގެން މި އެނގެނީ އޭރު އެ ބޭފުޅުން އެވަރަށް މަސައްކަތް ކުރެއްވީ މިދާއިރާ، މި ޕްރޮފެޝަން ވަކި ބައެއްގެ އަތުގައި ވަކި ގޮތަަކަށް ކޮންޓްރޯލްކޮށްފައި ބޭއްވުމަށް ކަން. އަދި މިދާއިރާ އަށް އަލަށް ކިޔަވައިގެން ނުކުންނަން ބޭނުންވާ ކުދިންނަށް އެ ފުރުސަތު ދިނުމަކީ އެ ބޭފުޅުން އެހާ ގަޔާވާ ކަމެއް ނޫންކަން،" ޔައުގޫބް ވިދާޅުވި އެވެ.\nVakeelukamuge huhdha hoadhan hadhan jehey thamree\nޔައުގޫބް މި މޭރުމުން ވާހަކަ ދެއްކެވީ ވަކީލުންނަށް ލައިސަންސް ދިނުމުގެ ކުރިން ހަދަން ލާޒިމްކުރާ ތަމްރީނާއި އިމްތިހާނުގެ ޝަރުތަށް އަމަލުކުރުން ލަސްކުރުމަށް ގާނޫނީ ފަންނުގެ ގާނޫނަށް ހުށަހެޅި އިސްލާހުގެ ބަހުސްގަ އެވެ. ކޮވިޑް-19 ފެތުރޭ މިހާލަތުގައި ބާ އިމްތިހާނު ބޭއްވުން ލަސްވާނެ ކަމުގެ ކަންބޮޑުވުމާ އެކު އެ އިސްލާހު ހުށަހެޅުއްވީ ދަނގެތީ ދާއިރާގެ މެމްބަރު މުހައްމަދު ނާޒިމެވެ.\nޔައުގޫބް ވިދާޅުވީ ބާ އިމްތިހާނު ބޭއްވުން ލަސްކޮށްފައިވާ ކަމަށް ދެކެވަޑައިގަންނަވާ ކަަމަށާއި އެއީ ގާނޫނީ ދާއިރާއަށް އާ ބަޔަކު ނުކުމެ، ކުރީގެ ނުފޫޒު ގަދަ ބޭފުޅުންގެ ނުފޫޒު އެކަމުގެ ސަބަބުން ގެއްލިދާނެތީ ކަަމަށް ދެކެވަޑައިގަންނަވާ ކަމަށެވެ.\n"އެ ބޭފުޅުންގެ އެ މާކެޓް، އެ ޑޮމިނޭޝަން އެހެން ބަޔަކަށް ބެހިގެން ނޫނީ އެހެން ބަޔަކު އައިސްފައި ކޮންޓްރޯލްކޮށްފާނެ ކަމުގެ ބިރަށްޓަކައި މިކަން ނުކުރާ މަންޒަރު އަޅުގަނޑަށް ފެންނަނީ،" އޭނާ ވިދާޅުވި އެވެ.\nގާނޫނީ ފަންނުގެ ބިލަށް އިސްލާހު ހުށަހަޅުއްވަމުން ދަނގެތީ ދާއިރާގެ މެމްބަރު ނާޒިމް ވިދާޅުވީ ބާކައުންސިލުން ބާއްވަން ޖެހޭ އިމްތިހާނު ނުބޭއްވި ލަސްވާތީ ގާނޫނީ މަސައްކަތަށް ނުނުކުމެވިފައި ތިބި 300 އެއްހާ ދަރިވަރުން އެބަތިބި ކަމަށާއި އެ އެންމެން ތިބީ މަގުމަތިވެފައި ކަމަށެވެ. ގާނޫނު އިސްލާހުކޮށް، އިމްތިހާނުގެ ޝަރުތު މިހާލަތުގައި ލަސް ނުކުރާ ނަމަ އެ އެންމެންނަށް ވަރަަށް ބޮޑު ނިކަމެތިކަމެއް ލިބޭނެ ކަަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ވަކީލުން މެމްބަރު މުހައްމަދު ނާޒިމް (ދަނގެތި) މެމްބަރު ޔައުގޫބު އަބްދުﷲ (ދާންދޫ) ބާ ކައުންސިލް


ހީވޭ ގާތުގާއި ވާހެން ކަލާ5– Esfiya\nހީވޭ ގާތުގާއި ވާހެން ކަލާ 5\nގެއަށް ވަނުމާއެކު މަންމަ އަހަރެންނަށް ގޮވާލިއެވެ. ” މައިރާ… އާދެބަލަ” އަހަރެން މަންމަ ކައިރިއަށް ދިޔުމުން މަންމަ ، މަންމަ ގެ ވާޖިބު އަދާ ކުރަން ފެށިއެވެ. ” ކީއްވެ އެހާ ލަސްވީ…. މައިރާ އަށް އެނގޭނެ 5:30 ވުމުގެ ކުރި ގެއަށްވަނަން ޖެހޭކަން” މީ މަންމަ ގެ އާދެއެވެ. އަހަރެން ގޭގެ ހަތަރު ފާރުން ބޭރަށް ނިކުމެ ފިއްޔާ މަންމަ ގެ ސުވާލުތަކާ ކުރިމަތި ލާން ޖެހެއެވެ. އަހަރެން މަގުމައްޗަށް ނިކުތުމުން މަންމަ އަށް ހީވަނީ އަހަރެން މަގުމައްޗަށް ނިކުމެ މުޒާހަރާ ކުރާ ހެން… މަންމަ ގިނަފަހަރު އަހަރެން ބަލާ ވެސް ދާނެ…. މަންމަ ބުނާގޮތުން ނަމަ އަންހެން ކުދިން ގެ ތަނަކީ ގެއެވެ. މީ ހުސް މާމަ ކުރާކަންތައް ތަކެވެ. މާމަ އެ ހުރީ މަންމަ ގެ ސިކުނޑީގައި ކުރީޒަމާނުގެ ބޯދާ ހިޔާލުތަށް ތަތްކޮއްފައެވެ. ” ގެ އަށް އަންނަނިކޮށް މަގު އޮޅުނީ” އަހަރެން ގެ ސިކުނޑިއަށް އައީ އެންމެ ފުރަތަމަ ޖުމްލަ ބުނެލީމެވެ. ” ކީއްވެ މަގު އޮޅެންވީ.. މައިރާ ދިޔައީ ސާރާ އާއި ރިޒްވާން އާ އެކު އެއްނު” ޕިސް ޕިސް ޕިސް މި މަންމަ ވެސް މި އޮއްފަދަ ގަޑީގައި އެ ރިޒްވާން. އަހަރެން ހިތުތެރެއިން ބުނެލީމެވެ. ” އަހަރެން ތަންކޮޅެއް އަވަހަށް ގެއަށް އަންނަން ވެގެން” އަހަރެން އެހެން ބުނުމަށް ފަހު ސިޑި އާއި ދިމާލަށް ހިންގައި ގަތީމެވެ. މަންމަ އިތުރު ސުވާލެއް ކޮއްފާނެތީ އަހަރެން އަވަހަށް ކޮޓަރިއަށް ދިޔައީއެވެ. އަހަރެން ގޮސް އެނދު މައްޗަށް ވެއްޓިގަތީމެވެ. އަދި މިއަދު ވީ ކަންތައްތަކާ ދޭތެރޭ ވިސްނަން ފެށީމެވެ. އަހަރެން އެހެން އޮއްވާ ކުއްލިއަކަށް ބަންގި ގޮވި އެވެ. އަހަރެން ދިޔައީ ސިއްސައިގެންނެވެ. ބަންގި ގޮވުމުން ވެސް އަހަރެން އެނދުން ތެދުވާކަށް ހިޔާލެ ނުކުރަމެވެ. ހިތަށް އަރާ ދޯ އަހަރެން މީ ކޮންކަހަލަ މީހެއް ހޭ ބަންގި ގޮވިއަސް ނަމާދެއް ކުރަނީ ކީއެއްނޫން އެހެން ކަމެއް ކުރަނީކީއެއް ނޫން ހަމަ ކަމަކުން ކަމަކާ ނުލައި އަބަދު އެނދު ގައި އޮތުން ނޫން ކަމެއް ނުކުރަން. އަހަރެން އެހެން އޮއްވައި މީހަކު ކޮޓަރި ދޮރުގައި ޓަކި ޖެހިއެވެ. އަހަރެން ގޮސް ދޮރު ހުޅުވާލީމެވެ. ދޮރު ކުރިމަތީގައި ހުރީ އެއްކަލަ އަތްދޮންނަން ނުކެރޭ މީހާއެވެ. މިބުނީ ސާރާ ގެ މަންމަ އެވެ. ” މައިރާ އާދޭ ކާން އަދި މި ރަށަށް އައިފަހަކުން އެއްޗެއް ކައިވެސް ނުލައެއްނު ތިހުރީ” ސާރާ ގެ މަންމަ އެހެން ބުނަމުން އަހަރެންގެ އަތުގައި ހިފާ ދަމާފައި ގެންދިޔައެވެ. ކާގެ އަށް ވަނުމަށް ފަހު އަހަރެން މޭޒުދޮށުގައި ބޭންދުމަށްފަހު ސާރާ ގެ މަންމަ ތަށްޓަށް ފްރައިޑް ރައިސް އާއި ދެތިން ކުކުޅު ފައި ލުމަށްފަހު އަހަރެންގެ ކުރިމަތީގައި ބެހެއްޓި އެވެ. އަހަރެން ތައްޓަށް ބަލައިލީމެވެ. އަހަރެންގެ ހިތް އެރިއެވެ. ސާރާ ގެ މަންމަ މިއުޅެނީ ކާކަށް ކާންދޭން ހެއްޔެވެ. އަހަރެން ނައްތަ ނޫނީ މާކުންބެ އައްތަ. ޔަގީން ވަންޏާ މާކުންބެ އަށް ވެސް މި ނުކެވޭނެ ކަންނޭނގެ. އަހަރެން ފުންނޭވައެއް ދޫކޮށްލުމަށް ފަހު ކާން ފެށީމެވެ.5މިނެޓް ތެރެއިން އަހަރެން ކައި ނިންމާލީމެވެ. މި ސާރާ ގެ މަންމަ މިއުޅެނީ ޔަގީންވަންޏާ އަހަރެންނަށް ކާންދީ ކާންދީ މަރާލަން ކަންނޭނގެ މިވީ ގޮތަކުން މި ޖެހުނީ މާދަމާ ފަތިހު ދުވަން ދާކަންނު އަހަރެން އެހެން ހިތަށް އަރުވައިލަމުން އަވަހަށް ތަށި ދޮވެފައި ސާރާ މަންމަ އައުމުގެ ކުރިން ކޮޓަރިއަށް ދިޔައީމެވެ. ސާރާ ގެ މަންމަ އަށް އަހަރެން ފެނިއްޖެނަމަ ކޮންމެ ވެސް އެހެން އެއްޗެއް ކާންދޭ ނެއެވެ. ކޮޓަރިއަށް ދިޔައިރު އަހަރެންގެ ހާލެއް ނެތެވެ. އަހަރެން ހުރީ ސިޑިން މައްޗަށް އެރީމަ ވަރުބަލި ވެފައެވެ. އެހެންވެ އަހަރެން އަވަހަށް އެނދާ ދިމާއަށް މިސްރާބު ޖެހީމެވެ. ވަރުބަލި ވެފައި ހުރިލެއް ބޮޑުކަމުން އަހަރެން ނިދުމުގެ ކުރިން ފެންވަރަން ވެސް ހަނދާންނެތުނެވެ.\nއަހަރެންނަށް ހޭލެވުނީ ފަތިސް ނަމާދު ބަންގީގެ އަޑަށްށެވެ. ތެދުވަން ބޭނުން ނުވިއަސް އަހަރެން ތެދުވެގެން ގޮސް ފާހާނާއަށް ވަދެ ފެން ވަރައިލަގެން ވުޝޫ ކޮށްލައިގެން ނިކުމެ ފަތިސް ނަމާދު ކޮއްލީމެވެ. ނަމާދު ކޮށް ނިމުމުގެ ރަތް ކުލައިގެ ޖާޒީއަކާއި ކަޅުކުލައިގެ ފައިގެ ކަށިމައްޗާ ހަމައަށް ދާ ޓައިޓެއް ލީމެވެ. އަދި ބޮލުގައި ސްޕޯޓް ބުރުގައެއް އަޅަމުން އަހަރެން ބޫޓު ހިފައިގެން ކޮޓަރިން ނިކުތީމައެވެ. ބޫޓު ލައި ނިމުމު އަހަރެން ތިރިއަށް ފޭބީމެވެ. ގެއިން ބޭރަށް ނުކުރުމަށް ފަހު އަހަރެން ފުނޭވައެއް ލީމެވެ އަދި ދުވަން ފެށީމެވެ. އަހަރެން އެހާ ދުރަކަށް ނުދަމެވެ. އެއީ އަހަރެން ގެއްލިދާނެތީއެވެ. އެއް ބްލޮކް ވަށާ ދުވުމަށް ފަހު އަހަރެން ގެއަށްވަނަން ދިޔައީމެވެ. ނަމަވެސް އަހަރެން ހިޔާލު ބަދަލުކޮއްލީ އެއްކަލަ ގެ ފެނުމުން ނެވެ. އަހަރެން އެ ގެއަށް ބަލަން ހުރުމަށްފަހު ބޭރުގައި ހުރި ދަގަނޑު ގޭޓު ހުޅުވާލީމެވެ. އަހަރެން އެތެރެއަށް ވަންނަމުން މާހައުލަށް ނަޒަރެއް ހިންގާލީމެވެ. ވަރަށް ގިނަ މާގަސް އިންދާފައި ހުރިއެވެ. ނަމަވެސް އެ ހުރިހާ ގަސްތަށް ހުރީ ފެންނުދިނުމުގެ ސަބަބުން މިލާފައެވެ.\n( ޔާޝްގެ ނަޒަރުން)\nއަހަރެން ކޮޓީގެ ބެލްކަނިން ބޭރުބަލަން ހުރީމެވެ. އުޑުމަތި އޮތީ ބަނަކޮއްލާފައެވެ. އަހަރެން ގެ ޙަޔާތު ގައިވެސް ވަނީ އުޑުމައްޗެކޭ އެއްފަދައިން ކަޅު ވިލާ ވަށާލާފައެވެ. އަހަރެންނަށް އަހަރެން ގެ ހިތި މާޒީ ހަނދާން ވާފެށުމުން ލޮލުގައި ފެން ގިނަވަން ފެށިއެވެ. އެހެންވެ އަހަރެން އަވަހަށް ގިޓާ ނެގުމަށްފަހު ސިންފޮނީ ގެ ރާގު ޖަހަން ފެށީމެވެ. އަދި މަޑުމަޑުން އެ ލަވަ ކިޔަން ފެށީމެވެ.\nއަވް ބީން ހިޔަރިން ސިންފޮނީސް\nބިފޯ އޯލް އައި ހާރްޑް ވޯސް ސައިލެންސް\nއަ ރެޕްސޮޑީ ފޯ ޔޫ އެން މީ\nއެންޑް އެވްރީ މެލޮޑީ އިސް ޓައިމް ލެސް\nލައިފް ވޯސް ސްރިންގިން މީ އެލޯން\nދެން ޔޫ ކޭމް އެންޑް ޔޫ ކަޓް މީ ލޫސް\nވޯސް ސޯލޯ ސިންގިން އޮން މައި އޯން\nނައު އައި ކޭންޓް ފައިންޑް ދަ ކީ ވިތްއައުޓް ޔޫ\nއެންޑް ނައު ޔޯރް ސޯންގް އިސް އޮން ރިޕީޓް\nއެން އަމް ޑޭންސިން އޮން ޓު ޔޯރް ހާރްޓް ބީޓް\nއެން ވެން ޔޯރް ގޯން އައި ފީލް އިންކޮމްޕްލީޓް\nސޯ އިފް ޔޫ ވޯންޓް ދަ ޓްރޫތް….\nލަވައިގެ މި ހިސާބަށް ކިޔުނުތަނާހެން އަހަރެންނަށް ސާރާ މެން ގެއިން ރަތް ކުލައިގެ ޖާޒީ އެއް ލައިގެން ހުރި އަންހެން ކުއްޖެއް ނިކުން ނަތަން ފެނުނެވެ. އެއީ އިޔެ ސާރާ ގެ އަތުން އަހަރެންގެ ގިޓާ އަތުލި ކުއްޖާއެވެ. އަހަރެނަށް ނުވިސްނުން ކަމަކީ އެ ކުއްޖާ އިޔެ އަހަރެން ސަލާމަތް ކޮއްދިނީ ކީއްވެ ކަމެވެ. އެވަނީ އަދި އަހަރެންނާ ބެހޭ ގޮތުން އެއްވެސް އެއްޗެއް ނޭނގޭތީ ކަންނޭނގެ.. އަހަރެންގެ ހިތަށްއެރިއެވެ. ތިން ފަހަރަށް ބްލޮކް ވަށާ ދުވުމަށް ފަހު އެކުއްޖާ ގެއަށް ވަންނަން ދިޔައެވެ. ވަކި ހިސާބަކަށް ގޮސްފައި އެ ކުއްޖާ މި ގެއާ ދިމާއަށް އެންބުރުނެވެ. އެކުއްޖާ އަށް އަހަރެން ފެނިދާނެތީ އަހަރެން އަވަހަށް ތިރިވީމެވެ. އަދި އެކުއްޖާ ކުރާ ކަންތަށް ބެލީމެވެ. އެކުއްޖާ ގޭޓުން އެތެރެއަށްވަ ނެވެ. އަދި އެއްފަރާތެއްގައި ހުރި މާގަސް ތަކާ ދިމާއަށް ދިޔައެވެ. އެ ގަސްތަކަށް ބަލަން ހުރުމަށްފަހު އެކުއްޖާ ގޭގެ އަނެއް ފަރާތަށް ދިޔައެވެ. އެކުއްޖާ އަނެއްފަރާތަށް ދިޔުމުން އަހަރެން އަވަހަށް ކޮޓަރިން ނިކުންނަން ދިޔައީމެވެ.\nއަހަރެން ގޭގެ އަނެއްފަރާތަށް ދިޔައީމެވެ. ގޭގެ ބިއްދޮށުގައި ހުރީ ހޫ ގަހާއި އެހެން އެކި ވައްތަރުގެ ވިނަ ގަސް ފަޅާފައެވެ. އެހެންވެ މިތަން ވައްތަރީ ކުޑަކުޑަ ވަލުތެރެ އަކައިއެވެ. ވިނަގަނޑު ތެރެއިން މަސްކާށި ދޫނީގެ އަޑުއިވެން ފެށުމުން އަހަރެންގެ ހިތަށް ބިރުވެރިކަން ވަނެވެ. ގިނަމީހުނަށް މަސްކާށި ދޫނީގެ އަޑު ހިތްގައިމު އަޑަކަށް ވެދާނެއެވެ. ނަމަވެސް އަހަރެންނަށް އެއަޑު އިވުމުން ހިތަށް ވަންނަނީ އާދަޔާ ޚިލާފު ބިރުވެރިކަމެކެވެ. އަހަރެން ހިން ދިރުވާލުމަށްފަހު ވިނަ ތަކާއި ދިމާއަށް ބަލައިލީމެވެ. އަދި ބިރުން ހުރެ ފަހަތަށް ފިޔަވަޅު އަޅަން ފެށީމެވެ. ފަހަތަށް ފިޔަވަޅު އަޅަމުން ދަނިކޮށް އަހަރެން ގޮސް އެއްޗެއް ގައިގާ ޖެހުނެވެ. ކުއްލިއަކަށް އަހަރެން ގެ ހަށިގަނޑު ތުރުތުރު އަޅަން ފެށި އެވެ. ބިރުން ހުރެ އަހަރެން ފަހަތަށް އެނބުރިލީމެވެ. އަހަރެންގެ މޫނާއި ޖެހޭ ނުޖެހޭ ހިސާބުގައި ފިރިހެނެއް ހުއްޓެވެ. އޭނާގެ މޫނަށް ބަލާއިރު ހީވަނީ މީގެން ޒަމާނަކު ނުކައި ހުރި މީހެއް ހެންނެވެ. ލޯ ކައިރީގައި ވަޅު ހެދިފަ ހުރިއިރު އެތަން ހުރީ ކަޅު ވެފައެވެ. އިސްތަށިގަނޑު ގައި އެއްވެސް ތަރުތީބެއް ނެތް އިރު ބިރުވެރި ވައްތަރެއް ޖަހައެވެ. އަހަރެން ގަނެފައި ވާ ބިރެއް ގެ ސަބަބުން ވަރަށް ބާރަށް ހަޅޭ ލައްވައި ގަތީމެވެ. އެވަގުތު އަހަރެންގެ ހިތަށް އެރިއެވެ. މީ ކޮންކަހަލަ އިންސާނެއް ހެއްޔެވެ. ޔާގީވަންޏާ މީ އެބޯރިޖަންއެކެވެ. އެކަމް ހަންގަނޑު ގެ ކުލަ އައްޔެވެ. ހަންގަނޑު އައްޔަށް އަންދިރިއަސް މީ އެމެޒޯސް ޖަންގަލީގައި ގައިގައި ފަތް އޮޅައިގެން އުޅޭ މީހެކެވެ. އެހެން ނޫންނަމަ ގޭގައި ޖަންގައްޔެއް ހައްދަން ވީ ކީވެހެއްޔެ. މީނަ އަހަރެން ފްރައި ކޮއްގެން ކާނުލިއްޔާ ކިތަންމެ ހާވެސް ރަނގަޅެވެ. އަހަރެންގެ ހަޅޭކުގެ އަޑާއެކު އެއްފަރާތެއްގައި ހުރި އަނބު ގަހުގައި ތިބި ކާޅުތަށް ކާއް ކާއް ލައްވަމުން އުދިއްސައިގަތެވެ. ކާޅު ތަށް އެހެން އުދިއްސައިގަތުމުން އަހަރެން އިތުރަށް ބިރުގަތެވެ. އަހަރެން ބޭނުންވީ އެ ގެއިން އަވަހަށް ނިކުންނަން ށެވެ. ނަމަވެސް އޭގެ ކުރިން އަހަރެން ގެ ބޮލަށް ބަރުވަން ފެށިއެވެ. ދެން އަހަރެންނަށް ވީ ނުވައެއް ނޭނގުނެވެ. އިނގުނުހާވެސް އެއްޗަކަށް އިނގުނީ ބިންމައްޗަށް ވެއްޓުނު ކަމެވެ.\nލޯބި December 27, 2016\nނުމެދާށޭ ދޫނި މަގޭ (3)


ކޮޕް26: ދުނިޔޭގެ އެންމެ ބޮޑު ތިމާވެއްޓާއި ބެހޭ ސަމިޓު އަންނަ އާދިއްތައިގައި | Sangu News\nކޮޕް26: ދުނިޔޭގެ އެންމެ ބޮޑު ތިމާވެއްޓާއި ބެހޭ ސަމިޓު އަންނަ އާދިއްތައިގައި\n29 އޮކްޓޯބަރ 2021 - 15:51\nތިމާވެށީގެ ގިނަ މައްސަލަތަކެއް ރާއްޖޭގައި ވަނީ އުފެދިފައި\nއދ. ގެ އެންމެ ބިޔަ ތިމާވެއްޓާއި ބެހޭ ސަމިޓު ކަމަށްވާ ކޮޕް26 މިއަންނަ އާއްދިތަ ދުވަހުން ފެށިގެން ކުރިއަށްދާނެ އެވެ.\nމި އަހަރުގެ ކޮޕް ބޭއްވުމަށް ހަމަޖެހިފައިވަނީ ސްކޮޓްލޭންޑްގެ ގްލާސްގޯގައި ކަމަށް ވުމާއިއެކު ދުނިޔޭގެ ހިސާބުތަކުގެ ލީޑަރުން ވަނީ އެ ގައުމުގެ ގްލާސްގޯއަށް ދަތުރުކޮށްފައެވެ. މިއީ ދުނިޔޭގެ ގިނަ ބަޔަކު އިންތިޒާރު ކުރާ، ތިމާވެއްޓައި ބެހޭ ގިނަ ސުވާލުތަކަަކަށް ޖަވާބު ލިބިގެންދާނެ ސަމިޓެއްކަން ޔަގީނެވެ.\nއދގެ ފަރާތުން ބައްވާ ކޮޕް26 ގެ މައިގަނޑު މަގްސަދަކީ ދުނިޔެއަށް ދިމާވަމުންދާ އެންމެ ނުރައްކާތެރި މައްސަލަކަމަށް ވާ މޫސުމީ ބަދަލުތަކުގެ ސަބަބުން ކުރިމަތިލާ ގޮންޖެހުންތަކަށް ހައްލު ހޯދައިދިނުމެވެ. ދުނިޔޭގެ ތިމާވެށީގެ އިސް މާހިރުންތަކާއި އެކު ދުނިޔޭގެ އެކި ގައުމުތަކުގެ ލީޑަރުން ބައިވެރިވާ މި ސަމިޓުގެ ނަތީޖާއެއްގެ ދުނިޔޭގެ އެންމެންވެސް އުއްމީދުކުރަނީ ތިމާވެށީގެ މައްސަލަތަކުން އަރައިގަނެވޭނެ ހައްލުތަކެއް ހޯދައި ދިނުމެވެ.\nކޮވިޑުގެ ސަބަބުން މުޅި ދުނިޔެ ދަތިވެފައި އޮތް މި ދުވަސްކޮޅު، މޫސުމީ ބަދަލުތަކުގެ ނުރައްކާއަށް ހައްލު ހޯދުމަށް ކުރިމަތިލައި މިފަދަ ބޮޑު ހަރާކަތެއް ބޭއްވުމުގެ އެންމެ ބޮޑު ބޭނުމަކީ މި ސަމިޓު ބާއްވައި، ބިރު ހީވެފައިވާ އެތައް ގައުމަކަށް ސަމިޓުގެ ސަބަބުން ފަހި ނަތީޖާއެއް ހޯދައިދިނުމެވެ.\nސަމިޓުގައި ގިނަ ގައުމުތަކުން ބޭރުކުރާ ގޭސް ގެ އަދަދު މަދު ކުރުމުގެ އިތުރުން ތިމާވެއްޓާއި ރައްޓެހި ގޮތަށް އަަލުކުރުމަށް އިރުޝާދުދެވިގެންދާނެއެވެ. ސަމިޓު ކުރިއަށްދާ ދެ ހަފުތާގެ ތެރޭގައި މުޅިން އާ ކަންކަން އިއުލާނުކުރެވިގެންދާނެ ކަމަށާއި ބައެއް ކަންކަމަކީ ޕެރިސް އެގްރީމެންޓު ތަންފީޒު ކުރަން އަމަލު ކުރާނެ އުސޫލާ ގުޅޭ ކަންކަމެވެ.\nކޮޕް 26 ތެރެއިން މަޝްވަރާކުރާނެ ކަމަށް ބުނެވޭ ކަންތަކުގެ ތެރޭގައި ކަރަންޓު ކާރަށް ބަދަލު ކުރުމާއި ކޯލް ހަކަތަ ބޭނުންކުރުން އަވަސް ކުރުމުގެ އިތުރުން ގަސްތައް ކެނޑުން މަދުކުރުން ހިމެނެވެއެވެ. އަދި ކޯސްޓަލް ޑިފެންސް ސިސްޓަމަށް ފަންޑުކޮށް މޫސުމީ ބަދަލުގެ އަސަރުން ގިނަ ބަޔަކު ރައްކާތެރި ކުރާނެ ގޮތްތައް ހޯދުން ހިމެނެއެވެ.\nގްލާސްގޯގައި ބޭއްވޭ މި ސަމިޓުގައި ޖުމްލަ 120 ގައުމަކުން 25،000 އަށް ވުރެ ގިނަ މީހުން ބައިވެރިވާނެ ކަމަށް ބެލެވޭ އިރު، މީގެ ތެރޭގައި ރާއްޖެވެސް ހިމެނެއެވެ. ކޮޕް26 ގައި ރާއްޖެ ތަމްސީލުކުރާ ވަފްދުގެ އިސް ބޭފުޅަކަށް ހުންނެވީ ދިވެހިރާއްޖޭގެ ރައީސުލްޖުމްހޫރިއްޔާ އިބްރާހިް މުހައްމަދު ސޯލިހެވެ. އަދި އަރިހުގައި ރައްޔިތުންގެ މަޖިލީހުގެ ރައީސް މުހައްމަދު ނަޝީދުވެސް ބައިވެރިވެ ވަޑައިގަންނަވާނެއެވެ. ހަމައެއާއިއެކުގައި ސަރުކާރުގެ ވުޒާރާތަކުންނާއި އިސް ބޭފުޅުން މި ވަފްދުގައި ހިމެނެއެވެ.\nރާއްޖެއިން މި ސަމިޓުގައި ބައިވެރިވާ ރާއްޖޭގެ އެނވަޔަރަންމެންޓް މިނިސްޓަރ އާމިނަތު ޝައުނާ ވަނީ މި ސަމިޓުގައި ބައިވެރިވަނީ2އަމާޒެއް ހާސިލުކުރުމަށް ކަމަށެވެ. އެއީ އެއްބަސްވުމަކަށް ބާރުއެޅުމުގެ އިތުރުން ހިލޭ އެހީ ހޯދުން ކަމަށް މިނިސްޓަރ ވިދާޅުވެފައިވެއެވެ.\nރާއްޖެ ދިމަވާ ތިމަވެށީގެ މައްސަލަތަށް ހއަލު ކުރުމަށް އެންމެ ކުރީ ސަފުިގައި ރާއްޖޭގެ ލީޑަރުން ނުކުމެ ތިބިއިރު ކޮޕ26 އިން ބޭނުންވަނީ މާލީ އެހިތެރިކަން ކަމަށް ޝައުނާ ވިދާޅުވެފައިވާކަންވެސް ފާހަގަކުރަންޖެހެއެވެ.\nހުއްޓުމެއް ނެތި ދެކެވެމުންދާ ކޮޕް26 ގެ ވާހަކަ އަޑުއަހާ ކޮންމެ ބަޔަކުވެސް ދެކެނީ މިއީ މޫސުމީ ބައްދަލުތަކުގެ ނުރައްކަލުން ސަލަމާތްވެ ރާއްޖެ ފަދަ ނެތިދިއުމުގެ ބިރުހީވެފައިވާ ގައުމުތަކަށް ބޮޑެތި އިންގިލާބުތަކެއް ނެރެވިގެންދާނޭ ފަދަ އިވެންޓެއްގެ ގޮތުގައެވެ. ކޮންމެ މީހެއްގެވެސް އުއްމީދަކީ މި ސަމިޓު ނިމިގެންދާއިރު ދުނިޔެ މިއޮތް ހާލަތަށް ބަދަލު އަންނަތަން ފެނިގެންދިއުމެވެ.\nސްކޮޓްލޭންޑްގެ ގްލާސްގޯގައި ބެއްވޭ ކޮޕް26 އޮންނާނީ މި އާދިއްތަ ދުވަހު ފެށިގެން ގޮސް ނޮވެމްބަރު މަހުގެ 12 ވަނަ ދުވަހާ ހަމައަށެވެ.


ކުޑަކުދިން ހަލަނިކޮށް އުޅެން ދޫކޮށްލަންޖެހޭ ސަބަބެއް\nކުޑަކުދިން ދުވެ، ފުމެ މާބޮޑަށް ހަލަނިކޮށް އުޅުމަކީ ބައެއް ބެލެނިވެރިންނަށް ކެތްވާ ވަރުގެ ކަމަކަށް ނުވެ އެވެ. ރުޅިގަދަވެ ކުދިންނަށް އިންޒާރު ދޭ ސަބަބަކަށް މިކަން އޮންނަނީ ވެފަ އެވެ. އެކަމަކު އާ ދިރާސާއަކުން ދައްކަނީ ހަލަނިކޮށް އުޅުމުގެ ވަރަށް ބޮޑު ފައިދާއެއް ކުދިންނަށް އެބަ އޮތް ކަމަށެވެ.\nސްޕޯޓްސް ޑްރިންކަށް ވުރެ ރަނގަޅީ ފެން\nޒުވާން އެތުލީޓުންނަށް ސްޕޯޓްސް ޑްރިންކްތަކަށް ވުރެ ރަނގަޅީ ފެން ކަމަށް، ސްޕޯޓްސް މެޑިސިންގެ ތަޖުރިބާކާރުން ބުނެފި އެވެ.\nކަސްރަތުކުރާ އަންހެނުންނަށް ޝިލްޕާގެ ހަދިޔާއެއް\nފިޓްކޮށް ބައްޓަމަށް ހުރުމަށް މީހުންނަށް ހިތްވަރުދޭ ތަރިންގެ ތެރޭގައި ޝިލްޕާ ޝެޓީ ހިމެނެ އެވެ. ވިހެއުމަށް ފަހު ކުރީގެ ހަށިގަނޑު ހޯދަން ބޭނުންވާ މައިންނަށް ވިޔަސް އަދި އުމުރުން ދުވަސްވާ ވަރަކަށް ހަށިގަނޑުގެ ބައްޓަން ގެއްލޭ އަންހެނުންނަށް ވިޔަސް ޝިލްޕާގެ ކަސްރަތު ވީޑިއޯތަކުގެ ފައިދާ ވަރަށް ރަނގަޅަށް ކުރެ އެވެ. މިހާރު ޝިލްޕާ ވަނީ...\nނަމާދުން ލިބޭ ކަސްރަތުން ތަދުތައް ކުޑަވޭ: ދިރާސާ\nނަމާދުކުރުމުގައި ތަކުރާރުކޮށް ކުރާ ހަރަކާތްތަކުގެ ސަބަބުން، ނަމާދުކުރާ މީހުންގެ އުނަގަނޑުގެ ރިހުންތައް ކުޑަވާ ކަމަށް ސައިންސްވެރިން ބުނެފި އެވެ.\nހަކުރު ބައްޔަކީ ފަލަ މީހުންނަށް ހާއްސަ ކަމެއް ނޫން\nއެކަށީގެންވާ ބަރުދަނެއްގައި ހުއްޓަސް، ހަރަކާތްތެރިކަން ކުޑަވެ މާގިނައިރު އިށީނދެ އިނުމަކީ ހަކުރު ބައްޔަށް ދެވޭ ދައުވަތެއް ކަމަށް އާ ދިރާސާއެއްގައި ބުނެފި އެވެ.\nމޫދު ކަސްރަތުން އުތީމު އުފަލުން ފޮޅިފައި!\nހއ. އުތީމުގެ ގިނަ ބަޔަކު ހެނދުނާއި ހަވީރު އަތިރިމައްޗަށް ޖަމާވަނީ ސަބަބުތަކެއް ހުރީމަ އެވެ؛ އުފާވެރިކަމާއި ހިތްހަމަޖެހުމެވެ. އެކުވެރިކަން އާލާވެ، އިޖުތިމާއީ ގުޅުން ވަރުގަދަވުމެވެ. މި ހުރިހާ ކަމެއްގެ އަސްލަކީ މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އިން ކުރިއަށް ގެންދާ މޫދު ކަސްރަތެވެ.\nތެދުވޭ، މާ އަވަހަށް މުސްކުޅި ވެދާނެ!\nމާ ގިނައިރު އިށީނދެ އިނުމަކީ ހަށިގަނޑުން މުސްކުޅި ކަމުގެ އަލާމާތްތައް ފެނުން އަވަސްވާ ކަމެއްކަން އާ ދިރާސާއަކުން ހާމަވެއްޖެ އެވެ.\nހަފުތާއަކު 10 ފަހަރު ޖިމަށް ދޭ، އުމުރުން 94\nއާ އަހަރުގެ އަޒުމެއްގެ ގޮތުގައި އެންމެ ގިނަ ބަޔަކު ކަނޑައަޅަނީ ގަވައިދުން ކަސްރަތުކޮށް ފިޓްކޮށް ހުރުމަށް ކޮންމެވެސް ކަމެއް ކުރުން ކަމަށް ވެދާނެ އެވެ. ނަމަވެސް ވަރަށް ހިތްވަރު ލާފައި ފަށާ މަސައްކަތް ގިނަ ބަޔަކަށް މާ ގިނަ ދުވަސްތަކެއް ވަންދެން ކުރިއަކަށް ނުގެންދެވެ އެވެ. ކޮންމެވެސް ސަބަބެއް މެދުވެރިވެގެން އެކަން އޮންނަނީ ދާދި...\nދުވަންޏާ ކަކުލު ހުޅު ހަލާކުވާނެތަ؟\nދުވުމަކީ ވަރުބަލިކަމާއި ގައިގެ ރިހުމާ ކުރިމަކުރުވާ ކަމެއްގެ ގޮތުގައި ގިނަ ބަޔަކު ގަބޫލުކުރެ އެވެ. އަދި ކަކުލު ހުޅުގެ މައްސަލަ ޖެހޭ އަދި މައްސަލައެއް ހުންނަ ނަމަ ދުވުމުގެ ސަބަބުން އެކަން ބޮޑުވާ ކަމަށް ވެސް ގަބޫލުކުރެ އެވެ. އެކަމަކު އާ ދިރާސާއެއްގައި ބުނަނީ ދުވުމުން ކަކުލު ހުޅުގެ ވޭންތަކަށް ލުއިވާ ކަމަށެވެ.\nJanuary 06, 2017 2\nޖިމަށް ގޮސް ކަސްރަތުކުރުމަކީ އެއްގޮތަކަށް ވެސް ގޯސް ކަމެއް ނޫނެވެ. ހަގީގަތުގައި ގަވައިދުން ޖިމަށް ދިއުމަކީ ހަމަ ވަރަށް ރަނގަޅު ކަމެކެވެ. އެކަމަކު މިއީ ކޮންމެ ކޮންމެ މީހަކަށް ބަރާބަރަށް ކުރެވޭ ކަމަކަށް އޮންނަނީ ނުވެފަ އެވެ. ވަރަށް ހިތްވަރާއެކު ފެށިޔަސް ދުވަސްކޮޅަކުން އެކަން ހުއްޓާލަނީ އެވެ. އެހެންވެ ގަދަކަމުން ޖިމަށް ދިއުމަށް...\nއެރޮބިކްސް ކަސްރަތު ކުރަން މުހިއްމުވާ ސަބަބުތައް\nއެރޮބިކްސް ކަސްރަތުތަކުގެ ފައިދާ ގުނާ އަދަދު ނުކުރެވޭހާ ގިނަ އެވެ. ފަހުގެ ދިރާސާތައް ބުނާ ގޮތުން ހަފުތާއަކު ހަތަރު ފަހަރު އެރޮބިކްސް އެކްސަސައިޒް ކުރާ ނަމަ ސިކުނޑީގެ ބާރު ގަދަވެ އަދި ސިކުނޑިއަށް ދިމާވާ ތަފާތު މައްސަލަތަކުން ދުރުވެ އެވެ. އޭގެ ތެރޭގައި ހަނދާން ނެތޭ ބަލި ހިމެނެ އެވެ.\nހެނދުނުގެ ކަސްރަތުން މުޅި ދުވަސް ފުރިހަމަކޮށްލެވިދާނެ\nކަސްރަތުކުރުމުން ލިބޭ ފައިދާ އެކަކަށް ވެސް އޮޅިފައެއް ނޯންނާނެ އެވެ. ނަމަވެސް ހެނދުނު ކަސްރަތުކުރުން ގިނަ ބަޔަކަށް ވަނީ ވަރަށް އުނދަގޫ ކަމަކަށެވެ. އެއްބަޔަކު ބަހަނާ އަކަށް ދައްކަނީ މާ ބުރަކޮށް އުޅެން ޖެހުމެވެ. އަނެއް ބަޔަކު ބުނަނީ ރޭގަނޑު ނިދެނީ މާ ލަހުން ކަމަށްވާތީ ފަތިހު ހޭލަން އުނދަގުލީ ކަމަށެވެ.\nކަސްރަތު ކުރަންވީ ދުވާލު، އެންމެ ރަނގަޅީ ހެނދުނު\nދުވަހުގެ އެންމެ ރަނގަޅު ވަގުތަކީ ހެނދުނު ކަމަށް ބުނާ ވާހަކަ އަކީ ސަމާސާއެއް ނޫނެވެ. ކަސްރަތު ކުރަން ވެސް އެންމެ ރަނގަޅީ ހެނދުނު ކަމަށާއި ޖުމުލަކޮށް، ރޭގަނޑަށް ވުރެ ދުވާލު ކަސްރަތުކުރަން މާ ރަނގަޅު ކަމަށް އާ ދިރާސާއަކުން ދައްކައިފި އެވެ.\nOctober 01, 2016 4\nއެންމެ އަރާމީ އެކަނިވެރިކަން\nއަރާމުކުރުން އެކި މީހުން މާނަކުރަނީ އެކި ގޮތަށެވެ. އެއްބަޔަކަށް އެއީ އެއްވެސް ކަމެއް ނުކޮށް ހަށިގަނޑާއި ސިކުނޑިއަށް ހުސް ވަގުތުކޮޅެއް ދިނުމެވެ. އަނެއް ބަޔަކު ބުނާ ގޮތުން ވަރުބަލިވާ ކަސްރަތެއް ކޮށްލުމުން ސިކުނޑި އަށް ލިބޭ ހަމަޖެހުމަކީ އަރާމެވެ. ނުވަތަ ހިތްއެދޭ ކޮންމެވެސް ކަމެއް ކޮށްލުމަކީ އަރާމުކުރުން ކަމަށް މާނަކުރާ މީހުން ވެސް...\nކަސްރަތާއި ޑައެޓަކީ ހަށިގަނޑު ލޫޅާފަތިކޮށް ބެހެއްޓުމަށް އެންމެ މުހިންމު ދެ ކަންތަކެވެ. ގިނަ ބަޔަކު އެންމެ ބޮޑަށް ސަމާލުވަނީ ކެއުން ކޮންޓްރޯލް ކުރުމަށެވެ. އެކަމަކު ނަތީޖާއެއް ނުފެނި...\nކާހިތްވުމުން ހިނގައިގެން 136 ކިލޯ ލުއިކޮށްފި\nއެމެރިކާގެ އަރިޒޯނާގައި، ބަރުދަނުގައި 275 ކިލޯ ހުރި މީހަކު ހިނގުން އިތުރުކޮށް ކެއުމަށް ގެނައި ބަދަލާ އެކު 136 ކިލޯ ހިއްކާލައިފި އެވެ. ޕަސްކުއާލީ ބްރޮކޯ، 31، އޭނާގެ ބަރުދަން ލުއިކުރުމުގެ...\nއިށީނދެ އިނުން ގިނަވުމުން ކަސްރަތުގެ ފައިދާ ގެއްލޭ\nކިތަންމެ ގިނައިން ކަސްރަތުކުރި ކަމުގައި ވިޔަސް ގިނައިރު އިށީނދެ އިންނަ ނަމަ ކަސްރަތުން ހިތަށް ލިބެންޖެހޭ ފައިދާތައް ގެއްލި ހިތުގެ ބަލިތަކުގެ ނުރައްކާ ބޮޑުވެގެންދާ ކަމަށް އެމެރިކަން ހާޓް އެސޯސިއޭޝަން (އޭއެޗްއޭ) އިން ބުނެފި އެވެ.\nކަސްރަތުގެ ފައިދާ ބޮޑީ ފައިދާވާނެ ކަމަށް ގަބޫލުކުރާ މީހުންނަށް\nކަސްރަތު ކުރުމުން ސިއްހަތަށް ފައިދާކުރާނެ ކަމަށް ބޮޑަށް ގަބޫލުކުރާ މީހުންނަށް ކަސްރަތުގެ ސަބަބުން ޖިސްމާނީ އަދި ނަފްސާނީ ފައިދާތައް އިތުރަށް ލިބޭ ކަމަށް ދިރާސާއެއްގައި ބުނެފި އެވެ.\nހިމޭނުން އިންނާނެ ކަމެއް ނެތް، ހަރަކާތެއް ކޮށްލާ\nކުޑައިރު މާ ހަލަނިކޮށް އުޅެން ފެށުމުން އަދަބެއްގެ ގޮތުން ކޮންމެވެސް ތަނެއްގައި ގުޑާވެސް ނުލައި އިންނަން ޖެހޭ ފަދަ އަދަބު ލިބުނު ހަނދާން އެބަހުރި ހެއްޔެވެ؟ ބުދެއްހެން އިންނަން ބުންޏަސް، ފައި ތެޅުވުން ފަދަ ކޮންމެވެސް ކަމެއް ނުކޮށް އިނދެވޭ ކަމަކަށް ނުވެ އެވެ. ހިމޭނުން އިންނަން މަޖުބޫރުކުރުވާ އެ އަދަބުގެ ގޯސްކަން މިއަދު ސައިންސުން...\nއިނގިރޭސި ވިލާތުގެ ސެންޓަ ފޯ ޑިޒީސް ކޮންޓްރޯލް އިން ބުނާ ގޮތުގައި، ބޮޑެތި މީހުންނަށް ކޮންމެ ހަފުތާއަކު 2:30 މިނެޓްގެ އާދައިގެ ކަސްރަތަކުން ފުދެ އެވެ. ބާރަށް ހިނގުން ވެސް ބަލަނީ އާދައިގެ ކަސްރަތެއްގެ ގޮތުގަ އެވެ. ނަމަވެސް ތަޖުރިބާކާރުންގެ ލަފަޔާ އެއްގޮތަށް ކަސްރަތު ކުރި ނަމަވެސް ކެއުން ބަހައްޓާ ގޮތަކުން ހުރިހާ ކަމެއް ބޭކާރުވެގެން...


އައްޑޫގައި އުމުރުން ދުވަސްވީ އަންހެނެއް ރޭޕް ކޮށްފި - DhiDaily\nއައްޑޫގައި އުމުރުން ދުވަސްވީ އަންހެނެއް ރޭޕް ކޮށްފި\nއައްޑޫ ސިޓީ ހިތަދޫގައި2ފިރިހެނުން ވެގެން ހާއްސަ އެހީއަށް ބޭނުންވާ އުމުރުން ދުވަސްވީ އަންހެނަކު ރޭޕް ކުރި މައްސަލައެއް ފެންމަތިވެއްޖެއެވެ.\nފުލުހުން މިއަދު ހަމަކުރިގޮތުގައި މިއަދު ހެނދުނު އައްޑޫ ސިޓީގެ ހިތަދޫގައި ހާއްސަ އެހީއަށް ބޭނުންވާ އަންހެނަކު ރޭޕް ކޮށްފައިވާ މައްސަލަ ފުލުހުންނަށް ހުށަހެޅިފައިވާ ކަމަށެވެ.\nއެގޮތުން 48 އަހަރުގެ އަންހެނަކު ރޭޕްކުރިކަމުގެ މައްސަލައެއް ހުށަހެޅިފައިވާ ކަމަށާއި ނަމަ ވެސް މިހާތަނަށް އެ މައްސަލާގައި އެއްވެސް މީހަކު ހައްޔަރުކޮށްފައި ނުވާ ކަމަށް ފުލުހުން މަޢުލޫމަތުދެއެވެ. މި މައްސަލަ ފުލުހުން ދަނީ ތަހުޤީޤު ކުރަމުންނެވެ.\nއުމުރުން 48 އަހަރުގެ އަންހެން މީހާގެ ރޭޕް މައްސަލައާއި ގުޅުންހުރި ކަމަށް ތުހުމަތުކުރާ2ފިރިހެނުން އެ މީހާ ރޭޕް ކުރިކަމަށް ވަނީ އެއްބަސްވެފައެވެ.\n2 ފިރިހެނުން އެ އަންހެން މީހާ ގޮވައިގެން އައްޑޫގެ ވާ ސަރަހައްދަށް ދާ މަންޒަރު ބައެއް މިހުންނަށް ފެނިފައިވެއެވެ. އެ އަންހެން މީހާ އެސަރަހައްދުން ފެނުންއިރު އޮތީ ބަރަހަނާ ހަލުގައި ކަމަށް މަޢުލޫމަތު ލިބެއެވެ.\nމި ދިޔަ އަހަރުގެ ފަހުކޮޅުގައި ވެސް މި އަންހެން މީހައަށް ޖިންސީ ފުރައްސާރަ ކޮށްފައިވެއެވެ. އެފަހަރު ވެސް ފުލުހުންނަށް މައްސަލަ ހުށަހަޅާފައިވެއެވެ. ނަމަވެސް މައްސަލަ ތަޙްޤީޤް މަޑުޖައްސާލީ ފުލުހުންގެ ލަފާގެ މަތިންނެވެ.


Nihan twitter ga aanmu kurevvi photo aa eku hoonu fenah! | Mihaaru\nވެރިކަން ކުރާ ޕީޕީއެމުން ބޭއްވި ޖަލްސާއެއްގައި ނިހާން (ކ) އަދި ނިލަންދޫ ދާއިރާގެ މެމްބަރު ހަލީލް، ކަމަކާ މަޝްވަރާ ކުރައްވަނީ. ---ފޮޓޯ: މިހާރު\nނިހާން ޓުވިޓާގައި އާންމުކުރެއްވި ފޮޓޯއާއެކު ހޫނު ފެނަށް!\n29 ޖުލައި 2018 - 11:28 144 comments\nރާއްޖެ ދުށް އެންމެ ބޮޑު އަނިޔާވެރިއަކީ ކުރީގެ ރައީސް މުހައްމަދު ނަޝީދު ކަމަށް ވިދާޅުވެ، ރައްޔިތުންގެ މަޖިލިހުގެ ވިލިމާލެ ދާއިރާގެ މެމްބަރު އަދި ވެރިކަން ކުރާ ޕީޕީއެމްގެ ޕާލަމެންޓްރީ ގްރޫޕްގެ ލީޑަރު އަހުމަދު ނިހާން ޓްވިޓާގައި އާންމުކުރެއްވި ފޮޓޯއާއެކު އޭނާ އަށް ފާޑުކިއުން އަމާޒުވެއްޖެ އެވެ.\nނަޝީދުގެ ފޮޓޯއަކާއެކު، ނިހާން ކުރެއްވި ޓްވީޓުގައި ރޭ ވިދާޅުވީ އެމްޑީޕީގެ ނަމުގައި މި ގައުމުގައި ވެރިކަން ކުރެއްވި ނަޝީދަކީ ރާއްޖެ ދުށް އެންމެ ބޮޑު އަނިޔާވެރިޔާ ކަމަށެވެ. ނަޝީދާއި "ޕަޕެޓް ޖަމާއަތުގެ" ސިޔާސަތަކީ އަނިޔާވެރި ސިޔާސަތެއް ކަމަށް ވެސް ނިހާން ވިދާޅުވި އެވެ. ނިހާން ފާހަގަ ކުރެއްވި އެއް ކަމަކީ އެމްޑީޕީގެ ތިން އަހަރު ދުވަހުގެ ވެރިކަމުގައި ސިވިލް ސާވަންޓުންގެ މުސާރަ "ކަނޑާލުމެވެ".\nRaajje Dhuh enmme Bodu Aniyaaveriyakee MDP namugai migaumuga verikan kuri Nasheed aai Eynaage Puppet Jamaa athuge Siyaasathu. pic.twitter.com/eb3j1bvVxR\n— Ahmed Nihan (@ahmed_nihan) July 28, 2018\nނިހާން ކުރެއްވި ޓުވީޓު.\nނިހާން އެގޮތަށް ވިދާޅުވީ ސިވިލް ސާވިސް މުވައްޒަފުންނާ ގުޅޭ ގޮތުން، ގުޅިފައިވާ އިދިކޮޅު ޕާޓީތަކުގެ ރިޔާސީ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ) ގެ ސިޔާސަތުތައް ރާއްޖެ ޓީވީގެ "އިބޫ" ޕްރޮގްރާމްގައި މިދިޔަ ހުކުރު ދުވަހުގެ ރޭ ހާމަކުރެއްވުމުން ކަމަށް ބެލެވެ އެވެ.\nއިބޫ ވިދާޅުވީ ސިވިލް ސާވިސް މުވައްޒަފުންނަށް އިތުރު ގަޑީގެ މުސާރަ ލިމިޓްކޮށްފައި އޮންނަ އޮތުން ހުއްޓާލައްވާނެ ކަމަށެވެ. އަދި ސިވިލް ސާވިސް މުވައްޒަފުންގެ މުސާރަތައް ރިވިއުކޮށް، ގެންނަން ޖެހޭ ބަދަލުތަކުގެ ތަފްސީލްތައް ވަރަށް އަވަހަށް ހާމަކުރައްވާނެ ކަމަށް އޭނާ ވިދާޅުވި އެވެ.\nV goas veema rayyithunnah manfaa kuraa mifadha kanthah introduce kuraanee\n— ibu jaleel 4MN #KKBK (@ibujalyl) July 28, 2018\nނިހާނަށް ފާޑު ކިޔައި ބައެއް މީހުން ކުރި ކޮމެންޓު.\nނިހާންގެ ވާހަކަތަކަށް ރައްދު ދީ ޓްވިޓާގައި މުހައްމަދު ރިފްއަތު ނަމުގައި ޝުއޫރު ފާޅުކުރި މީހަކު ބުނީ ނުހައްގުން ބަޔަކު ޖަލުގައި ބޭތިބުމަށް ކިޔަނީ އަނިޔާވެރިކަން ކަމަށެވެ. އަދި "ބިސްމި ކިޔާފައި" ވައްކަން ކުރުމަކުން ވައްކަން ހަލާލެއް ނުވާނެ ކަމަށް ވެސް އޭނާ ބުންޏެވެ.\nKaley Nasheed dheke haadha rulhi eh thi annanee!! Dhen meehaku kaley ah thaaeed nukuruneee Nasheed massala ehbaa?? @Lucasjalyl\n— Ayya (@freezeayya) July 28, 2018\n"ޔާމީން ވެރިކަމަށް ގެންނަން އެންމެ ބޮޑު މަސައްކަތެއް ކުރެއްވި ނާޒިމް (ކުރީގެ ޑިފެންސް މިނިސްޓަރު) ވެސް ޖަލުގައި. އެއަށްވުރެ ބޮޑު އަނިޔާ ވެރިކަމެއްވޭތޯ؟" ސުޕަ ކްލަސްޓާ ނަމުގައި ޓްވިޓާގައި ޝުއޫރު ފާޅުކުރި މީހަކު ނިހާނަށް ފާޑުކިޔައި ބުންޏެވެ.\nޕްރެސްޝާނީގެ ނަމުގައި ޓްވީޓް ކުރި މީހަކު ވަނީ ނިހާނަށް، ނަޝީދަށް ލިބުނު ވަރުގެ ސަޕޯޓެއް ނުލިބުނީމަ އެކަމާ އަސަރު ކުރީތޯ ސުވާލުކޮށްފަ އެވެ. އަދި ރައީސް ޔާމީން، ނިހާނަށް އިތުބާރު ނުކުރައްވާ ކަމަށާއި ކުރީގެ ނައިބު ރައީސް އަހުމަދު އަދީބަށް ވެސް ދެއްވީ ލަނޑެއް ކަމަށް އޭނާ ބުންޏެވެ.\nNihan ah Raees Nasheed ah libun varu support nulibuneema varah asaru koffi dho? Yameen ves Nihan ah ithubaareh nukure, Adheeb ah ves dhinee landu dhen kaakah landu nudheynee, amayah rahumeh ves neh kan Nihan ah ves visneema ingeyne!\n— PresShaani (@ujaasu) July 28, 2018\nއިބޫ ޖަލީލް ނަމުގައި ޓްވިޓާގައި ހިޔާލު ފާޅުކުރި މީހަކު ބުނީ އާސަންދައިގެ ހިދުމަތާއި ޓެކްސް ނިޒާމާއި އުމުރުން ދުވަސްވީ މީހުންނަށް ދޭ އިނާޔަތަކީ އެމްޑީޕީގެ ވެރިކަމުގައި ތައާރަފް ކުރި ބައެއް ކަންކަން ކަމަށެވެ. އެއީ ވެސް ރައްޔިތުންނަށް ގޯސްކަމެއްތޯ އޭނާ ވެސް ސުވާލު ކުރި އެވެ.\nNuhagun bayaku kukumehnethi , jaluga beythihbumah kiyanee aniyaaverikan. Adhi bismi kiyaafa vahkkan kurumakun, vahkan halaal eh nuvaane\n— Mohamed Rifath (@Rifath21Mohamed) July 28, 2018\nނިހާން އަށް ފާޑު ކިޔައި މީހަކު ކުރި ކޮމެންޓެއް.\nބައެއް މީހުން ބުނި ގޮތުގައި ޕީޕީއެމްގެ ސަރުކާރު ވެރިކަމަށް އައިސް، މުޅި ގައުމު ވަނީ "ދަވާލައިފަ" އެވެ. ވެރިކަން ލިބުނީމަ، އަގު ބޮޑު ފްލެޓުތަކާއި ގަޑިތައް ލިބުނު މީހުންގެ މައްސަލަތައް ބެލޭނެ ދުވަހެއް އަންނާނެ ކަމަށް ވެސް ނިހާންގެ ވާހަކައަށް ރައްދު ދިން ބައެއް މީހުން ބުންޏެވެ.\n"މިހާރު އޯވަޓައިމް ލިމިޓްކޮށްގެން ޔާމީން އެދެނީ އަނިޔާއެއް ނޫންތަ؟ ކުރީ ފަހަރު ވޯޓުލީ ތިކަންތައް ރަނގަޅު ވާނެ ކަމަށް،" ޕެލަމޯގެ ނަމުގައި ޓްވިޓާގައި ކޮމެންޓު ކުރި މީހަކު ބުންޏެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ އިދިކޮޅު ފަރާތްތައް ރައީސް އިބްރާހިމް މުހައްމަދު ސޯލިހް ޕީޕީއެމް ކުރީގެ މެމްބަރު އަހުމަދު ނިހާން ޓްވިޓާ ރައީސް އަބްދުﷲ ޔާމީން


މިދިޔަމަހު އެތެރެކުރި މުދަލުގެ އަގު 90 އިންސައްތަ އިތުރު މިދިޔަމަހު އެތެރެކުރި މުދަލުގެ އަގު 90 އިންސައްތަ އިތުރު\nމިދިޔަމަހު އެތެރެކުރި މުދަލުގެ އަގު 90 އިންސައްތަ އިތުރު\nއެމްޕީއެލް ބަނދަރު. ފޮޓޯ:ޕީއެސްއެމް ނިއުސް\nމިދިޔަ އަހަރު ސެޕްޓެމްބަރުމަހު ރާއްޖެއަށް އެތެރެ ކުރެވުނު މުދަލާއި އަޅާބަލާއިރު، މިދިޔަ ސެޕްޓެމްބަރުމަހު އެތެރެކުރި މުދަލުގެ އަގު 90 އިންސައްތަ އިތުރުކަމަށް ކަސްޓަމްސްގެ ތަފާސް ހިސާބުތަކުން ދައްކައިފިއެވެ.\nކަސްޓަމްސްއިން އާއްމުކޮށްފައިވާ ތަފާސް ހިސާބުތަކަށް ބަލާއިރު، މިދިޔަ އަހަރު ރާއްޖެ އެތެރެކޮށްފައިވަނީ 1.9 ބިލިއަން ރުފިޔާގެ މުދަލެވެ. ނަމަވެސް ފާއިތުވި ސެޕްޓެމްބަރުމަހު މިއަދަދު ވަނީ 3.6 ބިލިއަނަށް އިތުރުވެފައެވެ. މިއާއި އެކު ދައުލަށް ލިބުނު އާމްދަނީވެސް ވަނީ ބޮޑުތަނުން އިތުރުވެފައެވެ. މިދިޔަ އަހަރު ސެޕްޓެމްބަރުމަހު މުދާ އެތެރެކޮށްގެން ދައުލަތަށް ލިބިފައިވަނީ 119 މިލިއަން ރުފިޔާއެވެ. ނަމަވެސް މިއަހަރު މިމުއްދަތުގައި 281 މިލިއަން ރުފިޔާ އާމްދަނީގެ ގޮތުގައި ލިބިފައިވެއެވެ. މިއީ 137 އިންސައްތައިގެ އިތުރުވުމެކެވެ.\nކަސްޓަމްސްގެ ތަފާސް ހިސާބުތަކުން ދައުލަތަށް މުދާ އެތެރެކުރެވުނު ނިސްބަތް އިތުރުވި ނަމަވެސް، އެކްސްޕޯޓު ސެޕްޓެމްބަރުމަހު އެކްސްޕޯޓު ކުރެވުނު މިންވަރު ވަނީ ދަށްވެފައެވެ. އެގޮތުން ފާއިތުވި އަހަރު ސެޕްޓެމްބަރު މަހު 378 މިލިއަން ރުފިޔާގެ މުދާ އެކްސްޕޯޓު ކުރެވުނުއިރު، މިއަހަރު މިމުއްދަތުގައި ބޭރުކުރެވިފައިވަނީ 328 މިލިއަން ރުފިޔާގެ މުދަލެވެ. މިއީ 13 އިންސައްތައިގެ ދައްވުމެކެވެ.\nމިދިޔަމަހު ދިވެހިރާއްޖެއަށް އެންމެ ގިނައިން މުދާ އެތެރެކޮށްފައިވާ ގައުމުތަކަކީ އޮމާން، ޗައިނާ، ޔޫ.އޭ.އީ އަދި އިންޑިއާއެވެ. އޮމާންއިން 603 މިލިއަން ރުފިޔާގެ މުދާ އެތެރެކޮށްފައިވާއިރު ޗައިނާއިން 441 މިލިއަން ރުފިޔާގެ މުދާ އެތެރެކޮށްފައިވާއިރު އިންޑިއާ އިން 434 މިލިއަން ރުފިޔާގެ މުދާ އަދި ޔޫ.އޭ.އީ އިން 418 މިލިއަން ރުފިޔާގެ މުދާ ފާއިތުވި މަހު އެތެރެކޮށްފައެވެ.\nމިދިޔަމަހު ރާއްޖެއަށް ޕްރޮސެސްކުރެވުނު ޑިކްލަރޭޝަންއާއި ރާއްޖެއިން ފުރާފައިވާ އުޅަނދުފަހަރުގެ އަދަދުވެސް ވަނީ އިތުރުވެފައެވެ. މިއަހަރުގެ ސެޕްޓެމްބަރ ރާއްޖެއަށް ޕްރޮސެސްކުރެވުނު ޑިކްލަރޭޝަންގެ އަދަދަކީ 16458 އެވެ. 2020 ވަނަ އަހަރު މިއަދަދު އުޅުނީ 10231 ގައެވެ. މިދިޔަ މަހު ރާއްޖެއިން ބޭރުން އައިސްފައިވާ އުޅަނދުގެ އަދަދަކީ 103 އެކެވެ. އަދި ރާއްޖެއިން ފުރާފައިވަނީ 130 އުނޅަދުކަމަށް ކަސްޓަމްސްގެ ތަފާސް ހިސާބުތަކުން ދައްކައެވެ.


America Ge Governer Aku Raheenu Koh Maraalan Ulhenikoh Salaamaiy Kohfi - Vaguthu\nއެމެރިކާގެ ގަވަރުނަރަކު ރަހީނުކޮށް މަރާލަން އުޅެނިކޮށް ސަލާމަތްކޮށްފި\n3 ހަފްތާ ކުރިން ( އޮކްޓޯބަރ 9, 2020 )\nއެމެރިކާގެ ސްޓޭޓެއް ކަމަށްވާ މިޗިގަންގެ ގަވަރުނަރު، ގްރެޗެން ވިޓްމާ ރަހީނުކޮށް މަރާލަން އުޅެނިކޮށް ސަލާމަތް ކޮށްފިއެވެ.\nނޫސްތަކުން ބުނާގޮތުން ވިޓްމާ ރަހީނުކުރަން ރާވަމުން ދިޔައީ ހަ މީހުންގެ ގްރޫޕަކުންނެވެ. މި މީހުން ވިޓްމާ ރަހީނުކޮށް މަރާލަން މަސައްކަތް ކޮށްފައި މިވަނީ މިޗިގަންގެ އިދާރާތަކަށް ނުފޫޒު ފޯރުވައި، އުސޫލުތަކާއި ޚިލާފަށް ކަންކަން ކުރައްވަމުންދާ ކަމުގެ ތުހުމަތުތައް ގިނަވެ މައްސަލަ ހޫނުވެފައިވާ ދަނޑިވަޅެއްގައެވެ.\nވިޓްމާ ރަހީނުކުރަން އުޅުނު މައްސަލަ އާއި ގުޅިގެން ތުހުމަތު ކުރެވޭ ހަ މީހުންވެސް އަތުލައިގެންފައި ވާއިރު، މި މީހުން އަތުލައިގެންފައި ވަނީ އެމެރިކާގެ އެފްބީއައި އިން ކުރިޔަށްގެންދިޔަ ޚާއްސަ އޮޕަރޭޝަނެއްގައެވެ. އޮފިޝަލުންނާއި ހަވާލާދީ ނޫސްތަކުން ބުނެފައިވާ ގޮތުން މި ހަމީހުންނަކީ ނިރުބަވެރި ޖަމާޢަތަކާއި ގުޅުން އޮންނަ ބައެއް ކަމަށް ވަނީ ބެލެވިފައެވެ.\nމިކަމާއި ގުޅޭގޮތުން ވިޓްމާ ވިދާޅުވެފައި ވަނީ، ގަވަރުނަރެއްގެ މަޤާމަކީ ފަސޭހަ މަޤާމެއް ނޫންކަން ކުރިންވެސް އެނގޭ ކަމަށާއި، ނަމަވެސް "މިފަދަ ހާދިސާ އަކާއި ކުރިމަތިވެދާނެ ކަމަށް ހީވެސް ނުކުރާ" ކަމަށެވެ. އޭނާ ވިދާޅުވެފައި ވަނީ ކުރިންވެސް ދޭތެރެ ދޭތެރެއިން މީސްމީޑިއާ އާއި އެނޫންވެސް ގޮތްގޮތަށް އޭނާއަށް ބަޔަކު މަރުގެ އިންޒާރު ދެމުން ދިޔަ ކަމަށެވެ.\nމި ހާދިސާ އާއި ގުޅޭގޮތުން އިދާރާތަކުން ބުނެފައިވަނީ، މި ހަމީހުން ދިޔައީ ވިޓްމާގެ އިތުރުން ސަލާމަތީ ބާރުތަކުގެ ބައެއް އޮފިޝަލުންނަށް ވެސް ފާރަލަމުންނެވެ. މިގޮތުން އެމީހުން ފާރަލަމުން ދިޔަ މީހުންގެ މަޢުލޫމާތު ހިމެނޭ "ޓާގެޓް ލިސްޓެއް" ވެސް ހޯދާފައިވާ ކަމަށް އިދާރާތަކުން ވަނީ ބުނެފައެވެ.\nމި މައްސަލަ އާއި ގުޅިގެން ހައްޔަރުކުރި ހަ މީހުންނަކީ ވެސް މިޗިގަން އަށް ނިސްބަތްވާ މީހުންނެވެ. އޭގެތެރޭގައި ހިމެނެނީ އުމުރުން 23 އަހަރާއި 44 އަހަރާއި ދެމެދުގެ ފިރިހެނުންނެވެ.\nވިޓްމާ އާއި އެނޫންވެސް ބައެއް އޮފިޝަލުން ރަހީނުކޮށް މަރާލަން ރާވަމުން ދިޔަ މައްސަލަ އާއި ގުޅިގެން މި ހަ މީހުންނަށް ޓެރެރިޒަމްގެ ދަޢުވާ ކުރުމަށް އިދާރާތަކުން އަންނަނީ ތައްޔާރުވަމުންނެވެ.


ސްކޫލުތަކުގައި ކިޔަވައިދޭން ފެށުމަށް ތައްޔާރުވާން އަންގައިފި – Dhen.mv\nސްކޫލުތަކުގައި ކިޔަވައިދޭން ފެށުމަށް ތައްޔާރުވާން އަންގައިފި\nJune 9, 2020 - 7:13 pm\nކޮވިޑް-19 އާ ގުޅިގެން ނިއު ނޯމަލްގައި ސްކޫލުތަކުގެ ކިޔަވައިދޭން ފެށުމަށް ތައްޔާރުވުމަށް އެޑިއުކޭޝަން މިނިސްޓްރީ އިން އަންގައިފި އެވެ.\nއެޑިއުކޭޝަން މިނިސްޓަރު ޑރ. އައިޝަތު އަލީ ސޮއިކުރައްވައި ރާއްޖޭގެ ހުރިހާ ސްކޫލަކަށް ފޮނުއްވި ސާކިއުލާގައި ބުނީ، ބަލިމަޑުކަމުގެ ހާލަތަށް ބެލުމަށް ފަހު ސްކޫލުތަކުގައި ކިޔަވައިދޭން ފަށަން ގިނަ މަޝްވަރާތަކެއް ކޮށްފައިވާ ކަމަށެވެ. އެގޮތުން ހެލްތު ޕްރޮޓެކްޝަން އެޖެންސީ (އެޗްޕީއޭ) އާއި ކަމާގުޅުން ހުރި ފަރާތްތަކުގެ ލަފާގެ މަތިން ސްކޫލުތައް ހުޅުވައި ކިޔަވައިދިނުމަށް މިހާރު ތައްޔާރުވަމުން އަންނަ ކަމަށް ސާކިއުލާގައިވެ އެވެ.\nކޮވިޑް19 އާގުޅިގެން މިދިޔަ މާޗު މަހުގެ ތެރޭގައި ސްކޫލުތަކުގެ ކިޔެވުން ވަނީ މެދުކަނޑާލައިފަ އެވެ. ނަމަވެސް އެކި ވަސީލަތްތައް މެދުވެރިކޮށް ކިޔަވައިދީފައިވެ އެވެ. އެންމެ އަވަހަށް ވެސް ސްކޫލުތައް ހުޅުވޭނީ އަންނަ އާދިއްތަ ދުވަހު ކަމަށް ސަރުކާރުން މީގެ ކުރިން ބުނެފައިވެ އެވެ.\nސާކިއުލާގައި ބުނީ ސްކޫލުގެ ދަންފަޅިތަކުގެ އަދަދާއި ހާޒިރުވާންޖެހޭ ގްރޭޑުތައް ކަނޑައަޅާނީ ސްކޫލުގެ އާބާދީ އާއި ރަށުގެ ބަލިމަޑުކަމުގެ ހާލަތަށް ބެލުމަށްފަހުގައި ކަމަށެވެ. އަދި ސްކޫލުގެ އިދާރީ ހިންގުމާއި ކިޔަވައިދިނުމުގެ އިންތިޒާމްތަކާއި ދަރިވަރުންނާއި މުވައްޒަފުންގެ ސިއްހީ ރައްކާތެރިކަން ކަށަވަރުކުރަން މި ހާލަތުގައި ގިނަ މަސައްކަތްތަކެއް ކުރަން ޖެހޭނެ ކަމަށެވެ. އެކަމަށް ބޭނުންވާ މައުލޫމާތާއި އިރުޝާދު ފަސޭހަކަމާ އެކު ފޯރުކޮށްދޭން ގިނަ މަސައްކަތްތަކެއް ކުރަމުންދާ ކަމަށްވެސް ސާކިއުލާގައިވެ އެވެ.\nއަންނަ އާދިއްތަ ދުވަހުން ފެށިގެން ގޫގުލް ކްލާސްރޫމް އަދި ޓެލިކިލާހުގެ އެހީގައި ކިޔަވައިދިނުމުގެ ކަންކަން ހަމަޖައްސައި ދަރިވަރުންގެ ހާޒިރީ ބަލަން ވަނީ އަންގައިފަ އެވެ.\nސާކިއުލާގައި އިތުރަށް ބުނެފައިވަނީ ސްކޫލުތައް ހުޅުވާނެ ތާރީހެއް ކަނޑައަޅާނީ އެޗްޕީއޭއިން ކަމަށެވެ. އެހެންނަމަވެސް ސްކޫލުތަައް ހުޅުވުމަށް ވާން ޖެހޭ ތައްޔާރީތައް ސާކިއުލާގައި އަންގާފައިވާ އިރުޝާދުތަކުގެ މަތީން ކުރިއަށް ގެންދިޔުމަށް އަންގާފައިވެއެވެ.


Mohamed Abdulla Shafeeg: ރައީސް ނެލްސަން މަންޑޭލާ އާއި ރައީސް މުޙައްމަދު ނަޝީދު\nރައީސް ނެލްސަން މަންޑޭލާ އާއި ރައީސް މުޙައްމަދު ނަޝީދު\nސައުތު އެފްރިކާގެ ކުރީގެ ރައީސް ނެލްސަން މަންޑޭލާ، މަޝްހޫރުވެފައިވަނީ މިނިވަންކަމާއި ހަމަހަމަކަމާއި އިންސާފު ގާއިމުކުރުމަށްޓަކައި މަސައްކަތް ކުރެއްވި ހިތްވަރުގަދަ ބަޠަލެއްގެ ގޮތުގައެވެ. މަންޑޭލާގެ މަސައްކަތް ހުއްޓުވާލުމަށްޓަކައި، އެގައުމުގެ ސަރުކާރުން ގިނަ ގުނަ ހުރަސްތަކެއް އެޅިއެވެ. ނަމަވެސް ވަޑައިގަތީ ކުރިއަށެވެ. ދިގު މުއްދަތެއް ވަންދެން ޖަލުގައި ހައްޔަރުކޮށްފައި ބެހެއްޓިއެވެ. އެހެންނަމަވެސް ހިތްވަރަކަށް ކުޑަވެސް ގުޑުމެއް ނާދެއެވެ. މަންޑޭލާ، ފުރަތަމަ ފާހަގަކުރެވުނީ ސިޔާސީ އެކްޓިވިސްޓެއްގެ ގޮތުގައެވެ. އެއަށްފަހު ސިޔާސީ ކުށްވެރިއެއްގެ ގޮތުގައެވެ. އޭގެ ފަހުން ޤައުމުގެ ރައީސްގެ ގޮތުގައެވެ.\nރާއްޖޭގެ ކުރީގެ ރައީސް މުޙައްމަދު ނަޝީދުވެސް ފާހަގަކުރެވެނީ މި ދެންނެވި އުސޫލުންނެވެ. ޤާނޫނުއަސާސީން ލިބިދީފައި އޮތް ޚިޔާލު ފާޅުކުރުމުގެ މިނިވަންކަމާއި ސުލްހަވެރި ސިޔާސީ ހަރަކާތް ހިންގުމުގެ މަސައްކަތް ފެއްޓެވި ހިސާބުން، ދިވެހި ސަރުކާރުގެ ގިނަގުނަ ހުރަސްތައް ނަޝީދަށް ކުރިމަތިވެވަޑައިގަތެވެ. އެތައް ފަހަރެއްގެ މަތިން ޖަލުގައި ހައްޔަރުކުރިއެވެ. ހިތްވަރު އެލުވައެއް ނުލައްވައެވެ. އުންމީދު އާކުރައްވަމުން ވަޑައިގެންނެވީ ކުރިއަށެވެ. ނަޝީދުވެސް ފުރަތަމަ ފާހަގަކުރެވުނީ ސިޔާސީ އެކްޓިވިސްޓެއްގެ ގޮތުގައެވެ. އެއަށްފަހު ސިޔާސީ ކުށްވެރިއެއްގެ ގޮތުގައެވެ. އޭގެ ފަހުން ޤައުމުގެ ރައީސްގެ ގޮތުގައެވެ.\nމަންޑޭލާގެ ސިޔާސީ ފެށިގެން އައީ އެފްރިކާގެ ފޯޓް ހެއާ ޔުނިވާސިޓީގައި ތައުލީމް ހާސިލްކުރައްވަމުން ގެންދެވި ދުވަސްވަރު، 1940 ގައެވެ. މަންޑޭލާއާއި އޮލިވާ ތަމްބޯ (ފަހުން އޭއެންސީގެ ލީޑަރުގެ މަގާމު ފުރުއްވި) އާ ބައްދަލުވީ އެދުވަސްވަރު ޔުނިވާސިޓީންނެވެ. މަންޑޭލާ އާއި ތަމްބޯ، ސިޔާސީ އެކްޓިވިސްޓުންގެ ގޮތުގައި ފާހަގަ ކުރެވުނެވެ. އެކަމާހުރެ ޔުނިވާސިޓީން ތަފާތު ހުރަސްތައް ކުރިމަތި ކުރިއެވެ. ޕްރޮފެޝަނެއްގެ ގޮތުގައި މަންޑޭލާ އިޚްތިޔާރުކުރެއްވީ ޤާނޫނީ ވަކީލު ކަމެވެ. އެ މަސައްކަތް ޚާއްސަގޮތެއްގައި ކުރެއްވީ ކަޅު ނަސްލުގެ މީހުންނަށް އަމާޒު ކުރައްވައެވެ. ޤާނޫނީ ވަކީލެއްގެ ގޮތުންނާއި ސިޔާސީ އެކްޓިވިސްޓެއްގެ ގޮތުގައި މަންޑޭލާގެ ހަރަކާތްތައް ސަރުކާރާ ދެކޮޅަށް ކުރިއަށް ގެންދެވިއެވެ. ސަރުކާރާ ދެކޮޅަށް ކުރި މަސައްކަތް އެންމެ ހޫނުވެގެން ދިޔައީ 1950 ގެ އަހަރުތަކުގައެވެ. ސަރުކާރާ ދެކޮޅަށް ކުރި އިހްތިޖާޖުތައް ހަމަނުޖެހުންތަކަކަށް ބަދަލުވިއެވެ. ސަރުކާރު ސިފައިން ހަތިޔާރާއެކު ރައްޔިތުންނާ ކުރިމަތިލުމުން ރައްދުގައި ހަމަލާ ބަދަލުކުރިއެވެ... ހަމަނުޖެހުންތައް ރާވާ ހިންގި ކަމުގެ ތުހުމަތުގައި، 1956 ޑިސެމްބަރު5ގައި މަންޑޭލާ ހައްޔަރުކުރިއެވެ. އަދި ޤައުމަށް ޚިޔާނާތްތެރިވުމުގެ ދައުވާ އުފުލިއެވެ. މައްސަލައިގެ ޝަރީޢަތް6އަހަރަށް ދިގުދެމިގެން ދިޔައެވެ. މި މުއްދަތުގެ ތެރޭގައި މަންޑޭލާ ނިސްބަތްވި ސިޔާސީޕާޓީ އޭއެންސީ އަކީ ޓެރަރިސްޓް ޖަމާއަތެއްގެ ގޮތުގައި ކަނޑައަޅާ އުވާލިއެވެ. އޭރު މަންޑޭލާގެ ގާތް ރަހްމަތްތެރިޔާ އޮލިވާ ތަމްބޯ ހުންނެވީ އަމިއްލައަށް އަރުވާލެވިގެން އިނގިރޭސިވިލާތުގައެވެ. 1961 އޮކްޓޯބަރ 29 ގައި، މަންޑޭލާގެ ކުށެއް ނެތް ކަމަށް ކޯޓުން ކަނޑައެޅިއެވެ. އެހެންކަމާއެކު ގައުމުން ބޭރަށް ދަތުރު ކުރެއްވިއެވެ. ތަފާތު އެކި ގައުމުތަކަށް ވަޑައިގަތެވެ. އެގައުމުތަކުގެ ނޫސްވެރިންނާ ބައްދަލުކުރައްވާ ދެކުނު އެފްރިކާގެ ސިޔާސީ މަސްރަހާ ގުޅޭގޮތުންނާއި މަންޑޭލާގެ މަސައްކަތްޕުޅާ ގުޅޭގޮތުން މައުލޫމާތު ދެއްވިއެވެ. އިނގިރޭސިވިލާތަށް ވަޑައިގަތް ތަމްބޯ އާވެސް ބައްދަލުކުރެއްވިއެވެ.\nނަޝީދުގެ މަދަރުސީ ދުވަސްވަރަށް ބަލާއިރު، ހަމަހަމަކަމަށް ލޯބިކުރައްވައި އިސްނަގައިގެން ކަންކަމުގައި އަމަލީ ގޮތުން ބައިވެރިވާ ދަރިވަރެއްގެ ގޮތުގައި ފާހަގަކުރެވުނެވެ. ތައުލީމީ ޙަޔާތް ނިންމަވައިލެއްވީ 1989 ވަނަ އަހަރުއެވެ. މެރިޓައިމް ސްޓަޑީސް އިން ބެޗްލަރ އޮފް އާޓްސް ހާސިލް ކުރެއްވުމަށްފަހު އެވެ. ނަޝީދުގެ ސިޔާސީ މަސައްކަތްޕުޅުގެ ފެށުމަކީ ނޫސްވެރިކަމެވެ. 1990 ޖެނުއަރީ 24 ހުން ފެށިގެން "ސަންގު" ގެ ނަމުގައި ނެރެންފެށި މަޖައްލާގެ އިސް ބޭފުޅެއްގެ ގޮތުގައި މަސައްކަތް ކުރައްވަން ފެއްޓެވިއެވެ. ތަފާތު ލިޔުންތައް ލިޔުއްވައި ޝާއިއުކުރެއްވިއެވެ. ސަރުކާރު ނުރުހޭގޮތަށް ޚަބަރާއި މައުލޫމާތު ފަތުރާތީ "ރައްޔިތުންގެ މެދުގައި ފިތުނަ ފަސާދަ އުފައްދަން މަސައްކަތް ކުރާތީ" ކަމަށްބުނެ، އެ މަޖައްލާ އުވާލިއެވެ. 1990 މެއި 22 ގައި ސަރުކާރުން ސަންގު އުވާލުމާ ގުޅިގެން އެކަން ބައިނަލްއަގްވާމީ ފަރާތްތަކުގެ ސަމާލުކަމަށް ގެންނެވުމަށް ނަޝީދު މަސައްކަތް ކުރެއްވިއެވެ. ސަންގާމެދު ދިވެހި ސަރުކާރުން އެޅި ފިޔަވަޅަކީ ނޫސްވެރިކަމުގެ މިނިވަންކަމުގެ އިމުން ބޭރުން އެޅި ފިޔަވަޅެއް ކަމަށްބުނެ، ސަންގު އުވާލި ވާހަކަ ސްރީލަންކާގެ ދައައިލެންޑް ނޫހުގައި ޝާއިއުކުރިއެވެ. މިކަމާ ގުޅިގެން ނަޝީދު ގޭގައި ބަންދުކުރިއެވެ. ގޭގެ ބަންދުގައި ބަހައްޓާފައިހުރިއިރު އެގެ ހިމެނޭ ސަރަހައްދުގައި ކުލަ ހެދުމުގައި ސިފައިން ފޯރިމަރަމުން ގެންދިޔައެވެ. ކަންވެދިޔަ ގޮތުގެ ޚަބަރު އިވުނު އެތައް ނޫސްވެރިންނެއް ނަޝީދުއާ އިންޓަވިއުކުރާން އެގެއަށް ޒިޔާރަތްކުރިއެވެ. އެމީހުންގެ ތެރޭގައި ބީބީސީ ގެ ކްރިސް މޮރިސް އާއި އޮސްޓްރޭލިޔާއާއި އިންޑިޔާގެ ނޫސްވެރިން ހިމެނުނެވެ. ބަންދުކޮށްފައި ހުރި ސަބަބާ ގުޅޭގޮތުން ނަޝީދު، ނޫސްވެރިންނަށް މައުލޫމާތު ދެއްވިއެވެ. ގޭގައި ބަންދުކޮށްފައި އެ ހުރީ އިންތިޚާބުގައި މަކަރު ހަދައި އޮޅުވާލިކަމުގެ ވާހަކަ ހާމަކޮށް ލިޔުނު ލިޔުމެއްގެ ނަތީޖާއެއްގެ ގޮތުންކަމަށާއި މަޖައްލާ އުވާލުމުގެވެސް މައިގަނޑު ސަބަބަކީ އެއީ ކަމަށާއި އެވާހަކަ ދެއްކުންވެސްވީ އިތުރު މައްސަލައަކަށް ކަމަށް ނޫސްވެރިން ގާތު ވިދާޅުވިއެވެ.\nމަންޑޭލާ، ގައުމުން ބޭރުގައި އުޅުއްވުމަށްފަހު އެނބުރި ވަޑައިގަތުމާއެކު، 1962 އޮގަސްޓް5ގައި ހައްޔަރުކުރިއެވެ. ގިނަ ދައުވާތަކެއް އުފުލިއެވެ. އޭގެތެރޭގައި ސަރުކާރާ ދެކޮޅުވެރި ހަރަކާތްތައް ހިންގަން ހިތްވަރު ދިނުމާއި ހުއްދަ ހޯދުމަކާ ނުލައި ގައުމުން ބޭރަށް ދިއުމާއި، ބާރުގެ ބޭނުންކޮށްގެން ސަރުކާރު ވައްޓާލަން މަސައްކަތްކުރުމުގެ ދައުވާ އާއި ޓެރަރިޒަމްގެ ދައުވާ ހިމެނުނެވެ. ޖަލުގައި ހައްޔަރުކޮށްފައި ބަހައްޓައިގެން ހިންގި ޝަރީޢަތްތަކަށްފަހު 1964 ޖޫން 12 ގައި އުމުރަށް ޖަލަށްލާން މަންޑޭލާގެ މައްޗަށް ހުކުމްކުރިއެވެ. ޖުމްލަ 27 އަހަރު ޖަލުގައި ހޭދަކުރެއްވިއެވެ. އޭގެތެރެއިން 18 އަހަރު ހޭދަކުރެއްވީ އެކަހެރިކޮށް އޮންނަ ރަށެއް ކަމަށްވާ، ރޮބެން އައިލެންޑްގައި ހުރި ޖަލެއްގައެވެ. މަންޑޭލާ ބަހައްޓާފައިހުރި ގޮޅީގެ ބޮޑު މިނަކީ 8 ފޫޓް7ފޫޓެވެ. ޖަލުގައި ހޭދަވި ގިނަ ދުވަސްތަކުގައި މަންޑޭލާ ލައްވާ ތަފާތު މަސައްކަތް ކުރުވިއެވެ. އެންމެ އާންމު ގޮތެއްގައި ކުރުވި މަސައްކަތަކީ ގާތެޅުމެވެ. ޖަލުގައި ހޭދަކުރެއްވި ގިނަ ދުވަސްތަކުގައި ތަފާތު ސިއްހީ މައްސަލަތައް ކުރިމަތިވިއެވެ. ގަދަ ހޫނުގެ ސަބަބުން ލޯފުޅަށް ގެއްލުންތަކެއް ލިބުނެވެ. ޖަލުގައި ހޭދަކުރައްވަން ޖެހުނު ދުވަސްތަކުގެ ސަބަބުން މަންޑޭލާގެ ޒުވާން އުމުރު ބޭކާރުވިއެވެ. އާއިލީ ދިރިއުޅުން ބަރުބާދުވިއެވެ. ކައިވެނި ރޫޅުނެވެ. ދަރިންނާ އެކު އޮތް ގުޅުން ކުޑަވިއެވެ.\nއަނެއްކާވެސް ނަޝީދުގެ ވާހަކައެވެ. 1990 ވަނަ އަހަރުގެ ނޮވެމްބަރު މަހުގެތެރެއެވެ. ނަޝީދު އަވަހާރަލައްޕަވާފައި އޮންނަވަނިކޮށް، ފަތިހުގެ ވަގުތެއްގައި ސިފައިންގެ ފައުޖެއް ވަދެ ހައްޔަރުކުރިއެވެ. ދޫނިދޫ ޖަލުގައި އެކަހެރިކޮށް، ހައްޔަރުކުރިއެވެ. ހައްޔަރުކޮށްފައި ބެހެއްޓި މުއްދަތު 18 މަސްދުވަހަށް ދިގުދެމިގެންދިޔައިރު ގިނަ ދުވަސްތަކެއް ވާންދެން ބަހައްޓާފައިހުރީ ކުޑަގޮޅީގައެވެ. ޓިނުން ހަދާފައިހުރި އެގޮޅީގެ ފުޅާމިނަކީ4ފޫޓެވެ. ދިގުމިނުގައި6ފޫޓެވެ. އުސްމިނުގައިވެސް6ފޫޓެވެ. އެގޮޅީގައި ބަހައްޓާފައިހުރިއިރު، ފެންވެރުމުގެ ފުރުސަތު ދިނީ ހަފްތާއަކު އެއް ފަހަރުއެވެ. ބުޔުމަށާއި ގައިން ތާހިރުވުމަށާއި ވުޟޫކުރުމަށް ކޮންމެ ރެޔަކާއި ދުވާލަކަށް ދިނީ އެއް ލީޓަރުގެ ފެން ހަމެކެވެ. ހައްޔަރުކޮށްފައި ބެހެއްޓި ދިގު މުއްދަތުގައި އެކި ފަހަރު މަތިން ތަފާތު ތުހުމަތުތަކުގައި ތަހްގީގް ހިންގިއެވެ. ސިފައިންގެ ބޭކަލުން ކުރިއަށް ގެންދެވި މިތަހްގީގްގައި، ދައުލަތާ އިދިކޮޅު އެތައް އަމަލެއް ހިންގިކަމުގެ ތުހުމަތު ނަޝީދުގެ މައްޗަށް ކުރިއެވެ. އޭގެ ތެރޭގައި ދައުލަތާ އިދިކޮޅު ލިޔުންތަކާއި ލުއިފޮތް ބަހައި އޭގެ ޒަރިއްޔާއިން ހަމަނުޖެހުން އުފެއްދުމަށް ހިތްވަރުދިނުމާއި، ދައުލަތާ އިދިކޮޅު ޓެރަރިސްޓު އަމަލާބެހޭ މައުލޫމާތު ސިއްރުކުރުން ހިމެނެއެވެ. ތަހްގީގު ކުރިއަށް ގެންދިޔަ ސިފައިން ބޭނުންވާގޮތަށް ނަޝީދުގެ ފަރާތްޕުޅުން މައުލޫމާތު ނުލިބޭކަމަށް އެމީހުންނަށް ގަބޫލުކުރެވުމުން ތަފާތު އަނިޔާ ދިނެވެ. ކުޑަގޮޅީގައި ބެހެއްޓުމުގައި ކަސްތޮޅު އެޅުވިއެވެ. ހަފްތާއެއް ވަންދެން، ނިދިން މަހްރޫމްކުރިއެވެ. އެރޭތަކުގައި ނިދިޔަދިނީ ރެއަކު ދިހަމިނެޓު ނުވަތަ ފަނަރަ މިނެޓަށެވެ. ހުރިހާ ބޭނުމަކަށް ރެޔަކާއި ދުވާލަކަށް ދިނީ ބައިލީޓަރުގެ ފެނެވެ. ކާނާއަށް ފުޅިތޮއްޓާއި ބޭރަށް ހިންގުން ޖެހޭފަދަ ބޭސް އެޅިއެވެ. 12 ދުވަސް ވަންދެން ޗޭނުޖަހާއިފައި، އަވިދޭނަމަ، އަވިދޭނެގޮތަށް އަދި ވާރޭ ވެހޭނަމަ، ވާރޭވެހޭނެގޮތަށް ގޮނޑިއެއްގައި ބޭންދިއެވެ. އަދި އިތުރު 14 ދުވަސްވާންދެން ކަރަންޓު ޖަނަރޭޓަރެއްގައި ބަނދެފައި ބެހެއްޓިއެވެ. އެކަހެރި ބަންދުގައި 18 މަސްދުވަހު ގެންގުޅުމަށްފަހު، އަވަސް ނިޔާ އިއްވާ ކޯޓަށް 1992 އެޕްރީލް 8 ގައި ހާޒިރުކޮށް ހުކުމްކުރިއެވެ.3އަހަރާއި6މަސް ދުވަހުގެ މުއްދަތަށް ޖަލަށް ލުމަށެވެ. ހުކުމް ތަންފީޒުކުރުމުގެ ގޮތުން ގާމާދޫ ޖަލުގައި ހައްޔަރުކުރިއެވެ... މީގެ އިތުރުންވެސް ތަފާތު އެތައް ފަހަރެއްގެ މަތިން ނަޝީދު ހައްޔަރުކޮށް ތަފާތު އަނިޔާއާއި އަދަބު ދިނެވެ. އެފަދަ ކޮންމެ ފަހަރަކުމެ ހައްޔަރުކުރަނީ ޤާނޫނުއަސާސީން ލިބިދީފައިހުރި ހައްގުތަކުގެ ބޭނުން ކުރެއްވުމަށް މަސައްކަތް ކުރެއްވުމުންނެވެ. 2001 ވަނަ އަހަރު، ރައްޔިތުންގެ މަޖިލީހުގެ މާލޭ މެންބަރެއްގެ ގޮތުގައި ނަޝީދު ހުންނަވަނިކޮށްވެސް އެއްވެސް ތާކުންތާކު ނުޖެހޭ ތުހުމަތެއްކޮށް ހައްޔަރުކުރިއެވެ. ޝަރީޢަތް ހިންގައި އަރުވާލަން ހުކުމްކުރިއެވެ. މަޖިލީހުގެ މެންބަރުކަން ނިގުޅައިގަތެވެ... ދިވެހި ސަރުކާރުގެ ދުއްތުރާތަކާ ހުރެ، 2003 ސެޕްޓެމްބަރު 23 ހުން ފެށިގެން 2005 އެޕްރީލް 30 އާ ހަމައަށް ނަޝީދު އުޅުއްވީ ރާއްޖޭން ބޭރުގައެވެ. ފުރަތަމަ ސްރީލަންކާގައެވެ. އެއަށްފަހު އިނގިރޭސިވިލާތުގައެވެ. އެދުވަސްވަރު ކުރެއްވި އެންމެ މުހިންމު ކަމަކީ ދިވެހި ރައްޔިތުންގެ ޑިމޮކްރެޓިކް ޕާޓީ އުފެއްދެވުމެވެ. ރާއްޖޭގައި ހިންގަމުން ގެންދިޔަ އަނިޔާވެރިކަމާއި، ވެރިކަން ހިނގަމުން އައި ޚުދުމުޚްތާރުކަން ދުނިޔެއަށް ހާމަކުރެއްވުމެވެ. އެ ނިޒާމު ބަދަލުކޮށް، ޑިމޮކްރެޓިކް ހަމަތައް ރާއްޖޭގައި ގާއިމްކުރުމަށް ބާރުއެޅުއްވުމެވެ.\nމަންޑޭލާ، ޖަލުން މިނިވަންވީ 1990 ވަނަ އަހަރު އެވެ. ޖަލުގައި ހޭދަކުރެއްވި ދުވަސްތަކުގައިވެސް އަދި ޖަލުން މިނިވަންވުމަށްފަހުގައިވެސް މަންޑޭލާ ކުރައްވަމުން ގެންދެވި މަސައްކަތް ހުއްޓައެއް ނުލައްވައެވެ. އިންސާނީ ހައްގުތައް ދިފާއުކުރައްވާ އަޑުއުފުއްލެވިއެވެ. ނަސްލީ ތަފާތުކުރުން ނައްތާލުމަށް ބާރުއެޅުއްވިއެވެ. ހަމަހަމަކަމާއި މިނިވަންކަން ގާއިމްކުރުމަށް ބުރަކޮށް މަސައްކަތް ކުރެއްވިއެވެ. ޖަލުން މިނިވަންވުމަށްފަހުވެސް މަންޑޭލާ ނުކުރެއްވި ކަމަކީ ޖަލުގައި ދުވަސްތައް ހޭދަކުރެއްވި ގޮތުގެ ވާހަކަ އާންމުކޮށް ނުދެއްކެވުމެވެ. އެވާހަކަ އަހާ ނޫސްވެރިންގެ ސުވާލުތަކަށް ޖަވާބު ދެއްވުމުގައިވެސް ހިކުމަތްތެރިކަމާއެކު އިސްކުރައްވަނީ ރައްޔިތުންގެ ވާހަކަ އެވެ. ހަމަނުޖެހުންތަކުގެ ސަބަބުން ރައްޔިތުންނަށް ލިބެމުންދިޔަ އަނިޔާތަކުގެ ވާހަކައެވެ. ޖަލުގެ ތަޖުރިބާއަކީވެސް ދިރިއުޅުމުގެ ކާމިޔާބީއެއް ކަމަށް މަންޑޭލާ ބެއްލެވިއެވެ. އެދުވަސްތައް އޭނާ ސިފަކުރެއްވީ "ކަންކަމާމެދު ވިސްނާ ފިކުރުކުރަން ގިނަ ވަގުތުތަކެއް ލިބިގެންދިޔަ ދުވަސްތަކެއް"ގެ ގޮތުގައެވެ.\nނަޝީދު، އަށާރަ ވަރަކަށް މަސްދުވަސް ވަންދެން އަމިއްލައަށް އަރުވާލެއްވިގެން ހުންނެވުމަށްފަހު ރާއްޖެ ވަޑައިގަތް ސިޔާސީ ހަރަކާތްތައް ފެއްޓެވިއެވެ. ސިޔާސީ ޕާޓީ ނިޒާމަށް ޖާގަ ހޯއްދެވުމުގެ މަސައްކަތެވެ. ސުލްހަވެރި ސިޔާސީ ހަރަކާތް ހިންގެވުމުގެ މަސައްކަތެވެ. ސަރުކާރުން ހުއްދަ ނެންގެވުމަކާ ނުލައި އާންމު ތަންތާންގައި ސިޔާސީ ވާހަކަ ދައްކަވަން ފެއްޓެވިއެވެ. މިގޮތުން ފުރަތަމަފަހަރަށް އެފަދަ ބައްދަލުވުމެއް ބޭއްވީ 2005 މެއި6ގައެވެ. އެފަދަ ވާހަކަ ތަކުގައި ނަޝީދަށް ކުރިމަތިވެވަޑައިގެންނެވި ދަތި އުނދަގޫ ދުވަސްތަކުގެ ވާހަކަ އާއި ކުރި އަނިޔާގެ ވާހަކަ އެއް ނުދައްކަވައެވެ. ހައްތާވެސް ވިދާޅުވަނީ ރާއްޖެއަށް ލިބޭ އާމްދަނީއާ ބަލާއިރު، ރައްޔިތުންނަށް ކުރާ މަންފާ ކުޑަކަމަށެވެ. މަދަރުސާ ކުދިންނަށް ފޮތް ފަންސުރު ހިލޭ ލިބެންޖެހޭނެކަމަށާއި ހުރިހާ ރައްޔިތުންނަށްވެސް ހަމަހަމަ ކަމާއެކު ހިލޭ ބޭސްފަރުވާ ކުރެވެންޖެހޭނެ ކަމަށެވެ. ޤާނޫނުއަސާސީން ރައްޔިތުންނަށް ލިބިދޭ ހައްގުތަކުގެ ބޭނުން ރައްޔިތުންނަށް ހިފެންޖެހޭނެ ކަމަށާއި ބާރުގެ ބޭނުންކޮށްގެން ސަރުކާރާ އިދިކޮޅު ޚިޔާލުގެ މީހުން ހުއްޓުވަން މަސައްކަތްކޮށްގެން ނުވާނެ ކަމަށެވެ. ތިން ބާރު ވަކިވާންޖެހޭ ކަމަށާއި، އަދި އެކަކަށް އެހާ ގިނަ ދުވަހު ވެރިކަމުގައި ހުރެވިގެން ނުވާނެ ކަމަށާއި އެއީ ބައިނަލްއަގްވާމީ ދުނިޔެ ގަބޫލުކުރާ ކަމެއް ނޫންކަމަށެވެ. މިފަދަ ވާހަކަތަކާ ގުޅިގެންނާ ނަޝީދު ހިންގެވި ސުލްހަވެރި ސިޔާސީ ހަރަކާތްތަކާ ގުޅިގެން އަނެއްކާވެސް ހައްޔަރު ކުރިއެވެ. 2005 އޮގަސްޓް 12 ވަނަ ދުވަހު ހައްޔަރުކޮށް، ދައުލަތާ އިދިކޮޅު އަމަލެއް ކުރަން އުޅުމުގެ ކުށުގެ ދަޢުވާއާއި ޓެރަރިޒަމްގެ ދައުވާ އުފުލިއެވެ. ޝަރީޢަތް ދިގުދެމިގެން ދިޔަ އެވެ. އޭގެ ތެރެއިން 80 ދުވަސް ވަންދެން ބަހައްޓާފައިހުރީ ދޫނިދޫ ޖަލުގައެވެ. އަދި 324 ދުވަސް ވަންދެން ގޭގެބަންދުގައި ބަހައްޓާފައި ހުއްޓެވެ. ގޭބަންދުން ދޫކޮށްލީ 2006 ސެޕްޓެމްބަރު 21 ގައެވެ.\nދެކުނު އެފްރިކާ ސަރުކާރުން ކުރަމުން ދިޔަ ދުއްތުރާތަކުގެ މައްޗަށް މަންޑޭލާ ކާމިޔާބު ހޯއްދެވީ އެގައުމުގައި ބޭއްވި ފުރަތަމަ މިނިވަން ޑިމޮކްރެޓިކް އިންތިޚާބް ކާމިޔާބު ކުރައްވައިގެންނެވެ. 1994 މެއި 10 ގައި ރައީސްކަމާ ހަވާލުވެވަޑައިގަތް ނަމަވެސް، އަދި މަންޑޭލާއާމެދު އަނިޔާވެރި އެތައް އަމަލުތަކެއް ހިންގާފައި ވީނަމަވެސް ބަދަލު ހިފުމުގެ ރޫހު އެއްވެސް ވަރަކަށް ނުގެންގުޅުއްވައެވެ. އިސްކުރެއްވީ ޤައުމީ މަސްލަހަތެވެ. މަންޑޭލާގެ އެންމެ ފާހަގަކުރެވޭ މަސައްކަތަކީ ނަސްލީ ތަފާތުކުރުންތަކުގެ ސަބަބުން ބައިބައިވެފައިއޮތް ދެކުނު އެފްރިކާ އެއްބައިވަންތަ ކުރެއްވުމަށް ކުރެއްވި ބުރަ މަސައްކަތެވެ. މިގޮތުން ހަމުގެ ކުލައަކަށް، ނަސްލަކަށް ބެލުމެއް ނެތި، ގާބިލް ބޭފުޅުންނަށް ކެބިނެޓްގެ މަގާމުތައް ދެއްވިއެވެ. އަދި ކުރީގެ ސަރުކާރުގެ އިސްވެރިންނާ އަމިއްލަފުޅަށް ބައްދަލުކުރައްވާ އެބޭފުޅުންނަށް މައާފް ދެއްވަވާ، އެއްބައިވަންތަ އެފްރިކާއަކަށް މަސައްކަތްކުރުމަށް އެދިވަޑައިގަތެވެ. މަންޑޭލާ ވިދާޅުވީ "ކެރޭ މީހުންނަކީ ސުލްހައަށްޓަކައި މައާފްކުރުމަށް ފަސްނުޖެހޭ މީހުން" ކަމަށެވެ.\nރާއްޖޭގައި ފުރަތަމަ ފަހަރަށް މިނިވަން ޑިމޮކްރެޓިކް އިންތިޚާބެއް ބޭއްވީ 2008 އޮކްޓޯބަރު ގައެވެ. އެ އިންތިޚާބުގައި ވާދަކުރައްވާނޭކަން އިއުލާން ކުރައްވައި ކެމްޕޭން ކުރައްވަމުންދިޔައިރުވެސް ނަޝީދުގެ މައްޗަށް 2005 ގައި ދައުލަތުން ކުރި ދެދައުވާގެ މައްސަލަ ކޯޓުގައި އޮތެވެ. ޝަރީއަތް އޮތީ މެދުކެނޑިފައެވެ. ސަރުކާރުން، އެދެ ޝަރީޢަތް ކުރިއަށް ނުގެންދިޔުމަށް ނިންމައި، ދެދައުވާ އަނބުރާ ގެންދިޔައީ 2008 ސެޕްޓެމްބަރު3ގައެވެ. 2008 އޮކްޓޯބަރު 28 ގައި އޮތް ރިޔާސީ އިންތިޚާބު ނަޝީދު ކާމިޔާބު ކުރެއްވިއެވެ. އިންތިޚާބުގައި ނަޝީދާ ވާދަކުރެއްވީ ދިގު މުއްދަތެއް ވަންދެން ވެރިކަމުގައި ހުންނެވި މައުމޫން އަބްދުލްޤައްޔޫމެވެ. ނަޝީދަށް ލިބިވަޑައިގަތް އަނިޔާއާއި ނަޝީދުގެ މައްޗަށް ހިންގި ޝަރީޢަތްތަކާއި ދިން އަދަބު ތަކުގެ މުގުލުގައި ހުންނެވީ މައުމޫނެވެ. އެހެންނަމަވެސް އިންތިޚާބް ކާމިޔާބް ކުރެއްވުމަށްފަހު ނަޝީދު ވިދާޅުވީ، ކާމިޔާބްގައި ހިތްތިރިކުރުމަށެވެ. މައުމޫނާއެކު ނޫސްވެރިންނާ ބައްދަލުކުރައްވަނިކޮށް، ނޫސްވެރިޔަކު ނަޝީދަށް އަމާޒުކުރި ސުވާލެއްގައި، މައުމޫން ސަރުކާރުން ލިބިފައިވާ އަނިޔާއަށް ބަދަލު ހިފަން ބޭނުންވާ ބަޔަކު އެބަ ތިބި ކަމަށާއި ޚާއްސަގޮތެއްގައި އެމީހުންނަކީ އެމްޑީޕީގެ އެކްޓިވިސްޓުން ކަމަށާއި އެފަދަ މީހުންނަށް ދެއްވަން އޮތް މެސެޖަކީ ކޮބައިތޯ ދެންނެވުމުން ނަޝީދު ވިދާޅުވީ "އަޅުގަނޑު އެމްޑީޕީގެ އެންމެ މެންބަރުންނަށްވެސް އަދި ރާއްޖޭގެ ރައްޔިތުންގެ ކިބައިންވެސް އެދެނީ އަޅުގަނޑުމެން ކުރިއަށް ދާންވީއޭ. އަޅުގަނޑުމެން ކުރަމުން މިއަންނަ މަސައްކަތަކީ އަޅުގަނޑުމެންގެ މުސްތަގުބަލަށްޓަކައި ދަރީންނާއި ދަރީންގެ ދަރީންގެ މުސްތަގުބަލަށްޓަކައި ކުރަމުން އަންނަ ކަމެއް. އަޅުގަނޑުމެން ފަހަތައް އެނބުރި ބަލައި އެބުރަހެލި ކަމުގައި އުޅެގެނެއް އަޅުގަނޑުމެން މި އުންމީދުކުރާ އަނެއް ދިވެހިރާއްޖެއެއް ނުލިބޭނެ. އަޅުގަނޑު ރާއްޖޭގެ އެންމެ ރައްޔިތުންގެ ކިބައިން އެދެނީ ރައްޔިތެއްގެ ހިތުގައި މިވެރިކަމާ ގުޅޭގޮތުން ހިތްހަމަނުޖެހުމެއް ނުރުހުމެއް އޮތްކަމުގައި ވިޔަސްވެސް ގައުމަށްޓަކައި ޑިމޮކްރަސީއަށްޓަކާ އެކަން ދޫކޮށްލައްވާށޭ." އެވެ... ނަޝީދު އެކުލަވައިލެއްވީ ޤައުމީ އެއްބައިވަންތަކަމުގެ ސަރުކާރެކެވެ. އެކި ޕާޓީތަކަށް ނިސްބަތްވި ބޭފުޅުން ނަޝީދުގެ ކެބިނެޓްގައި ހިމެނިވަޑައިގަތެވެ. އޭގެތެރޭގައި އެމްޑީޕީއާއި ނަޝީދުގެ ސިޔާސީ ހަރަކާތް ހުއްޓުވާލަން މަސައްކަތްކުރެއްވި ބޭފުޅުންވެސް ހިމެނިވަޑައިގަތެވެ.\nވެރިކަމުގެ ފުރަތަމަ ދައުރަށްފަހު އިތުރަށް ވެރިކަމުގައި ހުންނެވުމުގެ ޚިޔާލު މަންޑޭލާ ނުގެންގުޅުއްވައެވެ. ރައީސްކަމުގެ މަގާމު ފުރުއްވީ 1999 މާޗް 19 އާ ހަމައަށެވެ. މަންޑޭލާ، ސިޔާސީ ދާއިރާއާ ދުރަށް ވަޑައިގަތްއިރު، އޭނާގެ ޚިދުމަތް ދެކުނު އެފްރިކާގެ އިތުރުން، މުޅި ދުނިޔޭން އަގުވަޒަންކުރިއެވެ.\nވެރިކަމުގެ ދައުރު ފުރިހަމަ ކުރެއްވޭގޮތެއް ނަޝީދަކަށް ނުވިއެވެ. ސިޔާސީ އިދިކޮޅު ފަރާތްތަކާއި ފުލުހުންނާއި ސިފައިން ގުޅިގެން ހިންގި ބަޣާވާތުގެ ސަބަބުން މަޖްބޫރުވެވަޑައިތީ މަގާމުން އިސްތިއުފާ ދެއްވުމަށެވެ. 2012 ފެބްރުއަރީ7ގައި އިސްތިއުފާ ދެއްވީ ގައުމުގައި ހަމަނުޖެހުމާއި ލޭއޮހޮރުވުން ހިންގަވަން ބޭނުން ނުވާތީއެވެ. ގައުމީ މަސްލަހަތު އިސްކުރައްވާފައެވެ. 2013 ގެ ރިޔާސީ އިންތިޚާބްގައި މުޅި ދުނިޔެއަށް ދައްކުވައިދިން ހަގީގަތަކީ ރާއްޖޭގެ އެންމެ ގިނަބަޔަކު ތާއީދުކުރާ ލީޑަރަކީ ނަޝީދު ކަމެވެ. ސިޔާސީގޮތުން ނަޝީދުއާ ދެކޮޅުވެރި ފަރާތްތައް ބޭނުންވި ގޮތަށް، ބޭނުންވި ތާރީޚްގައި އިންތިޚާބް ބާއްވާ އިދިކޮޅު ފަރާތްތަކުން ކާމިޔާބް ކުރުމުންވެސް ނަޝީދު ދެއްކެވީ ރިވެތި މިސާލެކެވެ.\nރައީސް ނެލްސަން މަންޑޭލާ އާއި ރައީސް މުޙައްމަދު ނަޝީދުގެ ޙަޔާތްޕުޅުގައި ހުރި އެންމެބޮޑު އެއްގޮތް ކަމަކީ ކިތަންމެ އަނިޔާއެއް ލިބުނު ނަމަވެސް، ބަދަލު ހިއްޕަވަން ބޭނުން ނުވުމެވެ. ނާކާމިޔާބާ ކުރިމަތިވަޑައިގަތުމުންވެސް ހިތްވަރާއެކު ކުރިއަށް ވަޑައިގަތުމެވެ. މަންޑޭލާ، ދިރިތިބީންނަށް އެތައް ފިލާވަޅުތަކެއް ދެއްކެވުމަށްފަހު، 2013 ޑިސެމްބަރު5ގައި މިދުނިޔެއާ އަލްވަދާއު ވިދާޅުވެއްޖެއެވެ. ނަޝީދު، މާތްﷲގެ ހެޔޮ ރަހްމަތްފުޅާއެކު އަދިވެސް ދުނިޔޭގައި އެބަ ހުންނެވި އެވެ. އެތައް ދިވެހި ރައްޔިތުންނެއްގެ ލޯތްބާއި އިޙްތިރާމް ހޯއްދަވައިގެންނެވެ. އެ ރައްޔިތުންގެ އުންމީދު އަދިވެސް ގުޅިފައިވަނީ ނަޝީދުއާއެވެ.\nLabels: Mandela, Raees Nasheed\nAnonymous 11 December, 2013 11:48\nWell when mandela succeeded with reconciliation and his presidency Nasheed failed to sustain the presidency due to lack of strategy and planning .\nAnonymous 11 December, 2013 13:38\nvery informative article... i salute to you...:)


Havaru Women's Handball Tournament 2021 Gai Baiverivumuge Furusathu Mulhi Raajje Ah Hulhuvaalaifi - AO News\nހަވަރު ވިމަންސް ހޭންޑްބޯލް ޓޯނަމެންޓް 2021 ގައި ބައިވެރިވުމުގެ ފުރުސަތު މުޅި ރާއްޖެއަށް ހުޅުވާލައިފި\nގދ. ތިނަދޫގައި ހަވަރު ސްޕޯޓްސް އިން އިންތިޒާމުކޮށްގެން ތިނަދޫ ސްޓޭޑިއަމާއި ގުޅިގެން ބާއްވާ “ހަވަރު ވިމަންސް ހޭންޑްބޯލް ޓޯނަމެންޓް 2021” ގައި ބައިވެރިވުމުގެ ފުރުސަތު މުޅި ދިވެހިރާއްޖެއަށް ހުޅުވާލައިފިއެވެ.\nމިއަދު ހަވަރު ސްޕޯޓްސްގެ ފޭސްބުކް ޕޭޖުގައި އާންމުކޮށްފައިވާ ޕޯސްޓެއްގައި ބުނެފައިވާގޮތުން މި މުބާރާތަށް ރަޖިސްޓްރީވުމުގެ ފުރުސަތު ހުޅުވާލެވިފައި ވަނީ 05 ޖަނަވަރީ އިން 31 ޖަނަވަރީ 2021 ގެ ނިޔަލަށެވެ. ފެބްރުއަރީ މަހުގެ 20 ވަނަ ދުވަހު ފެށޭ މި މުބާރާތް ކުރިއަށް ގެންދިއުމަށް ހަމަޖެހިފައިވަނީ ގދ. ތިނަދޫ އާރު އަވަށު ޓާރފް ދަނޑުގައެވެ.\nމި މުބާރާތާއި ބެހޭގޮތުން އޭއޯ ނިއުސް އަށް މައުލޫމާތު ދެއްވަމުން ހަވަރު ސްޕޯޓްސްގެ ފައުންޑަރ އަދި ނައިބު ރައީސް މުހައްމަދު ޔާސިރު ވިދާޅުވީ ކުރިން އެ ޖަމިއްޔާއިން މި މުބާރާތް ބާއްވަމުން ގެންދިޔައީ ހަމައެކަނި ހުވަދުއަތޮޅުގެ ޓީމުތަކަށް ބައިވެރިވުމުގެ ފުރުސަތު ހުޅުވާލައިގެން ކަމަށާއި ނަމަވެސް މި ފަހަރުގެ މި މުބާރާތުގައި ބައިވެރިވުމުގެ ފުރުސަތު މުޅި ދިވެހިރާއްޖެއަށް ހުޅުވާލާފައި ވާނެ ކަމަށެވެ.\nހަވަރު ސްޕޯޓްސް އިން ކޮންމެ އަހަރަކު ބާއްވަމުން އަންނަ ހޭންޑް ބޯލް މުބާރާތްތަކުގެ ތެރެއިން އެންމެ ފަހުން ބޭއްވުނު މުބާރާތުގައި ޗެމްޕިއަން ޓީމަށް 20،000 ރުފިޔާގެ ފައިސާގެ އިނާނެއް ވަނީ ދީފައެވެ. މިހާރުވެސް ހުވަދު އަތޮޅަށް ހުޅުވާލައިގެން ފުޓްބޯޅަ މުބާރާތެއް ކުރިއަށް ގެންދަމުން އަންނަ ހަވަރު ސްޕޯރޓްސް އަކީ ކުޅިވަރުގެ ދާއިރާގެ އިތުރުން އިޖުތިމާއީ އެހެނިހެން ކަންތައްތަކުގައި ވެސް ގދ. ތިނަދޫގައި އެންމެ އިސް ސަފުގައި ހަރަކާތްތެރިވާ އެއް ޖަމިއްޔާ ކަން ފާހަގަކޮށްލެވެއެވެ.\nމި މުބާރާތުގެ ސްޕޮންސަރުންނާއި ޕާރޓްނަރުން ހޯދުމުގެ މަސައްކަތް މިހާރު ކުރިއަށްގެންދާ ކަމަށާއި ޓީމުތައް ރަޖިސްޓްރީވުމުގެ މުއްދަތު ހަމަވުމުގެ ކުރިން ސްޕޮންސަރުންނާއި ވަނަވަނަށް ހޮވޭ ޓީމުތަކަށް ދޭނެ އިނާމުތައް ވެސް ފައިނަލް ވާނެކަމަށްވެސް ޔާސިރު ވަނީ ވިދާޅުވެފައެވެ.\nހަވަރު ވިމަންސް ހޭންޑްބޯލް ޓޯނަމެންޓް 2021ހަވަރު ސްޕޯޓްސްހޭންޑް ބޯލްރާއްޖެދިވެހިރާއްޖެގދ. އަތޮޅުގދ.ތިނަދޫ


ރާއްޖެ ސަރަޙައްދުގައި ކޮޅިގަނޑެއް، ކުރިއަށް އޮތް 24 ގަޑިއިރު ބާރު ގަދަވާނެ! | | Sangu News\nރާއްޖެ ސަރަޙައްދުގައި ކޮޅިގަނޑެއް، ކުރިއަށް އޮތް 24 ގަޑިއިރު ބާރު ގަދަވާނެ!\n29 އޮކްޓޯބަރ 2019 - 08:43\nރާއްޖެ ސަރަޙައްދުގައި ކޮޅިގަނޑެއް، ކުރިއަށް އިތް 24 ގަޑިއިރު ބާރު ގަދަވާނެ....ފޮޓޯ: ސަންގު\nރާއްޖެ ސަރަޙައްދުގައި ކޮޅިގަނޑެއް އުފެދިފަިއވާ ކަމަށް މުސުމާއި ބެހޭ ޤައުމީ އިދާރާއިން ހާމަކޮށްފިއެވެ.\nއެ އިދާރާއިން ނެރުނު ނޫސްބަޔާނެއްގައި ބުނެފައިވަނީ ރާއްޖެއަށް މިހާރު ކުރަމުންދާ ވިއްސާރައަކީ ސްރީލަންކާއާއި ރާއްޖެއާއި ދެމެދުގައި އުފެދިފައިވާ ކޮޅިގަނޑެއްގެ ސަބަބުން ކުރަމުންދާ ވިއްސާރައެއް ކަމަށެވެ.\n"މި ކޮޅިގަނޑު ކުރިއަށް އޮތް 24 ގަޑިއިރު ތެރޭގައި ބާރުގަދަވެ، ރާއްޖެއާއި ކައިރިން ހުޅަނދުއުތުރުން ދަތުރުކޮށް އަރަބި ކަނޑަށް ޖެހެމުން ދާނެ"\nމި ކޮޅިގަނޑާ ގުޅިގެން ކުރިއަށް އޮތް 24 ގަޑިއިރު ތެރޭގައި ރާއްޖޭގެ ބޮޑުބަޔަކަށް ވިއްސާރަކުރުމާއެކު ގުގުރާނެއެވެ. އަދި އުތުރާއި މެދުތެރޭގައި ބައެއް ރަށްތަކަށް ބޯކޮށް ވާރޭވެހި ވައިދަވާނެ ކަމަށް ލަފާ ކުރެވޭ ކަމަށް މެޓު އޮފީހުން ވަނީ ލަފާކޮށްފައެވެ.\nމެޓު އޮފީހުން ވަނީ މުޅި ރާއްޖެއަށް ވައިޓް އެލާޓު ނެރެފައެވެ. އެލާޓު ނެރެފައިވަނީ މިއަދު މެންދުރު 12:30ން ހަވީރު 4:00 ހަމައަށެވެ.\nކުރިއަށް އޮތް 24 ގަޑިއިރު މެޓު އޮފީހުން ރާއްޖޭގެ މުސުން ލަފާކުރާ ގޮތުގައި އިރާއި އިރުދެކުނުން، ދެކުނުގެ އަތޮޅުކަށް ގަޑިއަކު5މޭލާއި 15 މޭލާ ދެމެދުގެ ބާރު މިނުގައި ވައި ޖެހޭނެ، އެހެންހިސާބުތަކަށް ހުޅަނގުއުތުރާއި އުތުރުން ގަޑިއަކު 10 މޭލާއި 20 މޭލާ ދެމެދުގެ ބާރު މިނުގައި ވައި ޖެހޭނެއެވެ. ވިލާގަނޑުގައި ގަޑިއަކު ގާތްގަނޑަކަށް 40 މޭލުގެ ބާރުމިނަށް ވައިގަދަވުން އެކަށީގެން ވެއެވެ.\nދެކުނުގެ އަތޮޅުތަކުގެ ކަނޑުތައް އާދައިގެވަރަކަށް މަޑުވެފައި ވިލާގަނޑުގައި އާދައިގެ ވަރަކަށް ގަދަ ވާނެ، އެހެންހިސާބުތަކުގެ ކަނޑުތައް އާދައިގެ ވަރަކަށް ގަދަވެފައި ވިލާގަނޑުގައި ގަދަ ވާނެއެވެ. ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުމަކީ އެކަށީގެން ވާ ކަމެއް. އެންމެހާ ފަރާތްތަކުން މޫސުމަށް ސަމާލުވުމަށް މެޓު އޮފީހުން ވަނީ އިލްތިމާސްކޮށްފައެވެ.


Siyam World ah mi sarahahdhuge enme bodu floating water park\nސިޔާމް ވޯލްޑަށް މި ސަރަހައްދުގެ އެންމެ ބޮޑު ފްލޯޓިން ވޯޓާ ޕާކް\nސިޔާމް ވޯލްޑުގައި ހަދާފައިވާ ފްލޯޓިން ސުވިމިން ޓްރެކް -- ފޮޓޯ: ސިޔާމް ވޯލްޑް\nއޮކްޓޫބަރު މަހު ހުޅުވާ "ސިޔާމް ވޯލްޑް" ރިސޯޓުގައި މި ސަރަހައްދުގެ އެންމެ ބޮޑު ފްލޯޓިން ޕާކް ހަދައިފި އެވެ.\nމަޝްހޫރު ވިޔަފާރިވެރިޔާ އަދި ދ. މީދޫ ދާއިރާގެ މެމްބަރު އަހްމަދު ސިޔާމް މުހައްމަދު ނ. އަތޮޅުގައި ތަރައްގީ ކުރަމުން ގެންދާ 490 ކޮޓަރީގެ "ސިޔާމް ވޯލްޑް" ރިސޯޓުގައި ހެދި ފްލޯޓިން ޕާކުގެ ބޮޑު މިނުގައި 2،580 އަކަމީޓަރު ހުރެ އެވެ. މިއީ އިންޑިއާ ކަނޑުގެ އެއްވެސް ގައުމެއްގައި މިހާތަނަށް ހަދާފައިވާ ނުވާވަރުގެ ބޮޑު ފްލޯޓިން ވޯޓާ ޕާކެއް ކަމަށް ސިޔާމް ވޯލްޑް ކުންފުނިން ބުނެ އެވެ.\nމަތިން ބަލާލާއިރު "ސިޔާމް" ގެ ނަން ފެންނަ ގޮތަށް ފަރުމާކޮށްފައިވާ މި ފްލޯޓިން ވޯޓާ ޕާކް ހަދާފައިވަނީ ދުނިޔޭގެ މި ޒާތުގެ މަސައްކަތް ކުރުމުގެ ތަޖުރިބާކާރު ކުންފުންޏެއް ކަމަށްވާ ޖަރުމަނުގެ ވިބިޓް ސްޕޯޓްސް އިންނެވެ.\nސިޔާމް ވޯލްޑް ކުންފުނިން އަވަސް އަށް ބުނި ގޮތުގައި ދުނިޔޭގެ 100 އަށްވުރެ ގިނަ ގައުމުގައި ފްލޯޓިން ވޯޓާ ތީމް ޕާކު ހެދުމުގައި 25 އަހަރުގެ ތަޖުރިބާ ލިބިފައިވާ ޖަރުމަނުގެ އެ ކުންފުނިން ތަރައްގީ ކުރި މި ފްލޯޓިން ޕާކު ހަ އަހަރުން ފެށިގެން މަތީގެ ހުރިހާ ފަރާތް ތަކަށް ވެސް ބޭނުން ކުރެވޭނެ އެވެ.\nސިޔާމް ވޯލްޑް: މި ރިސޯޓުގައި 490 ކޮޓަރި ހުރޭ\nމި ފްލޯޓިން ވޯޓާ ޕާކުގައި މޫދަށް ޖަމްޕް ކުރާ ތަންތަނާއި އަރާ ޓަވަރުގެ އިތުރުން އެލެވޭ ގޮތަށް ހުންނަ އެކިއެކި ބައިތައް ހިމެނެ އެވެ.\nރިސޯޓު ހުޅުވުން އޮކްޓޫބަރު 28 ގައި\nވެލާނާ އިންޓަނޭޝަނަލް އެއާޕޯޓް (ވީއައިއޭ) އިން ފުރައިގެން 40 މިނެޓުން އަދި މާފަރު އިންޓަނޭޝަނަލް އެއާޕޯޓުން ފުރައިގެން 10 މިނެޓުން ދެވޭ ރާސްތާގައި ހުޅުވާ ފަސް ތަރީގެ ފުރިހަމަ މި ރިސޯޓުގައި ގާތްގަނޑަކަށް 54 ހެކްޓަރު ހުރެ އެވެ. މިރަށުގައި ތަރައްގީ ކުރާ ރިސޯޓު އަންނަ އޮކްޓޫބަރު މަހުގެ 28 ގައި ހުޅުވަން ތައްޔާރުވާއިރު މި ރިސޯޓު ވެެގެން ދާނީ ރާއްޖޭގައި މިގޮތަށް ތަރައްގީ ކުރި އެންމެ ބޮޑު އެއް ރިސޯޓަށެވެ. އަދި އެންމެ ކޮޓަރި ގިނަ އެއް ރިސޯޓަށެވެ. މިހާތަނަށް އެންމެ ގިނަ ކޮޓަރިއާއެކު ހުޅުވާފައިވަނީ ވިލާގެ ސަން އައިލެންޑް ރިސޯޓެވެ.\nސިޔާމް ވޯލްޑުގެ މޫދު ކޮޓަރިތައް: މި ރިސޯޓުގައި 21 ބާވަތެއްގެ ކޮޓަރި ހުރޭ -- ފޮޓޯ: ސިޔާމް ވޯލްޑް\nސިޔާމް ވޯލްޑް ރިސޯޓުގައި 14 ރެސްޓޯރެންޓް ހުންނައިރު މޫދު ކުޅިވަރާއި އެހެނިހެން ކުޅިވަރުތައް ކުޅެވޭނެ ހުރިހާ ވަސީލަތްތަކެއް ގާއިމް ކޮށްފައިވެ އެވެ. ގާތްގަނޑަކަށް ހަތަރު ކިލޯ މީޓަރުގެ ދޮންވެލި ބީޗު އޮންނަ މި ރަށުގައި 21 ބާވަތެއްގެ އެކޮމޮޑޭޝަން ހުރެ އެވެ. މި ތަންތަނުގައި ހުރި ކޮޓަރިތަކުގެ ސައިޒު 82 އަކަމީޓަރުން ފެށިގެން 3،000 އަކަމީޓަރަށް ދެމިގެންދެ އެވެ. މި ރިސޯޓުގައި ހުރި ކޮޓަރިތަކުގައި ހަ ކޮޓަރީގެ ބެޑްރޫމުވެސް ހުރެ އެވެ. މި ތަނުގައި ބީޗް ރެސިޑެންސްތަކާއި ވިލާ އަދި މޫދު ކޮޓަރިތަކާއި ޕްރެޒިޑެންޓަސް ސުއިޓްތައް ވެސް ހުންނާނެ އެވެ.\nސިޔާމް މި ރިސޯޓު ތަރައްގީ ކޮށްފައި ވަނީ ރައީސް އަބްދުﷲ ޔާމީންގެ ވެރިކަމުގައި ދިވެހި ސަރުކާރުން ސޮވްރިން ގެރެންޓީ ދީގެންނެވެ.\nޓޫރިޒަމް ޓޫރިސްޓް އެރައިވަލް ރިސޯޓް + ފޮރިން އިންވެސްޓްމެންޓް


Tamil actress eh maruvi gothaa medhu shakku thakeh ufedhijje | Mihaaru\nތަމަޅަ އެކްޓްރެސްއެއް މަރުވި ގޮތާ މެދު ޝައްކުތަކެއް އުފެދިއްޖެ\nތަމަޅަ އެކްޓްރެސް ސަހާނާ: އޭނާ މަރުވި ގޮތާ މެދު ޝައްކުތަކެއް ވަނީ އުފެދިފައި.\nތަމަޅަ އެކްޓްރެސް ސަހާނާ މަރުވި ގޮތާ މެދު ޝައްކުތަކެއް އުފެދިއްޖެ އެވެ.\nސަހާނާ މަރުވީ މިދިޔަ ބުރާސްފަތި ދުވަހު އެވެ. އެއީ އޭނާ އަށް 21 އަހަރު ފުރުނު ދުވަހެވެ. އޭނާ މަރުވީ އަމިއްލަ ކަމަށް ފުރަތަމަ ރިޕޯޓް ކުރިޔަސް، އޭނާގެ މަރާ ގުޅިގެން މިހާރު ވަނީ ޝައްކުތަކެއް އުފެދިފަ އެވެ.\nސަހާނާ ދަންޖެހިގެން މަރުވެފައި ހުއްޓާ ފެނުނީ އޭނާގެ ގޭގެ ކުޑަދޮރުގައި ވާގަނޑެއް އައްސައިގެންނެވެ.\nއެކަމަކު އޭނާ އަމިއްލަ އަށް މަރުވީ ނޫން ކަމަށް ބެލެވި، އެ މައްސަލައިގެ ތުހުމަތުގައި އޭނާގެ ފިރިމީހާ ސައްޖަދު މިހާރު ވަނީ ހައްޔަރުކޮށްފަ އެވެ. ސަހާނާގެ އާއިލާ އިން ތުހުމަތުކުރަނީ ފިރިމީހާ އޭނާ މަރާލީ ކަމަށެވެ.\nއޭނާގެ މަންމައާ ހަވާލާދީ އިންޑިއާގެ ބައެއް ނޫސްތަކުގައި ބުނީ ސަހާނާ އަށް އޭނާގެ ފިރިމީހާ އަނިޔާކޮށް، ކާންނުދީ ގެންގުޅޭ ކަމަށެވެ.\nއެ ދެމަފިރިން އުޅެމުން އައި ގޭގެ ވެރިޔާ ބުނި ގޮތުގައި، ސަހާނާގެ ފިރިމީހާ އެހީ އަށް ގޮވާ އަޑުއިވިގެން ދިޔައިރު ސަހާނާ އޮތީ އޭނާގެ އުނގުގައި ހަރަކާތް ހުސްވެފައި ކަމަށެވެ. އަދި ހޮސްޕިޓަލަށް ގެންދަން އަންގައި، ފުލުުހަށް ރިޕޯޓްކުރީ އެ ހިސާބުންނެވެ.\nއާއިލާއިން ބުނާ ގޮތުގައި ސަހާނާ އާއި އޭނާގެ ފިރިމީހާގެ ދެމެދުގައި މައްސަލަތަކެއް ޖެހުނީ ސަހާނާ އަށް ލިބޭ އާމްދަނީ އެއްވެސް ބެލުމެއް ނެތި ހަރަދުކުރާ މައްސަލައިގަ އެވެ. އޭނާގެ ފިރިމީހާ އަކީ އެއްވެސް މަސައްކަތެއް ކުރާ މީހެއް ނޫނެވެ.\nގެވެށި އަނިޔާކުރުމާއި މީހަކު މަރާލި ކަމުގެ ތުހުމަތުކޮށް އެ މައްސަލަ ތަހުގީގުކުރަމުން އަންނައިރު، ސަހާނާ ވަނީ ގިނަ އަދަދެއްގެ ގަހަނާ އިޝްތިހާރުތައް ކުޅެފަ އެވެ. އަދި މާޝަލް އާޓްސް ކޯޗް، ޖޯލީ ބަސްޓިއަން ޑައިރެކްޓްކުރި ތަމަޅަ ފިލްމު "ލޮކްޑައުން" ގައި ވެސް އުޅުނު ސަހަނާ ވަނީ މަލަޔާލަމް ބަހުގެ ދެ ފިލްމެއް ވެސް ކުޅެފަ އެވެ.\nސަހާނަ އާއި އޭނާގެ ފިރިމީހާ ކައިވެނިކުރީ މީގެ ދޮޅު އަހަރެއް ކުރިންނެވެ.\nތިކަހަލަ ކިތަންމެ ކަމެއް ހިނގާނެ... ބޮއިހަލަކި\nއިންޑިޔާގަ މިކަހަލަ ކަމެއް ނުހިނގާނެއޭ ބުނަން ވަރަށް ދަތި.ނުހިނގާނެކަމަށް ބުނެފިނަމަ އެވާނީ ދޮގަކަށް.ނުވަތަ އިތުރުފުޅަކަށް.އެހެން ނޫން ތޯ!!! ވ.ވ.ވެދުން\nތި ދެން އެންމެ އިނގޭ މީހާ\nއިންޑިއާއޭ ބުނީމާ އެކަހަލަ ކަންކަން، އިންޑިއާ މީ ކިތައް މިލިއަން މީހުން އުޅޭ ގައުމެއް، ކުޑަދިވެރާއްޖޭގަވެސް މިހާރު އެއުޅޭނީ ދިވެހި އަންހެނަކާ ފިލިޕީންސް މީހަކާ ގުޅިގެން ފިލިޕީންސް މީހާގެ އަހެންުނުން މަރާލައިގެން މިނޫނަސް ރާއްޖޭގައިވެސް އެބަހުރި އެކަހަލަ ހާދިސާތައް ހިނގާފަ އެއީ ވަކި ގައުމަކަށް ވީމާ ވާގޮތެއްނޫން މީހުންގިނަ ތަންތާ ހެވާ ނުބައިކަންތައްވެސް ގިނަވާނެ


Iyye aa miadhu Male naa resort thakun Kulhudhuffuttah 540 meehun eri\nކުޅުދުއްފުށީ ސީކުއީން ބޯޓް، މިމަހު 13 ވަނަ ދުވަހު މާލެ ބަނދަރުގައި ކުޅުދުއްފުއްޓަށް ފުރަން ތައްޔާރުވަނީ--\nކުޅުދުއްފުށީ އެއާޕޯޓަށް ބަޔަކު ފައިބަނީ\nއިއްޔެއާއި މިއަދު މާލެއިންނާއި ރިސޯޓްތަކުން ކުޅުދުއްފުއްޓަށް 540 މީހުން އެރި\nއިއްޔެއާއި މިއަދު މާލެއިންނާއި ރިސޯޓްތަކުން ކުޅުދުއްފުއްޓަށް 540 މީހުން އައިކަމަށް ރަސްމީ ހިސާބުތަކުން ދައްކައިފި އެވެ.\nމާލެ ދަތުރުކުރާ ކަނޑު އުޅަނދުތަކުން ކައުންސިލަށް ފޮނުވާފައިވާ މައުލޫމާތުތަކަށް ބަލާއިރު އިއްޔެ ސީކްއީން ބޯޓުން 337 މީހަކު ކުޅުދުއްފުއްޓަށް އެރިއިރު މިއަދު ފާޅު ބޯޓުން 121 މީހަކު ވަނީ ކުޅުދުއްފުއްޓަށް އަރާފަ އެވެ.\nކޮވިޑް-19 އާ ގުޅިގެން ކުޅުދުއްފުއްޓަށް އަންނަ ފްލައިޓް ދަތުރުތަކުގެ އަދަދުވެސް ވަނީ ވަރަށް ބޮޑުތަނުން މަދުކޮށްފަ އެވެ. އެގޮތުން މިހާރު އަންނަނީ ހަފްތާއަކު ތިން ފްލައިޓެވެ. އެގޮތުން އިއްޔެ މޯލްޑިވިއަން ފްލައިޓުން ކުޅުދުއްފުއްޓަށް 50 މީހުން އައިސްފާއިވާއިރު ޗާޓަރުކޮށްގެން އައި މަންތާގެ ފްލައިޓުން 20 މީހަކު ވަނީ ކުޅުދުއްފުއްޓަށް ފައިބާފަ އެވެ.\nމިއަދު ކުޅުދުއްފުށީ އެއާޕޯޓަށް އެއްވެސް ފްލައިޓެއް ޖައްސާފައިނުވެ އެވެ. ހަނިމާދޫ މަގުން 12 މީހަކު އިއްޔެ އައިސްފައިވާއިރު މީގެ ތެރެއިން ބައެއް މީހުންނަކީ ސަރަހައްދުގެ ރަށްތަކަށް ނިސްބަތްވާ ރައްޔިތުންނެވެ.\nމި ދެ ދުވަހު ކުޅުދުއްފުށީ މަގުން ދަތުރުކޮށްފައިމިވަނީ ގިނައިން ރިސޯޓްތަކުގެ މުވައްޒަފުންކަން ފާހަގަކުރެވެ އެވެ. ރަސްމީ ހިސާބުތަކުން ދައްކާގޮތުގައި މި ދެ ދުވަހު ކުޅުދުއްފުށީ މަގުން 540 މީހަކު ދަތުރުކޮށްފައިވާއިރު މިއަދަދު މިއަށްވުރެއް ގިނަ ވާނެ އެވެ.\nއެގޮތުން ބައެއް ރިސޯޓުތަކުގައި ވަޒީފާ އަދާކުރާ ޒުވާނުން ވަނީ ލޯންޗުތަކުގައި ވެސް އިއްޔެ އާއި މިއަދު ކުޅުދުއްފުއްޓަށް އައިސްފަ އެވެ. އުތުރުގެ ގިނަ ރައްޔިތުން ދަތުރުފަތުރުކުރުމަށް އާންމުކޮށް ބޭނުންކުރަމުންދަނީ ކުޅުދުއްފުއްޓެވެ. އެހެންކަމުން ކޮންމެ ދުވަހަކުވެސް ކުޅުދުއްފުއްޓަށް ގިނަ ބަޔަކު އަރައި ފައިބަ އެވެ.\nއުރީދޫގެ ސުޕަރނެޓް ފިކްސްޑް ބްރޯޑްބޭންޑުގެ ހިދުމަތް މަނަދޫއަށް


މަލިކަށް ޖެއްސި ފުރަތަމަ ސީޕްލޭނަކަށް މޯލްޑިއަން ސީޕްލޭން | Sandhaanu\nމަލިކަށް ޖެއްސި ފުރަތަމަ ސީޕްލޭނަކަށް މޯލްޑިއަން ސީޕްލޭން\nއަވަށްޓެރި މަލިކަށްޖެއްސި ފުރަތަމަ ސީޕްލޭނެއްގެ ގޮތުގައި ދިވެހި ގައުމީ އެއަރލައިން މޯލްޑިވިއަން ސީ ޕްލޭން އިއްޔެ މަލިކަށް ޖައްސައިފިއެވެ.\nމޯލްޑިވިއަނުން ކުރި ޓްވީޓެއްގައި ބުނެފައިވަނީ އިންޑިޔާގެ މަލިކަށް ދިވެހި ފަޅުވެރިންނާއެކު ގައުމީ އެއާލައިން ކުރި މި ދަތުރަކީ ތާރީޚީ ދަތުރެއްކަމަށެވެ.\nމޯލްޑިވިއަނުން ބުނީ މަލިކުގައި ސީޕްލޭން މަޑުކޮށްލީ އިންޑީއާގެ ސްޕައިސް ޖެޓްގެ ޗާޓާ ދަތުރެއްގައި އިންޑިއާގެ އަހްމަދު އާބާދަށް ދިއުމުގެ މަގުމަތީގައެވެ.\nމީގެ ކުރިން މަލިކަށް އެއްވެސް އެއަރލައިނެއްގެ ބޯޓެއް ޖެއްސި ކަމަށް ތާރީޚުން ނުދައްކާކަމަށް ވެސް މޯލްޑިވިއަނުން ބުނެއެވެ.\nމަލިކަކީ އެރަށުގައި އެއަރޕޯޓެއް އޮންނަ ރަށެއްނޫނެވެ. ނަމަވެސް ވައިގެ ދަތުރުތައް ކުރުމަށް 1987 އިން ފެށިގެން ހެލިޕެޑެއް ގާއިމްކޮށް އާންމުގޮތެއްގައި ހެލިކޮޕްޓަރ ދަތުރުތައް އެރަށުގައި ކޮށްއުޅެއެވެ. ދިވެހިބަހުގެ އުސްތާޒު އަބްދުﷲ ސާދިގު ވެސް ވަނީ ހެލިކޮޕްޓަރެއްގައި މަލިކަށް ވަޑައިގެންފައެވެ.\nއުސްތާޒު އަބްދުﷲ ސާދިގު މަލިކަށް ދަތުރުކުރެއްވި ހެލިކޮޕްޓަރު މަލިކަށް ޖައްސަނީ\nކުރިން ރާއްޖޭގެ ރަށެއްގެ ގޮތުގައި އޮތް މަލިކަކީ ވަރަށް ގިނަގޮތްގޮތުން ދިވެހިންގެ ހިތްތަކާ ގާތް ރަށެކެވެ. ނަސްލީގޮތުންނާއ ސަގާފީގޮތުން ވަރަށް ބޮޑަށް ގުޅިފައިވާ ދިވެހިބަހުން ވާހަކަދައްކާ ބަޔަކު ދިރިއުޅޭ މިރަށު މީހުން މިހާރު އެކި ގޮތްގޮތުން ރާއްޖެއަންނަ މިންވަރުވެސް ވަނީ އިތުރުވެފައެވެ. އަދި މަލިކަށް ދިވެހިން ފޮނުވައިދިނުމުގެ ޚިދުމަތް އަމިއްލަ ކުންފުންޏެއް އުފެދުނުފަހުން ރާއްޖޭމީހުންވެސް މަލިކަށް ދިއުން އިތުރުވެފައިވާކަން ފާހަގަކޮށްލެވެއެވެ.